text:
スポンサーサイト
新しい記事を書く事で広告が消せます.
飛輪海想入飛飛WORLD TOUR
仲係意外地睇晒兩場
話說大人星期5朝早打黎公司搵我
問我夜晚有無野做,
因為佢個FD個同事有飛可以唔洗錢睇飛輪海
HAHA....唔洗錢wor....仲要係吳尊...梗係一定去啦
無啦啦睇多一場真係超興奮
不過下晝知道係平飛之後當堂大家down晒
大人話就當係星期六的rehersal...咁又係ge
sharp6點0係公司走去中環等
(5點半Catherine已經問洋洋點解我仲唔洗野)
去ge除左我同大人仲有大人ge朋友Sharon&同事Kathy
haha.....雖然係4個人去.....但係無人係鍾意辰亦儒
大人鍾意亞綸
我同Kathy鍾意吳尊
Sharon鍾意大東
去到東涌轉bus入博覽館
竟然撞到好耐無見ge寶姐
(我之前果晚先同去msn講完話0係台灣返黎之後去睇武俠梁祝)
第一次去博覽館真係好似去日本d hall同arena咁
可能去親都係睇J家, J家D台真係好好多
博覽館係得3面台,個伸出黎ge台係超短
開始明白J家果D無死角位伸展台係D
第一晚真係得貴飛爆....因為380, 280同180都仲有好多空位
第二晚就差唔多爆晒....同埋d氣氛好好多
由於第二晚係ground已經著左對3吋高跟鞋(唔洗睇頭)
當佢地上吊橋, 用望遠鏡睇終於都可以望到吳尊個樣
haha....真係好靚仔同好大隻呀
佢應該係唯一一個大大隻而我又覺得佢好得ge人
連續兩晚都見到有唔少日本fans去睇
不過去睇飛輪海ge都係真妹妹仔多
仲要係好有錢架
買飛飛包con goods
都係因為con good搞到要趕尾班機鐵....
真係唔好意思啦大人
因為係飛輪海ge關係, 當然係唔會全包啦 (好彩忍到唔買個公仔)
不過就由第一晚12點半返到屋企變成第二晚2點半
想睇相可以睇我facebook
Comment
Trackback


c: text/html

text:
如果係,就會好似第二個自稱為政治家嘅人(即係我)咁,06年已經開始發警號話「美樓市將慘過八萬五」,亦會同時將特區嘅財政儲備撥咁啲去白銀,不過後知後覺總好過唔覺.
特首亦話如果歐洲爆煲,最好快爆,最好喺佢卸任前爆,等佢「有機會可以處理,唔好等轉屆時發生,增添麻煩」.咁報導就話有好多人批評佢不自量力,憑香港人之力點擺平海嘯等blah blah blah.相信除咗依家搞BNO平權運動嘅八,九十後外,冇人會naive到信特首話「處理」時,係講緊特區能令希臘還錢,法國成功加稅,歐洲經濟增長快到能減債.佢講緊嘅係特區內會點.
我唔知佢喺Davos聽到啲乜,不過如果被特首罕有地講中,真係爆煲,佢會做啲乜?低級政客就會話,舒解民困,批錢六千,擔保中少企貸款等.政治家一聽就會問:「呢啲擺得平,就唔會係驚到瞓唔著嘅危機啦!」
試諗以下一刻你係特首.希臘宣佈唔還錢,有間歐洲銀行被擠提,該國政府冇財力擔保,所以嗰間銀行爆.市傳匯控係個好大嘅對手所以5號股價開始大幅下滑.香港亦傳倫敦匯控出現電子擠提潮.ok,你點做?
如果睇曾特首話希望佢任內爆,相信佢會再來「政府擔保所有存款」.原因係呢個擔保,一旦喺新特首選舉後,不過就任前發,鬼信你煲太.如果係新特首,我會說不,原因係呢場海嘯中第一個咁做嘅國家係愛爾蘭,08年確實冇事,不過2012年呢?所以最好任內爆,因為都拍拍屁股走,擔保埋孫柏文酒吧條數都冇所謂.
仲有,客買嘅匯控產品係倫敦發嘅,你淨係擔保香港匯豐存款,一旦係倫敦有事咁點呢?最後,擔保,泵錢,全都要個危機係周轉不靈而唔係資不抵債,不過因之前你吓吓都擔保,存戶都唔睇銀行做風險幾大嘅生意,最後係因你之前鼓勵最後爆資不抵債危機又點?都冇所謂,因為我已卸任了.

robotstxt: allowed

filter: keep


text:
近幾十年香港發展非常快,無論經濟,文化,科技,風俗,社會形態變化相當大.年輕人既適應力好強,所以唔會有大困難.但一個老人,經歷左幾十年既生活,幾十年累積既價值觀同行動已經深印係腦海當中.面對住咁急據變化既時代,宜家既老人其實每日都遇到好多文化衝擊.近年有唔少事件發生,或大事或小事,都牽涉一個問題,就係一班同時代脫節既老人點樣撞板,發生衝突,顯出歪理,自取其辱.
所以,雖然我都好憎個啲仆街老人,但係佢地角度其實係好多野都唔明白.佢地覺得自己明明做緊正確既事,明明錯既係其他人,明明錯既係班打壞後生,點解被取笑既會係自己?
今次我釋出善意,為手足無措既老人寫一個長者十誡,向佢地解釋一下生存在當世既香港,有咩要注意.
1. 不可打尖
排隊請行埋條隊去排,唔好企埋一二邊,放低把遮放低舊石當自己排左.你年紀大只係你出世早,一樣要排隊唔好諗住老奉上前先,你打尖畀人咒罵絕對係咎由自取.
2. 不可污染環境
唔好亂拋垃圾,唔好係街剪腳甲剪手指甲,唔好捽腳,唔好伸你對腳對面張櫈,尤其係,唔好再隨地吐痰,唔撚好.香港既街道近年已經乾淨左好多,唔再係幾十年前隨地垃圾痰蔗渣咁既樣.
3. 不可傳播病毒
除左上面講既唔好隨地吐痰,仲有麻煩你有病既戴返口罩,唔好係公眾地方咳同打乞次到得返半條人命都唔掩口鼻.你病你死係你事唔好傳染人,宜家香港人既衛生意識強左,佢地對狂咳狂乞次既人既接受程度低左好多,唔想病死亦都唔想畀人打死既,戴口罩睇醫生返屋企休息,唔好搞到人.
4. 不可強迫讓座
記住,無人係必然要讓座畀你.如果真係有需要坐既,禮貌問人大部分人都會畀你.而地鐵巴士個啲關愛座呢,你係優先坐既.但就算見後生坐左係關愛座,你係唔知人有無需要,唔好影人相或者扮正義上網搞人啦,今時今日你仲以為咁可以批鬥到人,我話定你知網上罵你既人會多過個後生.
5. 不可強詞奪理
唔好用你年代既標準去睇宜家既人,一代人有一代人難處.用埋啲咸豐年思想去迫後生認同你,只會自取其辱.宜家啲後生讀書多過你,接收資訊過你,分析快過你,係佢地眼中你地就好似強迫佢地接受地平說一樣,落後而無知.你要理解,承認,接受,虛心啲聽下啲後生同你講既野.
6. 不可太貪心
貪心唔係問題,有人派野唔通唔收咩?但太貪心就會出現好多問題.首先係你唔好迫啲後生同你一樣貪心,要去拎呢樣,排個樣,對後生黎講係好醜好肉酸.另外唔好走去貪啲唔合理既野,你做左幾十年人唔係仲以為會有咁大隻蛤乸隨街跳呀?一陣受騙又要啲後生幫你埋單.貪心都要睇情況架,貪得咁蠢就寧願安份啲啦.
7. 避免在繁忙時間出門
麻煩各位老人家避開晒啲返工放工繁忙時間出門.你地係有得揀遲定早出門口,打工仔無.搞到大家搭車又迫條路又多人啲位又要爭餐死咁,迫到大家辛苦何必呢?8點前10點後5點前條街啲地鐵巴士小巴咪就係你地既世界囉,鬥咩呢,點解要咁急?
8. 當注意擔遮禮儀
網上講既已經太多,總結幾句:有擔遮就唔好行入簷下同路人爭路;擔遮留意住唔好督到路人;開遮收遮唔好對住人;把遮濕左唔好放上櫈,簡單黎講就係唔好整到人,個世界唔係得你一個,條路都唔係得你一個行.
9. 當注意公德
網上講既都已經太多,總結幾句:搭電梯左行右企,唔好擋住條路;唔好行行下急停,撞傷你唔好怨;搭𨋢唔好係又㩒唔係又㩒搞到人地層層停;唔好係交通工具大大聲講電話或者開聲打機睇戲,你要煲電話粥,要享受喇叭既返屋企先;拖車仔唔好碌到人撞到人,睇路行;最緊要唔好你街大大聲鳩噏咩美帝中共,你要講細細聲,巴士唔係城市論壇無人想聽你政見等等等等.
10. 當承認錯誤
做錯野要認,得罪人要道歉,年紀幾大都好係唔會令你由錯變正確,咁要面子既就麻煩做事謹慎啲小心啲.做錯野唔認仲要大大聲諗住惡過對方,恃老賣老,永不認錯個啲就係最乞人憎最仆街個種.
如果你係上面所講個啲仆街老人而唔悔改既,你成個晚年都唔會過得愉快,因為你去到邊都唔會受尊重,去到邊都會畀人叫你廢老,仔女孫唔會孝順你,路人會鄙視你,社會會淘汰你,自己都會慢慢睇唔起自己.想人尊重,就由今日開始,做一個識尊重其他人,思想開通講道理,有羞恥之心,會三思自己言行既人.


text:
噚日,孫柏文一直被一個怪現象纏繞住個腦,呢個怪現象就係同 PMI,即採購經理指數有關.咁好多人都覺得呢個指數可預測未來經濟活動,因為各企業負責採購嘅經理人,應該係睇需求最清楚嘅一群.咁喺大陸啱啱出嘅半官方 PMI,就話呢班經理人連續幾個月都睇好.
不過令人費解嘅係點解都係大陸 PMI,不過滙豐計嘅指數,就連續幾個月都係話經理人睇淡.究竟發生乜事?大家都知舊年,特別係下半年,上邊銀行收水收到通街借大耳窿,就算唔係資不抵債,都會因周轉不靈而要走佬,有 Spare cash嘅就個個走去放數.
屈機空間收縮
喺呢段時間,滙豐同半官方計嘅 PMI,走勢相似,兩個都係下滑.不過近呢幾個月背道而馳嘅走勢,引出好多唔同嘅解釋.
我覺得最好嘅解釋,係半官方嘅 PMI比較多大型,即就算唔係國企,都會被國家睇實嘅企業.呢啲企業喺國家計劃經濟式分配資金,仲要因為政策,面對有限度競爭,一定遠易過冇背景企業.同時,呢啲企業嘅客人,多數係國內同胞,所以話佢哋睇好啲唔出奇.
而滙豐嗰個指數就多啲問中小企,民企,難集資,個採購經理如果喺咁嘅情況仲話自己樂觀,直情係對公司及其股東不負責任.
喺呢個睇落似「國進民退」嘅情況下,對任何國企,特別係香港上市嘅國企來說都唔係好事.我哋香港人呢20年來對國企如癡如醉,係因為當經濟越來越多部份開放,惹來激烈競爭,越來越有效率時,淨番落來,受政府保護嘅企業,屈機搵錢嘅機會就越豐厚.
不過當經濟活動越來越多強制性控制時,本身表現就會越來越差,到時呢啲受政府保護企業屈機嘅空間大大收縮,國進民退先最害國企盈利.
孫柏文
作者為獨立股評人
本欄逢周二,四刊出


text:
「分別」
嚟個亦都係好多人問我嘅問題.因為你係香港創業,好多人會以為你係為咗賣盤,等收購,等投資,到時就執一筆唔使做.但係我公司係做服務性質嘅工作,賣盤,咁即係賣埋自己俾人?所以我唔係為咗賣盤而去創業.你話我理想派又好,痴線又好,我係想建立一個香港品牌等其它國家知道香港係一個數據分析嘅樞紐.所以先做好自己,做好品牌,質量同客戶行先,而唔係因為潮流去做.
「利弊」
當然要堅持嚟個信念係好難,基本上你嘅資金係得你自己嘅私己錢同賺返嚟嘅錢,因為一但有投資者,你要改變策略嘅速度相對會慢同下下要交數,追數.當然發展速度相對亦會比較慢,樣樣嘢都要好小心.因為有資金就好容易因為發展得太快令管理架構唔穩健,令質量難以保持高水平.所以我情願慢慢嚟,保障咗質素,做好個品牌多個要做好多客.
「取捨」
有時係好矛盾,因為好似有錢唔賺,但係錢係賺唔晒.為咗錢而放棄質量,咁就連品牌都無埋.想信唔係淨係公司資產破產,連誠信都好快破產.有人投資係好事,但係又要孭數,所以又係一個問題.有人想買你,但係賣咗我邊度有收入,就算賺咗筆都食唔過世(當然有啲可以,不過我無咁大想頭).所以都係個句,先做好自己,最起碼夠食夠住,生活都未得囉!


text:
有無試過對住小朋友,佢地問你D問題係好無聊,好無謂的? 仲要無聊問題唔係問一次半次,係每日每時每刻喎!如果有,恭喜你喇,你既小朋友一定係個想像力豐富,求知慾強,應該係個開朗活潑既小朋友.而佢地又有個肯不停回答無聊問題既父母,呢個小朋友一定好幸福好快樂!
我兩個仔就係咁樣,每日都講一大輪無聊既對話,話題可以天南地北,遠至恐龍時代,近至社區新聞.我所講既無聊問題,佢可以問你: 如果我100歲咁我會點呢? 咁90歲呢? 咁80歲呢? 一路問到0歲,即係想我講佢知每個歲數既人會做既事呀,健康狀況呀咁啦!又或者問: 如果我去左打仗咁你點呢? 咁我做警察呢? 咁我做老師呢? 我做送貨呢? 一路講D職業出黎問你,即係想我講佢知每個職業有咩唔同,要做D咩,危唔危險咁啦!然後佢又會話: 咁我第時做左總統咁你住邊呢? (美國選完總統,佢地學校又有講,已經上晒腦) 係咪一齊住白宮? 可唔可以細佬做副總統? 可唔可以響白宮曬太陽.. 面對住每日一百個問題,仲要係幾無聊下既,可能好多父母都唔想再答,或者直情叫小朋友唔好再問埋D無聊野.但唔知點解,我真係覺得唔係無聊,係小朋友既求知慾,佢地想知道件事係點.
好似我地覺得,佢大個點會去做總統呀!但佢學完關於總統既野,佢真係附合做總統既條件喎,所以咪問下入面有無得曬太陽囉,咁第時搬到去都知咩事丫嘛.係喇,就係因為我地覺得D野唔會發生,覺得答黎都多餘,其實咁樣係抹殺左好多小朋友想像未來既可能性.要知道我地大人,已經有好多框框括住我地既思想,知道好多野係無可能發生,會直接去努力於一D可以發生既事,但小朋友唔同,響佢地既世界裡面係咩都有可能發生,係可以天馬行空的.我願意去不停回答佢地所有問題,係因為除左答案比入面可以灌輸佢地正確知識外,最重要係比佢地知道,凡事只要比心機去做,想像既野真係可以實現的!等於被問到100歲會係點? 我會答: 可能老到行唔動啦,可能無晒D牙,食野好慢,要仔女照顧等等.唔會一句話: 100歲應該死左啦,就唔答了,咁樣小朋友又識少左野囉.
比大家一個小TIPS吧,如果耐性不好...
如果耐性不好,答到煩悶,都唔好打沉仔女既無聊問題,可以轉個方式回答,就係反問返佢地 :你認為呢? 你覺得可唔可以? 點解可以? 你覺得咁樣會點? 等佢地再諗多D,思維更廣更遠!


text:
每週一相片大行動
2013 Week 29
因為成家人都懶,所以好少飲茶,當陷家都覺得要食飯之前特登早好多走去拎籌排隊,分分鐘一等就要個幾兩個鐘等時唔知做乜好,等到喇食時又嘈又迫,食完埋單又唔係平,寧願求祈買飯盒或者茶記粥粉麵搞掂好過.雖然好少機會幫襯,我對屋企樓下行半個字到間酒樓好有感情,因為差唔多未試過同屋企人食,但耐唔耐就會成班人走上去發發癲.讀中學時最鍾意一班人除夕躝街吹水或者去九龍城廣場唱K - 當時仲係大聯盟同加州紅鬥到出面時代,有競爭先可以除夕都可以人頭一舊水唔使又唔趕客走玩通宵唱到五點幾先散水,點似而家大聯盟死剩Neway仲食埋加州紅結果大家得返貴K唱 - 跟住新年第一朝走上去飲個靚早茶跟住先返屋企訓覺.
到龍珠開舖,當時客多大家易熟落生意又唔差,好多時星期日收舖老細拉隊過黎打邊爐,貪佢夠平六十幾蚊一位咋,仲要有得烚之餘可以任食點心再每檯送多半隻燒乳鴿,果陣舖頭生意好,拎禮拜日晚生意過黎請晒全部人都綽綽有餘,亦因為咁抵食加咁多野食,跟住日子好多時都會一班人過黎打邊爐,幾乎個個禮拜六或日都會食返餐.之後間酒樓易過唔知幾多次手,價錢加冇所謂但冇左任食點心一樣已經心灰啦,對上一次黎應該十年前喇,直到近排夜晚落街跑步,有次唔知點解咁身痕想睇睇而家已經唔知第幾代老細間酒樓有冇咩搞作,就發現大鑊,黎緊幾個禮拜,每晚落街買多一個鐘步都唔得掂喇.
打邊爐一向鍾意幫襯舊區或者舊酒樓,例如我們的最愛油麻地花園,因為舊舖地方同食物風味都唔同硬係好多野其他大舖新舖俾唔到你,同埋點都平過人地少少,但平到好似呢間德星一至日都$98就好難,而家搵到平日非宵夜任食場可以百二三搞掂唔係容易,再加埋張海報大大隻字「火鍋放題,好派頭好出位」,十足「一張票睇到笑」時代鹹片廣告咁好文采,再多一個冇得唔幫襯的理由.
鍾意上舊酒樓打邊爐,係好多人唔記得真正的自助火鍋,係你自己出去拎野食想食乜想食幾多通通按自己意思,而唔係拎張紙剔剔剔俾部長再等唔知幾耐之後先有得食,德星都要不過要填點菜紙主要係肥牛之類雪藏野,多數野食都要自己出去拎.我份人最憎等,所以想撞返呢種「正宗自助火鍋」好耐.而講到「正宗」,又不得不提曾經的王道福星喇,當年旺角女人街同創興開左兩間,賣點係野食量同款都超多,女人街果間你想望真有咩食,由頭行到尾可以行你半個字,而且只係八十幾蚊位旺角食算好經濟,只係後來全線執晒,創興個舖位就變成今時今日的花園金閣.
而通常呢種真正自助火鍋,多數比要俾紙拎野食種多特別野食.十幾種配料俾你自己溝醬當然唔少得,罐裝汽水同獅威任你拎(但都係懷念佐敦聯邦無限枝裝汽水,仲要係舊款玻璃樽裝),等透爐可以拎熟食食住等有燒味有點心有糖水有飽點甜品菠蘿包皮雞批真係夠晒冰室式老土,炸魚皮都有得食不過最正係炸雞翼見到廚房成座山噉捧出黎真係好正,仲要有湯飲好得意,每逢食到飽要抖抖就整返碗粟米羹先啦.雖然宵夜場八點半開始,但間酒樓好有誠意會成晚一路補貨同出新野食,好似七點入座時係炸雞翼山,八點鐘開咪提醒全酒樓各位朋友廚房出左隻片皮鴨想食請出黎排隊每人兩舊,八點半雞翼山俾人夷平左就到椒鹽豬扒山出場,食飽咩喂仲有「香港製造阿波羅高級雪糕雪條」,有紅豆同綠豆雪條仲有蓮花杯(噉樣叫先至夠old-school),係就冇佐敦聯邦無限舊款玻璃樽裝汽水之後再無限芒果布甸咁開心架喇,但,阿波羅喎!咩話你仲食Dreyers仲食Haagen-Dazs仲食牛奶公司搞錯呀你梗係要支持高級土產雪糕啦!
雖然話係舊酒樓但環境都唔錯,夠光猛夠新淨,檯凳又唔會排到好迫好密坐得幾舒服,最重要係頭頂就係電視機,當你明白今晚集《吹上雲蕭》劇情就係有條女著住件細碼泳衣走黎走去仲要鏡頭知你需要幫你zoom晒埋去,坐正大電視下面食呢真係好鬼死爽,呀唔使問候我老母架喇想睇圖自己上高登追post啦但你facebook都應該俾人洗左版架喇.雖說入座起計兩個鐘但其實呢種酒樓好少可會趕人,埋單先發現更正原來標價$98就係$98,一蚊都唔收多你加一都唔使,而家仲邊度搵得到打邊爐咁多野食又好坐加任坐,可以一舊水搞掂仲有找?如果八點九先上黎仲要再平多十蚊添呀!講到料就絕對唔夠其他例如花園咁靚架喇得中等水準,你要靚去食返百五百七再加一果堆酒樓啦,火鍋配料款式亦唔算多較為大路,其實熟食先係重點,雖然亦唔係多款式而且唔係點樣得,貪佢夠特別炸魚皮同粟米羹兩樣已經贏晒,仲有無限阿波羅雪糕呢.
肯定唔係最好食,都會係難得地平加食得開心,同埋就腳嘛我屋企樓下就係,以此「性價比」計我會俾8/10.其中一個食得合皮原因係好坐,因為坐左成晚,間酒樓最旺時先爆得半層多少少,所以絕對唔會迫唔會嘈,好可惜亦因為噉,仲想食就真係要襯早喇,因為位置近街尾馬路口其實唔算好就腳,行返近大街中心區已經超多大小食檔同街市,呢個舖位做茶樓夜市從來唔旺,難怪每一年幾招牌就會唔同左名.再換新老細時,仲搵唔搵得到一舊水打邊爐,好大疑問矣.
劉Sir個網
lau-sir.com
劉Sir個blog
http://hk.myblog.yahoo.com/lausirisual


text:
我地之前有唔少既帖都係講關於激光去斑,但其實激光療程除左可以幫我地去斑之外,仲可以為我地皮膚帶來乜野好處呢?從今篇起我地會為大家一一解釋!
有時係網上或FB見到相中有D人既皮膚好光滑,好細緻,好似冇毛孔咁,就好似BB仔D皮膚咁嫩滑一樣,之後就會有人諗:係咪執過d相黎呀?!點解個個睇落個樣都咁細個咁後生既?!大家都係20至30歲,而我D皮膚睇落好似好老化同埋好似好粗糙咁既?!又或者會諗:成40幾50歲仲咁靚keep得咁好既?!點解會無皺紋?係咪整過容黎呀?
其實唔洗執相或整容都真係可以擁有嫩滑細緻既皮膚,而方法就係利用激光療 程既另一種主要功能!
首先了解一下點解皮膚會變得老化粗糙又有紋呢:
出現皮膚老化粗糙或細紋,原因係皮膚彈力纖維失去功能,令皮膚鬆弛,下垂,部份位置凹陷等等..內在原因有:年齡遞增,飲食習慣,睡眠習慣等等..外在原因有:吸煙,紫外線,自由基等等..
而激光療程利用熱能刺激皮膚深層既膠原蛋白纖維,令到膠原蛋白持續地增生,皮膚表層慢慢會回復彈性,細紋慢慢消失,而粗糙既皮膚亦因為膠原蛋白持續地增生既關係,令到密度提高,皮膚變得細緻和嫩滑,就好似BB仔既皮膚一樣.
所以透過激光治療,我地個個既皮膚都可以變得健康又嫩滑!個樣睇落細個又後生啦!


text:
條友俾人叮走,本來係大快人心嘅事,不過竟然爆出咗兩個截然不同陰謀論講法.有人話政府台高層想郁吳X森,因為唔想俾人捉到把柄,唯有犧牲埋同時被炒嘅周X.又有另一種講法,話要郁嘅人係周X至真,吳X森其實只係陪葬啫.不過好似冇乜人相信,吳某被炒係因為佢冇做好份工.事件曝光後,有聽眾打電話上烽煙節目,表示支持政府台嘅決定,因為吳某主持節目,有佢講冇人講,覺得意見唔啱聽就cut人線.亦有聽眾話吳某抵死,最慘係周某無辜受累.
無論單嘢背後有冇政治動機都好,吳某俾人炒都係罪有應得,因為佢的確冇做好佢份工.條友所做嘅,根本就唔係引導聽眾討論,而係主導節目嘅言論取向.如果喺一個私營廣播機構,咁做當然冇問題,因為主持人要為節目嘅收聽率負責.不過政府台靠公帑營運,所有聽眾都係持份者,應該享有同等發言權利,作為節目主持人,剝奪異見者嘅發言機會就肯定係失職!而且條友仲有寫啲不知所謂嘅時評政評,佢喺節目裏面猛咁吹噓自己嘅觀點,亦有公器私用之嫌囉!條友話唔明白點解要炒佢喎,睇嚟佢真係要向曾凸首學習吓,以「我會做好呢份工」為目標.
講到「我會做好呢份工」,吳某當然唔會認同啦,曾凸首用呢句名言做競選口號,條友仲揶揄過人地添.講開又講,嗰位用肛門代替把口講嘢嘅「時事評論員」李X玲,亦好似因為呢樣嘢取笑過曾凸首,不過我都唔係記得好清楚,今日就唔插佢住啦.而廣大市民似乎亦唔多受落,惡搞版本多如雨後春筍,例如「我會鑽好呢個窿」,「我會發好呢次功」,「我會爆好呢碟蔥」.其實立志要做好份工有乜唔妥呢,睇嚟因人廢言喺香港真係一個普遍現象.又或者,根本就係我理解錯咗,其實好多香港人從來都唔覺得要做好份工.
究竟係咪咁,我就唔多清楚嘞.如果呢度有啲四五六七十後嘅朋友,你地又有冇覺得啲新入職嘅年輕人好高騖遠,工作態度散漫,責任感闕如呢?唔好屈我,我唔係話所有年輕人都係咁.事實上,如果社會上有啲咁嘅人,真係一個都嫌多囉!
當然啦,任何嘢都唔會無緣無故咁發生,背後一定有啲原因.如果普遍人都唔理客觀條件,只憑主觀意願,覺得想要嘅就不顧一切去爭取,咁又真係唔使腳踏實地慢慢捱喎.覺得唔夠使就爭取最低工資,認為做得辛苦就要制定法定工時,所有嘢都係理所當然.競爭力?唔知係乜嘢喎,喺民主社會都有啲咁嘅嘢咩!尤其是啲工運人士,根本就唔使理工作表現,因為老闆點都唔敢炒佢地.總之唔like就罷工,話知你死人冧摟.覺得唔好撈就劈砲,東家唔打打西家?Sorry,冇諗過喎!至於啲佔據道德高地嘅民主鬥士亦一樣,做成點都唔怕俾人炒,因為佢地有聖光氣(幽遊白書裏面仙水嘅護體神功)護身.就好似吳X森單嘢咁,一曝光就不知幾多人飛身撐佢,連日月報社評都要幫佢討回公道.好心啲人就做得好睇啲啦,當係搭單幫周X爭取埋都冇乜所謂啫!
咁究竟喺啲乜嘢社會,「我會做好呢份工」係冇市場嘅呢?答案有兩個:一,共產主義社會,因為做又三十六,唔做又三十六.二,福利主義社會,因為做就三十六,唔做就三十八.唔到你唔信,香港正正就係朝住呢兩個方向發展!要澄清一點,其實我都好buy共產主義架,如果人人都可以做到大公無私嘅話.只可惜貪婪,自私,怠惰係人性嘅三大支柱,共產主義根本就存在住不可彌補嘅先天缺陷!
又講番吳X森,被炒之後,佢話覺得有啲徬徨喎,真係喚起我緊餘嘅惻隱之心添,聽講話佢仔細老婆嫩呀!不過諗深一層,又使乜替佢擔心喎.如果佢真係有料到,又本住「我會做好呢份工」嘅宗旨做嘢,咁就東家唔打打西家,簡直係海闊天空任鳥飛,一啲都唔使愁啦!


text:
都差唔多半年無寫過野了
係呢段其間
經歷咗hea,sad,happy同tired
hea係讀書個陣完全無心機溫書,重要打機唱k
sad係ce中文fail,其實之前都有諗過會fail,不過係諗唔到會fail得咁完全
happy係同班fd係沙灘玩,真係玩得好開心
tired就係番完工之後
其實都唔算係攰既
只不過係日日做埋啲野都差唔多咁
都係入下件,搬下貨咁
對我黎講真係濕濕碎
重可以同時當做下運動添
真係幾hea
但係就係因為我啲同事,攪到我想走
事源就係咁既
我就拆開咗個箱, 拎啲大信封出黎入啲紙入去啦 (悶死)
正當我拎哂入面既信封入紙個陣, 咁就有條友當空箱咁拎走咗
咁我就講下呢條友啦
佢就叫呀偉, 平時對我都幾斯文
但係一提到我呀頭個陣, 就會粗口橫飛
又講下我呀頭啦
平時就痴下痴下咁
講野又陰聲細氣(好似我咁)
但係痴去上黎, 又會亂打野 (打到隻手要綁繃帶)
平時呀偉因為我呀頭痴下痴下,想打佢好耐
但係我呀頭又應該好打得,所以平時都唔會比佢地有咩交流
咁呀偉拎走咗個箱之後, 我就話比佢聽個箱係我既
點知佢就成炸粗口飛過黎, 又話我呀頭點點點
我心諗, 我呀頭係點唔關我事
但係個箱我用緊喎
我又唔明, 點解佢平時斯斯文文咁
又無啦啦會係咁講粗口呢?
條粉友又唔係型, 講粗口個陣就更加樣衰
個一刻真係好想用我強勁既粗口還擊
不過我無咁做, 咁樣做只會顯得我無教養
我就諗著同我呀頭講啦
不過同佢講既就會展開世紀大戰
唔理啦,照講
好彩佢無問到邊個拎走(佢以為係啲啊姐拎咗sosad)
係我入紙個陣, 我就係度諗
究竟走唔走好呢?
我做野又唔係為錢, 我為工作經驗啫
就係呢個時候, 我同事呀豐就入咗倉同我傾計 (佢係度做咗成年,只係坐係電腦前做野,大我幾個月)
佢就話呢間公司啲人個個都係人工六千幾 (我之前以為佢地個個都高過我,點知都係一樣既sosad)
就算做咗幾耐都好, 都係咁
我即刻想走 xx(
不過, 我又唔想好似無良心咁做幾廿日就走
話哂我呀頭對我都算唔錯, 雖然成日比埋啲低能野我做同好傻之外
其他都幾ok下
又有得R ot鐘,又部電腦比我用(其他同事都會用我部腦:o),唔知點解)
我走咗之後, 佢應該會發神經咁係咁打電話比我問啲野去咗邊
所以暫時都未有定論係唔係做埋今個月走
但係都要開始諗定後路
因為呀豐同我講, 之前有個做咗七年幾都係得六千幾(yipes)
btw, 一啲公司相


text:
上記の広告は1ヶ月以上更新のないブログに表示されています.
新しい記事を書く事で広告が消せます.
雖然剛過去的星期四係掛三號風球的日子...但當日Carly都仍然收到Lati於星期三才寄出嘅Special Coco! hau yee都係同一日收到呢! 而莉莉人幫佢姊姊Annie訂嘅Special Lumi, 仲有幫糖糖訂嘅Special Coco, 就未能在星期四當日收到(可能係佢哋訂多啲嘢, 所以Lati遲一點才寄出吧?!)...原本打算佢哋幾個一齊收到新囡之後, 可以出來聚一聚嘅...不過因為以上原因, 而莉莉人最近又比較忙, 所以當晚只有我, Carly & 糖糖出來小聚~! 大家都有帶埋仔囡出來做代表呢! ^0^
Carly嘅新囡, 我家小狼, 糖糖嘅兩位美女
當晚糖糖老公要去灣仔工聯會學跌打...糖糖就駕車出來順便車埋老公去返學...亦都在我哋放工後, 車埋我同Carly一齊再落返灣仔搵地方食晚飯~! 灣仔係Carly嘅地頭, 所以就由佢介紹我哋去搵好嘢食! Carly介紹我哋去咗一間環境幾舒適, 不太多人, 食物又唔錯嘅日本料理店...我哋坐咗好耐, 一邊食嘢一邊傾計, 傾到糖糖老公上完堂返過來才埋單呢~! 好多謝當晚糖糖及Carly送比我嘅小禮物 & 當晚糖糖老公車埋我哋返家啊~! ^_^
P.S. 本來當晚想約埋阿ming出來小聚嘅, 不過因為當日打風, 佢覺得身體唔舒服所以不能出來了...同佢傾電話期間得知我哋都一樣受呼吸困難感覺困擾...我呢幾日都算好返啲喇! 希望阿ming身體都快啲好返啦~!
スポンサーサイト


text:
每年差唔多到一至二月嘅時候,身邊總會有啲朋友明明好日都唔郁,突然之間話報咗去跑馬拉松喎!做咩咁睇唔開呀?仲要天未光就搭車出去跑,係勇氣可嘉嘅,但係成個FB都畀佢打卡洗版嗰陣,真係好想問佢究竟係跑步定影相呀?咩都好啦,馬拉松其中一樣必影嘅就梗係號碼布同選手包喇!
話晒畀咗報名費,個選手包都唔可以太hea嘅,起碼要有件衫同毛巾,仲有枝水或者運動飲品,再加啲乾糧咁啦~好似日本種子島嘅Rocket Marathon呢個咁就係完美示範喇.
有茶有糖又有蕃薯,跑完仲有飯糰同烏冬食,真係好幸福呀!但原來呢個選手包仲內有玄機㗎!
首先就係左下角嗰包神秘嘅謎之食品喇!個包裝上面有支火箭咁過癮嘅?唔通入面係火箭菜?種子島作為火箭發射嘅地點,呢個又叫Rocket Marathon,咁就梗係同太空有關啦~
呢包「宇宙食」咪臭係睇戲啲成日見太空人食嗰啲囉~咪睇佢黑猛猛一包咁,入面係章魚小丸子嚟㗎,睇落又幾香口啵~
呢支透明液體,如果你以為佢只係一支水,少年人,你實在太年輕喇!睇真啲上面啲字,真相只得一個!冇錯,呢支係一支酒,仲要係燒酒呀~如果跑手當佢水咁飲,咁咪越跑越high?好犯規呀!
有網友話,唔使驚,大會喺大廳~其實派嗰陣已經溫提晒啲跑手嗰支係酒,同埋叫佢哋跑完先准飲㗎喇,況且飲完你慌佢哋仲跑到直線咩~
係咪好吸引呢?唔係淨係講個選手包呀,講緊個馬拉松呀!睇完係咪好想出年飛去玩下順便影下相打卡呃like呢?可惜有消息話今年已經係最後一屆喇,果然,這些機會⋯⋯
封面圖片及資料來源:yukira1976/twitter,fcredlecs8/twitter,takumilog


text:
喺基督農場做咗兩個禮拜義工,比得兩夫婦帶我哋,另外兩個英國女仔同德國女士,到南非東北部告路架國家公園參觀.聽講喺南非國家公園睇動物比其他非洲國家睇更貴,我哋經過坦桑尼亞一役有啲擔心.誰不知比得自己楂車入場,我哋只需要俾入場費,紥營費,分擔入油費同食物就掂,佢唔會賺我哋錢,只為開開心心玩三日兩夜.
第一日天未光我哋六點出發,從Pafuri閘入公園,沿途我哋食零食飲茶飲咖啡,以佢哋兩夫婦各精於茶及咖啡,我哋不愁無好嘢飲.天色不太好,天陰又落兩,朝早無乜動物睇,只係喺湖邊嘅觀鳥屋睇到鱷魚.下午見到多啲,有美麗嘅釣魚翁,
好多鹿,水牛等,令我哋興奮嘅係睇到其他國家較少睇到嘅河馬.我哋喺條橋下睇到大大小小嘅河馬.大嘅喺水度調情交配,細嘅喺度互咬同玩.睇到我哋唔捨得走.
快天黑,呢度有規則要下午六點前入營地,否則要罰錢.點知駕車喺中間俾地羣大水牛圍,佢哋對我哋有啲唔友善,仲有一隻阿頭走過嚟凶我哋.我哋曾經聽過有大象因為俾汽車引擎騷擾而將一架車變成癈鐵,為免俾成班有架車咁大嘅大水牛撞埋嚟,我哋要將熄引擎,到適當時候才慢慢離開.到達營地已經六點半,好彩管理員網開一面俾我哋入.
喺Mopani營地我哋見到有小鹿入離搵嘢食,我地帶咗營,其他人住簡單嘅營屋.當晚我哋燒烤食牛肉飲南非紅酒,營地電網出面我哋見到野狗望住我哋食嘢.當晚落雨,睇嚟第二日天色都唔係好...
第二日朝早出發見到野狗喺路邊坐喺度 (等我哋?), 跟住打橫喺我哋車前面行過, 原來佢真係陀背! 佢當我哋你到咁施施然地行.我發覺呢到啲動物唔似坦桑尼亞嗰啲咁怕人,仲會帶攻擊性,唔老嚟就凶過來,果然充滿獸性.
啲長頸鹿可能因為素食比較溫馴啲,都會怕下人. 而森巴嘅好朋友野豬就較好奇,特別係細嗰啲,鍾意望我哋,要阿爸叫到先肯走.
下午天色明朗啲,我哋較多見到一羣羣嘅動物,包括鹿,駝鳥等.見得唔少,我哋都見怪不怪,少咗一份當初睇嗰陣時嘅興奮.我只想睇到從未見過嘅大豹及獵豹,搵咗成個下午都搵唔到.唯有收兵,第三日再搵.
居然俾我哋喺一個鐘頭內見到獅子(雖然比較遠),獵豹(佢喺草叢伸個頭出嚟,真係好難發現到)同好近咁睇到大豹.
隻大豹啱啱捉咗隻鹿,拖咗上路邊大樹度食.我哋做好近咁睇哂.
番到農場已經晚上八點,呢次睇動物旅程同以往唔同,又平又抵又好玩多動物睇.三日兩夜每人只係一千港元包飲食包住,邊度搵?
但係慳埋慳埋到最後喺開普敦俾人呃番,容後再講.


text:
引用:
好在我對全新品冇慾望~
二手齊野唔好太殘我都OK了~
因為就算買全新番黎我都一定忍唔住要拆開入機RUN下佢.
惡魔城我對佢不再有期望了,我就當哩個系列完左算數.
講開莎木,我醒起佢哩個CONCEPT 既GAME 其實之前都有,即係生活化A-RPG.
分別不過佢轉用3D去做.
唔知大家有冇玩過一隻賽車GAME 叫「ZERO 4 CHAMP」?
哩個SERIS 由PC ENGINE 出到PS2,手機都好似有出過,我玩到PS/SS就冇玩了.
第一集PC ENGINE 卡GAME,第二集SUPER CD ROM,
第三集ZERO 4 CHAMP RR 同第四集RR Z響超任,第五集DOOZY﹣J 出過響PS 同 SATURN,SATURN 版叫TYPE﹣R.
講下超任RR,
哩隻GAME 原則上係係一隻賽車GAME,但佢入面包含左好多個MINI GAME ,以主角靠打工賺錢去玩賽車黎張所有MINI GAME 串連起黎擺響一隻賽車GAME 入面,非常之鬼材之作~
主角可以做既野係去考牌,麻雀館打牌,滅蟲,泊車,溝女,打坦克大戰GAME,而最重頭既就去做夜間大廈保安(RPG).
響大廈入面蛇蟲鼠蟻,妖魔鬼怪,賊仔同無良商人乜都冇,主角要不斷UPGRADE 裝備一層層打上去,中間會有同伴加入幫拖.
不斷賺錢,就去買車,改車,賭車,參加比賽,直到成為賽事總冠軍.
而賽車哩PART 本身都係一個另類GAME黎.
車款包五大日本車廠,全部實名登錄
玩DRAG RACE, 分0-400 同0-1000, PLAYER 做既就係比油同盡快轉波,
勝負就取決於你轉波技術,當中涉及轉數TIMING,硬件改裝,動作反應,非常刺激.
馬力太大起步控制唔好會勁BURN TYRE咁就輸卵管.
裝左TURBO TUNE得唔好,攪到低轉扭力不足起步又會慢到蟻爛咁...
如果用MT,要踩CLUTCH 轉波,十字製就H-SHIFTER, 真係要先推左右再推上下黎入波.
去到中後期可以改裝做SEQUENTIAL ,快手好多.
隻GAME有時間同年齡計算,會一日一日長大,聽講玩到第四年都攞唔到冠軍,主角老豆就會叫佢去做汽車維修師傅作結,GAME OVER....
不過系列去到PS/SATURN 版就變得好冇癮,唔知點解一開機見到D個畫面想熄機....


text:
最近老豆身體狀況日漸轉差,好多嘢都要我哋服侍,有時佢啲「硬頸」性格都令我哋透不過氣來,特別係老媽子,所以今次旅遊嘅目的只係為咗散心hea吓,暫時避開繁瑣嘅事.
我哋坐中午12點嘅船前往澳門氹仔碼頭,大約1點鐘左右到達,入境後我哋去坐穿梭巴士前往金都酒店,不過只有我哋兩個上車,因為大多數都係跟旅行社入住,散客並唔多.
到達酒店check-in後,我哋就可以入房喇!訂購時團購網負責人話冇乜單人床嘅房,但係為咗我同阿媽可以瞓得舒服啲,就同佢講話盡量要兩張單人床房,原本都打定輸數,但個接待處嘅人話係我哋係入住單人床房間,都覺得有啲喜出望外.
房間寬敞整潔,一般嘅設備都係有嘅.
廁所分浴缸同花洒兩邊,啱哂只係沖花洒嘅我哋.
我哋住嗰間房只係對著個地盤,斜對面見到銀河酒店.
所以冇乜景觀可言,不過下次再嚟嘅時候又會變成點呢?
小休過後,我哋決定去澳門半島嗰邊行吓,順便去試吓其中一間出名嘅瑪嘉烈餅店出爐葡撻.
呢間酒店位置偏僻,只有的士同專車可以去到澳門半島嗰邊,如果搭專車嘅話就要去港澳碼頭再轉往其他酒店專車,由於瑪嘉烈餅店近葡京酒店,所以就坐佢哋嘅專車前往.
老媽子話市中心啲邊經常都塞車,車多到郁都郁唔到,上次佢同老豆去澳門時都係咁,今日嚟到新葡京酒店門口時都塞咗一陣.
喺新葡京酒店,旅客特別多,大多數都係內地客.
至於我哋今日嘅目標 - 瑪嘉烈餅店就喺酒店後面,六福珠寶隔離條巷仔裏面,兩年前我同HKSAM啲委員去澳門seminar嘅時候入住葡京酒店時都冇發現到.
見到呢個牌就入去.
去到舖頭前面,見到好多人喺到排隊,有啲就買麵包西餅,而更多嘅人就為咗一嘗美味嘅葡撻.
因為正值下午茶時間,所以除咗葡撻店外,隔離嘅麵店,糖水舖等都好多人嚟幫襯.
今日嘅主角 - 瑪嘉烈餅店出爐葡撻,件件蛋撻涵飽滿,奶味濃,皮脆又不油膩,好食!
食完好味嘅葡撻,就去大三巴,議事亭前地嗰邊行吓,影吓相.
原本可以好快去到,但係我哋行咗好多冤枉路,不過唔緊要,反正都係hea遊,唔係都見唔到呢間美心餅店仲用緊舊招牌.
又見到呢啲舊式建築.
行咗咁耐,終於都到咗議事亭前地,皆因今日係平安夜,有好多人喺度參觀,又有好多大型節目.
市面掛滿聖誕燈飾,充滿聖誕氣氛.
前往大三巴前面嘅街巷都有好多手信舖,人來人往.
到咗目的地大三巴,當然要影相留念喇!
除咗議事亭前地外,呢度都舉行平安夜活動,老媽子同我影相時,節目剛剛開始,一時間俾啲音響嚇親.
原本我想去食啲特色葡國菜,不過老媽子就只係想早啲食完嘢返去,就去咗呢個指示牌上面嗰間緬甸食店食飯.
我叫咗支豆漿
同埋所謂嘅椰汁牛腩飯,味道OK喇,但係太膩.
老媽子就叫咗杯咖啡同埋咖哩雞加薄餅,都係太膩.
不過呢餐係求其食,飽肚就夠.
今日嘅旅程就結束喇!


text:
萬聖節原本只係一個俾小朋友呃下糖嘅節日(仲要唔係公眾假期).今時今日,日本萬聖節嘅市場規達至10億美元,經濟效益已經超過情人節添啦!梗係啦,又要買衫買化妝品買道具買con仲有無數萬聖節限定嘢食同event,商人仲唔賺到笑咩~
去到近年,大玩化妝Cosplay扮鬼扮馬開party已經漸漸成為主流,無論小朋友定年青人或上班族,明星定凡人,紛紛都會享受一年一度有得打正牌發癲同以唔同主題做打扮嘅日子.相比香港可能淨係得蘭桂坊,海洋公園夜場會比較high,東京涉谷街頭呢幾年都成為國際焦點,因為真係吸引成萬幾,甚至更多東京都民出嚟扮鬼扮馬玩通宵!
睇下幾墟冚!
以下係我預計今年萬聖節喺日本將會好hit嘅幾種打扮,亦都附上咗一啲每年都好多日本人好鍾意做嘅主題打扮.如果大家仲煩緊唔知扮咩好都可以參考下喎!
1)杯緣子
本身已經好hit嘅杯緣子因為SMAP草彅剛喺電視節目超搞笑惡搞之後更加紅,仲吸引好多唔同明星仿效,連AKB48女神小嶋陽菜都有扮過啊!想扮得更真,可以喺街擺埋高難度pose,或者拎個杯出街擺係鏡頭前,一定似!
2)Pokemon Go 訓練員
今年大熱嘅Pokemon Go相信大家都玩過(無玩過都聽過),雖然唔知大家仲有冇開隻app得閒睇下啲小精靈,不過係日本就仲係有好多專一嘅玩家.除咗扮精靈訓練員,大家仲可以扮下小精靈,或者Pokestop.
或者佢.
3)Zootopia 優獸大都會
大家都知迪士尼喺日本有幾紅㗎啦!Zootopia真係好好睇,套戲喺日本都收得好勁!其實已經有好多cosplayer要cos過Judy~兔仔得意得嚟,套警察制服又貼身有型,加上有男伴嘅可以叫埋佢扮狐狸阿力添!(首先你要...)
4)小丑女 Harley Quinn
唔使問,今年應該全球都會出現好多小丑女.雙馬尾可愛得來有型,少少性感加上壞女孩嘅味道真係引死人~連小嶋陽菜都有扮啊!都係嗰句,有男伴嘅可以好似Ryuchell同Peko咁,一齊扮Joker同Harley呀!(首先你都係要...)
5)年青人最愛人氣讀者模特兒:Ryuchell
Ryuchell今年係日本電視綜藝界爆紅,如果你仲未知佢係邊個,不妨睇下呢篇文
.佢一身復古運動look加上具個人風格嘅妝容,成個look好似外國嘅少年咁.其實將好多隻色著上身就都幾似架喇!記得加條頭帶喎!
連AKB48嘅峯岸南都喺前幾日嘅AKB猜拳大賽扮佢呢!
6)中華風殭屍
日本電音小天后Kyary Pamyu Pamyu經常以話題裝束現身.上年年尾曾經以殭屍風格上電視演唱,引起一眾年輕人跟隨.拿,㗎妹嘅殭屍同我哋嘅殭屍係唔同㗎!你睇下乃木坂46嘅西野七瀨雖然一身殭屍look,但都係幾靚幾甜!
7)Piko太郎
唔使我多講.買一個菠蘿,一個蘋果,袋住支筆.實冇死.
AKB48嘅宮崎美穗率先示範女仔都扮到.輕鬆.
仲係唔知扮咩好?俾埋舊年喺涉谷街頭作出出色組合打扮嘅圖俾你哋啦!
另外,雖然香港未上,但係日本已經連續好多個星期成為票房冠軍嘅《你的名字.》,我覺得都會好多人扮呢!


text:
33
27
34
招牌菜
Melodywkh 等級1 2014-10-09
2102 瀏覽
係團購見到好似幾抵就去食,點知加埋服務費完來根本無差別既,只係唔洗加一咁囉,都有少少覺得唔抵嫁喇,不過如果食物好就無所謂啦(以為佢應該唔差),點知中晒大伏囉!服務員態度十分差,完全好似我差佢錢咁.可以話係呼呼喝喝既態度,就連遞交Order紙都黑口黑面咁,可能佢地係餐廳工作壓力都好大啦!所以都無理了,不過講真做得飲食業既真係好重視態度囉如果講刺食既,最緊要一定係新鮮啦!但係我竟然可以係墨魚片度食到發泡膠粒,仲有三文魚食到有骨!坦白講食左咁多間都真係第一次( 返企仲輕瀉)至於壽司,手卷,賣相唔吸引都算,d飯係極淋呀,完全唔乾爽咁之後到佢地既甜品,除左泡葵係正常之外,其他都好似無咩特別咁,唔算好伏既,但就唔好味囉不過佢既熟食係okay既,值得推介咪有炒蜆啦,肉躁飯啦,三文魚腩,雞翼啦,都真係好熱同好味既 繼續閱讀
今次黎左依到食野,佢真係非常多款式,咁我地都算多人既,一開始就叫左幾款小食,有依個蟹籽肉鬆沙律,中華沙律,同埋螺肉,小食黎講依到唔錯嫁,碟碟都係細細碟最岩咩都想,試到個味就夠喇.個蟹籽沙律唔錯,有少少肉鬆係裹面,青瓜絲同蟹柳絲都幾好味,食落幾開胃嫁,酸酸地唔過頭就可以喇!而個螺肉就比較濃味,幾好軟軟地唔會太硬..刺身料理刺身,就叫左三文魚,甜蝦,墨魚片,鮑魚片咁樣.其實款式都算多,雖然唔係咩高質素既刺身,但食起上黎真係一DD唔差,感覺仲幾新鮮,之後就到燒物,依樣要得比夠多,鹽燒秋刀魚,鹽燒鯖花魚,雞肉串,凡立貝串,鹽燒雞中翼同埋和風燒薄餅.燒秋刀,燒鯖花就一般唔係好鮮,食落味道都唔差既,燒雞腎反而幾好食,個汁好正,凡立貝就真係非常好,一串兩粒好大既帶子,非常好. 繼續閱讀
一黎到..唔駛點等位,就入得去了...佢一黎就送左一盤刺身比我地食,三文魚同甜蝦OK,其他刺身麻麻...黎杯野飲先...叫左洛神花梳打,佢隻杯幾令...配埋特別既攪攪捧,味道酸酸甜甜的,幾好飲我地開始叫左D刺身同壽司,三文魚好普通味...但當你唔係叫好多,正係叫5片到,D味又會好味D,所以如果真係去,請少量咁叫..會整得好味D..其他野食雞翼麻麻地...花之戀好奇怪,,面上用左青瓜做面..其他多數都係用蟹子係上面..攪到食落好怪..唔鍾意牛柳粒...好普通...炸蝦冇咩味,,,正係得火X三文魚食得過...呢個就真係好味的...不過計番條數用成17X食我就覺得唔抵...得咁少野好味PS(我部電話係會影得D野食比較好睇D,但真實真係要食落先知哦~) 繼續閱讀
山區麵包王 等級7 2014-02-01
5962 瀏覽
3年前跟太太教會嚟過依度掃場一次,記得嗰次印象唔錯,食得大家好開心,事關有教會補貼,每人只喺出一舊水就唔停咁食足兩粒鐘,個次食評最後嘅總結喺:「其實依個教會價真係抵食到爛,不過你話俾番正價都可以考慮吓,整體質素屬中間位高少少,始終有唔少嘢都好食,但同時亦有啲質素未達標,唯一好處喺一個地方食三處唔同地方嘢,一班朋友又好,一家大細老嫩又好,都可以各取其所!」今趟重臨舊地,同樣又喺太太教會搞大聚餐,再嚟掃過場 .事隔3年,環境都無乜點變,食物類別都大同小異,但似乎款式多咗,不過啲點菜紙就靚咗好多,色彩鮮艷,有圖有相,並加埋數字同顏色嚟區分,12張點菜紙,No.1-12,類別由日式小食,汽水啤酒,刺身料理,台式料理,東瀛燒物,日式揚物,粉 / 麵 / 飯類,港日式料理,新菜推介,壽司 / 手卷,火鍋料理到精美潮流甜品,應有盡有,食物超過180款 .以今晚星期六晚5:30-6:00pm入座計,成人都喺收$159+10%(我哋人多餐廳免咗),任飲任食兩小時,其實都抵架,當然,今晚我哋又喺俾緊教會價啦$100,哈哈!其實見佢周不時晌飲食雜誌賣廣告,有心剪埋低啲優惠券,就仲可以慳多少少.教會人多勢眾,依類聚餐一向都自由組合,既然有時限,快快手搵齊幾個相熟老友,圍埋一枱6個人就密密點,準備喪食.因為12張點菜紙有12個類別,除汽水嘢飲外,為免重複點到亂晒,大家分頭行事負責點唔同食物,唔使問邊個啱唔啱食,喜歡食啲咩,總之隨個人喜好樣樣點少少一齊分享 ,啲嘢總有人啱食嘅,況且,有我包底嘛 . 日式小食6款日式小食點咗其中3款:蟹籽肉鬆沙律,中華沙律,味咐螺肉,最鍾意喺碟碟都的的骰骰,試到個味就夠喇.個蟹籽肉鬆沙律真喺有落肉鬆架,此外仲有青瓜絲同蟹柳絲,沙律用嚟開開胃嘅,酸酸咪咪就可以啦!而個味咐螺肉較濃味,螺肉軟軟腍腍,喺最驚遇上「擦膠」螺肉啫. 啤酒 / 汽水 / 熱飲小弟今晚試飲咗兩款嘢:玫瑰洛神花梳打和凍青蘋果綠茶,以前者好飲啲,洛神花梳打酸酸甜甜,不過玫瑰味似乎欠奉. 刺身料理刺身點都喺屬於貴價少少嘢,亦喺同枱較多人有興趣嘅和食,所以,先後點咗3碟,離不開三文魚,甜蝦,八爪魚,墨魚片,鮑魚片,馬刀貝,鯛魚,榮螺片等等.雖然唔喺咩高質素,但食起嚟都唔差,感覺算鮮味,至少唔會古古怪怪,又或有咩異味. 台式料理台式料理點菜紙一共有9款食物,不過,有啲唔多似台式喎.不過,都唔理台式唔台式,啱食就喺合適.台北路邊田螺,馬拉盞炒時蔬兩款都喺惹味菜,尤其前者,都好耐無食田螺喇,而且啲螺都幾大隻! 東瀛燒物可能大家都鍾意食香口嘢,所以燒物同揚物都點得比較多,就好似東瀛燒物類,剔吓剔吓就10款中揀咗7款,包括:鹽燒秋刀魚,鹽燒鯖花魚,炭燒雞肉串,汁燒雞腎串,機燒凡立貝串(唔喺磯燒,喺「機」燒,唔通搵機燒),鹽燒雞中翼及和風燒薄餅.燒秋刀,燒鯖花麻麻哋,汁燒雞腎反而幾好食,而凡立貝串最有睇頭,一串兩大粒帶子,最普通喺個和風燒薄餅,流流哋.由於相片上載所限,只好「下篇」再繼續分享埋餘下7類 ! 繼續閱讀
山區麵包王 等級7 2014-02-01
5678 瀏覽
因為太太教會又搞大聚餐,翻兜「五月花」,所以重臨舊地再次大擦一餐.「上篇」講到日式小食,汽水啤酒,刺身料理,台式料理,東瀛燒物等5個類別,跟住「下篇」就再繼續講埋其他. 日式揚物我哋點咗好多海老天婦羅(炸蝦),亦點咗一大籃蕃薯,南瓜天婦羅,以及軟殼蟹天婦羅,粉漿稍微有啲厚,不過,點幾多俾幾多,無縮水俾少啲,算喺咁啦!蕃薯,南瓜天婦羅幾好食,夠粉香 . 粉 / 麵 / 飯類飽肚嘢盡可能都唔點,不過,有朋友想試鮑魚雞絲粥及滋味水蟹粥,覺得喺粉麵飯類中,依兩款似喺貴嘢.咁老實講,兩碗粥又真喺有鮑魚雞絲同蟹鉗,已經可以話喺好意外,無欺場啦.粥底算夠綿,味道不俗,相信朋友滿意收貨 ! 港日式料理估唔到,我哋晌港日式料理堆中,亦點得唔少嘢,12款嘢揀咗6款,一半一半咁啦.清酒骨湯煮大蜆,咖喱炒青口,黑椒薯仔和牛粒,田園什菜炒野菌,魚籽醬炸青蠔,一口炸豆腐,以後兩者最深印象,尤其個魚籽醬炸青蠔,其實喺青口嚟,唔喺蠔,不過酥炸後加少少沙律醬同黑魚籽醬,鹹鹹鮮鮮效果唔錯,而一口炸豆腐上次都有試,外皮炸得甘脆入口熱呼呼,裡面保持滑嫩,所以確喺好食呢 ! 新菜推介除咗個汁燒墨魚鬚串唔覺有咩特別外,其他5款都點齊一試,包括香芒醬爆珠沙律,黑魚籽三文脆餅,關東銀蘿酥,日式胡麻牛舌,香茅串串雞腿.個爆珠沙律其實無咩特別,只喺用咗大大粒人造香芒醬爆珠,反而黑魚籽三文脆餅及日式胡麻牛舌帶嚟驚喜,前者三文魚刴蓉加入黑魚籽放晌加拿餅,鹹鮮脆,配拾幾好 ;而牛舌厚切粒粒食落煙煙韌,配胡麻汁,麻香好食,又用雞尾酒杯盛載,賣相別緻 . 壽司 / 手卷壽司,手卷喺另一類飽肚之物,所以,就算有成十多款選擇,我哋都只喺點其中兩款過吓口癮,三文魚壽司,鮑魚片壽司,不過不失,壽司飯亦唔會太鬆散,三文魚,鮑魚片都幾鮮甜.其實依家睇番,有幾款都仲可以不妨點嚟試試,如燒芝士牛肉反卷,芝士吉列蝦反卷. 火鍋料理記得上一次點過火鍋料理,即喺涮涮鍋,比較花時間搞,雖然有成30多款配料,不過都喺無謂費時失事,所以火鍋料理喺今晚唯一無試嘅類別! 精美潮流甜品甜品肯定比上次嚟多咗好多,一大張甜品紙共有14款甜品,真喺比一般日式放題勁多 .以小弟咁多心又鍾意食甜品,無可能唔叫齊咁多樣嘢囉!唔講你可能唔信,以下張相叫齊晒咁多款甜品,其實都喺我嘅一人份 ,當然老婆都有黐啲嚟試,所以,同枱朋友都睇到眼傻,話我使唔使咁誇,哈哈!14款甜品分別有果仁慕絲蛋糕,意大利芝士蛋糕,藍莓乳酪蛋糕,富良野鮮奶蛋凍,北海道牛乳布甸,楊枝甘露,益力多紅豆糕,日式泡芙,杞子桂花糕,磁燒棉花糖,雪糕糯米糍(改咗雀巢雪糕),懷舊糖不甩,朱古力脆吐司,彩虹水果撈.其實整體份量唔算多,因為樣樣都細細件!啲蛋糕類唔錯,尤其件藍莓乳酪蛋糕;鮮奶蛋凍同牛乳布甸中規中矩;益力多紅豆糕味道幾得意,而杞子桂花糕好多子同桂花;最唔得喺楊枝甘露,彩虹水果撈,前者水汪汪,好似飲緊淡味嘅芒果汁,後者只喺求其搵啲罐頭雜果撈埋一碗.懷舊糖不甩真喺好耐無食過,而朱古力脆吐司喺烘熱嘅脆餅唧啲朱古力漿,似件過口癮嘅零食 .雖然今晚嚟食喺俾緊教會價,不過若以正價,近二百樣嘢任飲任食兩個鐘,而質素好好又未算,好差又唔喺,雖知一分錢一分貨,唔通你想蔗渣嘅價錢,想食燒鵝嘅味道咩 !至於侍應或經理態度方面,我又無乜遇到其他食家所講咁唔好,或者我哋以教會名義嚟食,在佢嚟講喺大客啦,因為幫襯最早嗰輪,又一次過百多個客嘅生意咁做,所以招呼都好啲啦 ! 繼續閱讀


text:
「阿叻」
仲記得之前無線搞嗰個「乜乜乜頒獎典禮」而通常之後都會訪問嗰啲得獎者.因為無睇晒嘅關係,所以唔知點解陳百祥,阿叻有份.我第一個反應係有關你事,人哋攞獎,你又唔係主持,點解會出現係個節目到發噏瘋呢?原來之後先知道佢攞咗個老人獎,唔怪之得啦.其實所謂「乜乜乜演藝人大獎」咁多年都係俾啲做咗好多年嘅藝人,但係睇番過去咁多年,點解今年會頒俾陳百祥呢?
「言論」
今日先至得閒睇阿叻係港台節目「我係乜乜乜」個訪問,睇完之後其實真係唔需要理會佢,基本上係一個生活係自己幻想嘅香港人先至會講啲咁嘅嘢.唔怪得佢可以攞到「乜乜乜演藝人大獎」!如果絕大部份上網嘅人都係「憎人富貴厭人」,咁都幾大鑊!如果讀書叻先至係成功嘅一步,講真係唔係有啲膚淺呢?就係呢個諗法已經知道係讀壞書啦!睇完我只可以話佢只係會堅持己見,任得佢噏,佢講嘅就係道理,講完!
「問題」
要總結今次阿叻單嘢,其實真係好簡單!佢做完個測試都已經話咗比你聽佢係一隻「花生魷」,我哋講咁多仲乜呀,佢咪繼續食花生咋嘛!佢啲咁嘅人當然你講多啲仲好,等佢有位入,有生存空間.其實咁多年佢係演藝界嘅生存之道未就係咁囉,何必比佢利用到呢?成鬼日以為自己好叻,但係佢真係死淨把口.講啲嘢都唔經大腦,一個節目就再一次證明佢幾有質素.講到尾佢都係一隻「港豬」!


text:
2017年3月5日 星期日
Day 2 @ 九州 2017
第二日去門司港
是咁的…本身今趟行程我係plan day5去門司港,day 2去麵包超人館
睇天氣day 5會落雨於是就調轉,結果連 ASO boy列車都無得搭
so sad~但呢一日天氣好好所以先可以放心晌呢度玩
去門司港搭車唔難,如果搭JR係有車直接去,但如果想快15分鐘可以晌"大倉"轉車
門司港海峽廣場香蕉人對住既一間餐廳,專食抹茶雪糕同烏冬既
有呢個好味到黑人憎既海膽蒸包
你睇佢黑人憎到…
老實…佢800yen一個但足晒料的
臭包
之後行去碼頭搭船去唐戶,5分鐘既船程好方便
如果早起身去既話,都可以去呢個唐戶市場食新鮮剌身或壽司,佢似東京築地
我就同包包去隔離個"海響館"
即係水族館,成人 2000yen入場
都值得帶小朋友去
魚有不同種類,令我諗起藍色海洋傳說啊
小銀魚群嗎?
水族館都幾大,沿路去行便可以睇到不同既魚
仲有一個小劇場有海豚表演
海響館直行會見到一個遊樂場,呢個真係唔好錯過
免費入場的
日本遊樂場有一種好夢幻既感覺
呢d車仔 100yen一次,包包要daddy同佢坐晒麵包超人家族既車車
大少爺就係咁陪包包坐足3次
最怕呢d燒錢遊戲,但那個大少爺自己有呢鋪癮
喜歡食魚生既可以晌唐戶食,好多不同餐廳唔同種類既魚生飯都有
我一家就係晌門司港逗留了一日,但無時間去火車博物館
Sorry包,下次再帶你去
大少爺同包當然要食熟食啦
訂閱: 張貼留言 (Atom)


text:
香港人壓力大,陀B都好似要特別小心咁
-
debbieling
啲人成日話香港人生活大壓力,飲食又唔健康,好容易有啲病症係隱藏咗,所以自己而家有咗好多野都特別注意
因為啲人成日講媽咪陀B時情緒唔好係會直接影響BB
唔係講笑,有咗之後情緒係真係容易啲波動,又容易亂諗野,前排去照BB我已經好驚,擔心照到啲咩問題出現,好彩就無事
而家出街都好小心翼翼,我都FEEL到自己好誇張,但放心唔到............
-
jadelam
放鬆啲啦!!你情緒唔好除咗影響BB連自己都會有影響
-
kawaill
有咩記得搵老公傾,唔好自己收收埋埋亂諗野,一陣有抑鬱架
-
Karlichan
雖然壓力都好大,但系宜家有咗BB就要專心養胎啦,唔好捻到咁誇張啦
-
ladyme
我果時有咗都好驚心BB有事,所以同BB搵定好多保障,除咗保險我連代謝病都同佢CHECK埋,心安理得!
-
Mother of 3
其實B係你個肚好安全,記住要定期檢查B的健康就得,即係超声波下佢
-
yinyincchow
我都有同BB CHECK代謝病,之後我同啲朋友講原來好多人都唔識,我果時都係BB展見到安康X有介紹,見佢上門收集小便服務幾方便
-
Anonymous
放鬆下啦樓主,情绪差個B會冇咁聰明.冇科學解釋,但係係统計發現
-
aikoko
yinyincchow said:
我都有同BB CHECK代謝病,之後我同啲朋友講原來好多人都唔識,我果時都係BB展見到安康X有介紹,見佢上門收集小便服務幾方便
乜依嫁可以上門收小便樣本咁方便咁好架
對大肚婆黎講又幾方便喎


text:
求婚呢家嘢,好彩就一生人一次,無論如何都想好好睇睇,浪漫驚喜之餘仲留返個美好回憶嘅.有人就鍾意約定成班FD子見證自己成功求婚嘅一刻,不過都有人覺得咁樣好似焗對方應承咁,所以想兩個人靜靜地sweet下嘅~嗱,得兩個人嘅求婚,又唔代表咩紀念都冇得留低㗎,請個攝影師離遠偷拍自己,咁咪可以第日睇返囉,仲唔使得自拍咁悶𠻹!
最近美國有位叫Jacob Peters嘅攝影師就收到order,要上山喺日出時份遠距離紀錄個男朋友仔求婚嘅過程喇.要天光嘅時候影到,即係要半夜就出發啦,所以Jacob凌晨2:30就已經出門口,4:45終於去到山腳,不過仲要靠自己部電話微弱嘅電筒仔,孭住30磅攝影器材慢慢行上山(btw,明知要上山點解又唔帶電筒呢下……).
朝早6點咁上下,終於都去到約定地點喇!等咗十幾分鐘,就見到有對情侶喺崖邊求婚喇!求婚過程同大家諗嘅都咁差唔多啦,個男仔拎咗隻戒指出嚟跪喺個女仔面前,個女仔就梗係感動到喊喊豬,兩個人又攬又錫咁囉.咁浪漫嘅畫面,Jacob梗係唔可以放過啦,佢離遠起勢咁影呀影,十幾分鐘入面影咗足足450張相,見對情侶開始坐低睇日出,佢就心滿意足咁收工喇.
當佢返到屋企之後,梗係第一時間send msg畀個客仔,同佢講聲恭喜啦,點知對方就覆返話「我好confuse呀,我哋完全冇見過你出現,同埋我哋仲遲咗去到𠻹,你肯肯定真係影到我哋?」
哎呀,擺咗個大烏龍呀!原來Jacob影得咁辛苦,係影咗咁啱都喺山上求婚嘅另一對情侶!最後Jacob都喺萬能嘅Facebook搵到畀佢強行影咗嗰pair情侶,send返相畀佢哋,不過真係畀錢搵Jacob影相嗰pair就慘喇,就算退返錢都冇用啦,唔通求多次婚畀你補影咩……
封面圖片,資料來源連結:JP Photography


text:
嘉欣 BB對住 Kelly好肉緊,又攬又錫.
探熱針
唔續約 想收山 鍾嘉欣肉緊狂啜 B女
贊助商連結
「嘉欣 BB」自從升呢做「嘉欣媽媽」後,長駐溫哥華相夫教女,即將約滿大台,嘉欣 BB有女萬事足,至今仍未肯動筆續約,隨時收山做全職媽咪.
早排嘉欣 BB湊住阿女返港搵快錢,留港兩星期,兩母女又要返歸喇!上週二晚(十一日),嘉欣 BB同阿女現身機場,就快足一歲的 Kelly,愈大愈似媽咪,眼大大,鼻高高,而且見人就笑,搶晒阿媽 fo喇!
Check in搞足半個鐘, Kelly開始扭計要落地.
Kelly見人就笑,氹死班 Auntie喇!
阿媽急急腳趕入閘, Kelly就瞓喺 BB車食餅食得好滋味.
傾唔掂數
下年同大台約滿,鍾嘉欣仍未肯動筆續約,連樂易玲都冇晒符.
兩年冇拍劇,嘉欣 BB經大台高層多次游說,終於肯復出接拍新劇《再創世紀》,為咗遷就佢開工,劇組將移師溫哥華拍外景一個月,等佢可以邊湊女邊開工,真巴閉!
講明以阿女行先,據知嘉欣 BB下年即將同大台約滿,但至今仍未肯動筆續約,高層樂易玲在訪問中提及此事亦無奈話:「佢都要考慮家庭,始終佢想再生小朋友,所以唔只係條件問題,反而係佢能否兼顧.」
「其實而家開始傾緊續約,不過 Linda一定係以屋企行先,佢又唔想個女同佢一齊飛嚟飛去做空中飛人,加上同老公有計劃生多個,所以唔續約嘅機會好大.」 Linda身邊人透露.
紅過星爸媽
除咗鍾嘉欣個寶貝女 Kelly同佢一樣咁省鏡之外,圈中有唔少星二代萌 B,都遺傳咗阿爸阿媽嘅優良傳統,一樣人氣高企.
Yumiko囡囡 梁浸浸
Yumiko兩歲女梁浸浸,人仔細細有一把曲髮,成日表情多多,唔止阿 Sa阿嬌同 Joey一班契媽錫晒,連班網友到 like爆,直情紅過阿媽!
周汶錡囝囝 Jacques
周汶錡同法籍老公先後生咗兩個仔仔,大仔 Jacques啱啱兩歲,五官似阿爸係混血 B仔, Kathy喺 ig成日 po片,阿仔載歌載舞,又古靈精怪,真係好精靈.
Jessica C囡囡 Tessa
要數萌 B當然唔少得 Jessica C同安志杰囡囡,個樣似足媽咪咁靚,人仔細細已經好有音樂感,早排仲俾廣告商睇中邀請拍廣告.
慳坐 econ
出名係慳妹的嘉欣 BB,搭長途機唔怕辛苦,今次返溫哥華都選擇坐經濟艙,加上 Kelly未夠一歲,可以同媽咪坐同一個位,連機票錢都慳番,完全符合嘉欣 BB嘅經濟原則.
當晚到達機場,嘉欣 BB雖然有兩個助手跟身,不過全程親自湊女,用孭帶孭住阿女喺心囗.下個月足一歲大的 Kelly,絕對係超大碼 BB,手長腳長,而且好好肉地.睇返 Kelly啱啱出世嗰陣,同爸爸餅印一樣,好彩大大吓似番媽咪,五官標致,笑起上嚟一樣咁 sweet,靚樣出番晒嚟啦!
鍾嘉欣出席活動時一提 Kelly就冧晒,更表示正為囡囡籌備一歲生日 party.
今次返港搵快錢之餘,鍾嘉欣仲順便出席好姊妹王君馨婚禮.
15年鍾嘉欣同 Bosco拍完《警犬巴打》後嫁人,兩年冇再拍劇. 肉緊錫女
差唔多晚上十一點, Kelly依然好精神,眼仔碌碌四圍望, check in嗰陣,有途人撩佢玩,點知佢一啲都唔怕生暴,見人就笑,仲揮手 say hi,氹到班 auntie鬼咁開心, Kelly咁得意,難怪嘉欣 BB對住佢鬼咁肉緊,一時攬到實一實,一時又同阿女錫錫,冧到痺!
搞咗半個鐘, Kelly開始唔耐煩,兩隻腳仔不停踢,扭計要落地,嘉欣 BB冇晒符,惟有投降解開孭帶,將阿女放入 BB車,點知 Kelly即刻爆喊,嘉欣 BB再出撒手鐧,拎餅乾出嚟氹女,呢招果然 work, Kelly馬上收聲.
氹掂阿女,嘉欣 BB準備入閘,沿路對記者提問 keep住拉鏈嘴,而且摩打腳愈行愈快.阿媽焦急,但阿女就好鬼歎,瞓喺 BB車,嗒住塊餅好滋味!
睇番 Kelly出世嗰陣,同爸爸餅印一樣.
撰文:娛樂組
攝影:蕭敬漁,森美


text:
有線易主,大眾最關心是該台未來新聞部編採自主的問題,問會否作出承諾?邱達昌表示會有絕對自住權,佢話﹕「我要強調,咁多新聞界喺度,絕對係自主,香港有好好嘅牌照監管,我哋幾個股東係獨立投資者,好明白除咗新聞部之外,其他部門都有創作性嘅發揮.」有人質疑今次永升入主有線,被指是紅色資本入侵香港,邱達昌則否認話﹕「我同鄭家純真係好唔紅色資本家,都係香港長大,當然喺中國有投資,但香港邊個冇吖?我又唔覺我好紅色,我亦唔明咩叫紅色定義.而李思廉先生,係廣州富力主力地產主席,佢都係香港土生土長,喺香港大學畢業,只係佢嘅發展主要喺中國.而趙令歡嘅聯想公司,我哋亦好有期望,好希望電話可以幫到我哋嘅發展.」而永升一直有意申請免費電視牌照,佢話如果永升能成功入股有線電視,咁就會放棄申請.
2017年04月21日
(有線易主)蘋果直播 新主永升主席邱達昌開記招 (有線易主)羅尚沛:有錢佬玩傳媒 小股東都係瀨嘢! (有線易主)邱達昌:有線或裁員最多一成 一次性削開支2億元 (有線易主)邱達昌:同純官係最佳拍檔! 我哋唔係紅色資本 (有線易主)邱達昌:今次唔算好投資!希望自己不要太羅曼蒂克 (有線易主)邱達昌:啱啱先裝有線! 冇咩睇過有線中國新聞 (有線易主)邱達昌:TVB有24小時新聞 佢哋300人 有線有500人 (有線易主)小股東供股好傷? 邱達昌:其他買家條件更差 (有線易手)提問屢觸及憂中國組削資源 邱達昌扯火:點解你成日問我中國新聞? (一次Cut兩億)有線新老闆邱達昌將裁10%人手 新聞部資源撥財經台 (有線易主)與鄭家純合作 邱達昌形容:我哋係最佳拍檔 (有線復牌股價低開)咁邪…兩年前今日:葉家寶最壞打算亞視5.29執笠 (完成電視夢?) 唔希望太羅曼蒂克 邱達昌:咁樣我會蝕好多錢 (有線易主)如果注資7億都唔夠?邱達昌:後面嗰4個股東有能力投入資金 (有線易主)新老闆講明想紅色資本入董事局 計劃落地廣州? (有線易主)邱達昌:電視業務年賺錢 聽聞九倉會清貨 (有線易主)何超瓊點解退股?邱達昌:因為第一輪申請牌時間比想像中耐 (有線易主)工會代表有線大樓派傳單 抗議注資同時裁員 (收市閒情)股海無情!一個裁員計劃 令Cable市值多4億(千頌C) (減持股份)吳天海沽九倉,會德豐 套現逾2600萬元 (有線易主)邱達昌自認「香港仔」 新聞之花張寶華:佢話會捍衛香港,希望講得出做得到 (有線易主)重組後一定有變 吳天海:已有180名員工自動流失 (有線易主)詹Sir:驗樓唔會就住新世界 唔掂照講 (有線易主)尾市劇戲性倒升!今低撈勇士 已勁賺逾五成!


text:
點解會無啦啦講返 BB 野呢,因為近日有朋友問起關於 BB 幾時開始食糊仔呀,應該點樣開始,可以食D咩等等,令我諗返起初初佢地開始食米糊嘅時候,係有D野我有注意到嘅.而唔知係咪我嘅做法,影響到佢地由細到大都好鍾意食蔬菜生果呢? 所以當朋友問起時,我就諗住響呢度講下佢地 BB 時食糊仔呢樣野,同大家分享下我自己嘅做法喇.
記得當時佢地都係大約5個月左右開始食米糊,係 Gerber 牌子嘅米糊粉,用人奶或奶粉開都得.我一開始就開杰少少既,用匙羮易餵D,無咁易漏出黎.可能用奶開,甜甜地味,佢地都追住食.一日一餐先,適應左1,2星期無敏感,就可以加至一日兩餐.期間照樣飲咁多奶,無專登減,佢飽自然唔飲.
大約6個月左右,可以加菜蓉落米糊,逐樣加,睇下有無敏感.我果時鍾意買 Gerber 果D盒裝菜蓉就咁溝落去,太方便了~ 菜種類可以加紅蘿白,南瓜,西蘭花,蕃茄等,呢D佢地最鍾意!注意:我覺得唔好比生果住,等佢地習慣左食蔬菜嘅味道先!因太早食甜野,佢地就會抗拒食菜,始終甜野對小朋友黎講係吸引好多,但同時亦較易壞牙.唔需要太早比生果,蔬菜已足夠.
好喇大約7個月左右,我就開始煮綿粥爛飯,同時蔬菜亦變左新鮮蔬菜,亦可以開始加入蒸肉碎.因為細細有濕疹,我一直都係加雞肉同豬肉,好少食牛肉,食完佢會痕.做法其實好簡單,就係清蒸同剪碎!我蒸野都蒸左幾年,咩都無加,無油無鹽無糖,佢地食左3,4年呢D飯,已經習慣左.其實食物本身有唔同嘅味道,瓜菜蕃茄有汁,好開胃的,唔需要加調味.同埋 BB 味覺好敏感,食物本身嘅味道已好吸引,唔同我地大人要加味先覺得好食.日子耐左,我地又習慣左出街食飯前會餵左佢地先,所以佢地小時候反而唔太鍾意食街外野,太鹹.
其實開始食爛飯之後,一早一晚個時間都定左架喇,只係份量就隨住年齡增加,慢慢會加多一種菜,慢慢可以開始食生果,到1歲左右已可食白飯.
另外有少少補充嘅係,可以嘅話蒸得幾耐得幾耐,唔好嫌煩,因為身體健康係自己仔女.如果真係無時間,或者餐飯唔係你煮,咁唯有要求煮大人飯菜時盡量食清淡,少糖少鹽少油,對大人小朋友都好.而小朋友幼兒時已跟大人食,撈大人飯D菜汁,變左佢地食得好鹹,淡少少嘅就唔肯食,水又唔肯飲,太高鹽對佢地肝腎都有影響.同埋另一個壞處就係佢地會好抗拒食蔬菜,因為蔬菜本身好清淡,小朋友唔食菜缺乏纖維,亦會引起好多健康問題.因此父母係有個責任,即使幾忙,掏出15分鐘已可蒸一碟送菜比小朋友,為小朋友健康加油!


text:
雖然係”與雅同行”分類, 但係今次唔係講miya, 而係講其他berryz. 其實我都諗過開過一個分類俾其他berryz, 但係諗住都會唔成日講, 就費事再開啦. berryz嘅就歸納入miya個分類啦.
好啦, 言歸正傳. 今日我要講下我對孖寶. 邊個係我對孖寶? 就係佢兩個啦:
無錯, 係德永千奈美(Tokunaga Chinami)同熊井友理奈(Kumai Yurina). 佢地兩個就係我對孖寶啦. 當然, 呢個係我咁叫佢地啫, 所以我一直強調係我對孖寶.
咁點解我會咁叫佢地呢, 除咗佢兩個都係我嘅心肝寶貝之外, 就係佢兩個經常响演唱會被一pair唱歌. 上幾次演唱會已經係咁, 今次果個, 又有佢兩個份啦. upload咗俾大家睇下:
我好鐘意佢兩個一齊, 因為我覺得佢地個feel好夾.
據我研究所得, chinami係幾識得照顧係果類, 而yurina就反而係傻更更果種, 所以佢地一齊好balance. 同埋yurina實在係幾高, 如果佢個partner太矮, 就會好奇怪. 好就好在chinami都有返咁上下高, 所以佢地match起黎好好睇. 可能d製作人都有同感, 所以佢地都偏好將佢地放埋一pair架.
孖寶係我嘅berryz rank入面嘅2同3. yurina 2, chinami 3. 第1啦wor, 唔洗講都知道係miya啦(^-^)
題外話: 今晚沙紀套新劇終於出街, 希望可以快d睇到啦!! 睇完我會再開post講架啦!!


text:
我份人一向咩都冇咩所謂,睇我平常點對啲買家,買過野的人都會知.曾經賣出一個Chanel 袋,我完全冇留意掉左石,我都主動比返$800 個客去整.有次有個女人買我一副眼鏡,出來試上去佢戴得吾好睇,我仲叫佢吾好買,吾襯佢.我賣野吾係掙人錢,一向做人好來好去,我啲好評吾係呃返來的!你甘屈我,我就同你撐到抵!
見過靚女賣家一次,不過5似係啲咁嘅人
佢死話我係同一個人,我就約大家三個人出來見面.我屋企幾十個手袋,我會二手扮全新為7000 蚊?比人屈果下真心燥
我信你喔,有啲人係咁㗎啦,要半價買全新,專門店有時會減價or outlet ..咁叻去果啲買lor
@clarence.l 最嬲係話我誠信有問題!你自己都交收左成個星期la ,當時人地有話用過,你驗完吾好要Y麻
屈D咩?
交收完果晚已經同你講過個袋ge問題,只係覺得個袋唔值$7000,無要求過退袋退款,我仲話只要係真ge我都接受買貴左,你講到呢我要用好平去買個新袋
奉勸各位,實物與事實不相附,話全新未用過,出到尼先至講用一次,仲話無記錄過用左幾耐wo,識得即時唔要
@rainbow2010 睇我第二個post 的留言你會明哂
@mans68730 我出到來交收有問題的話我吾會迫人要,我完全冇所謂.果次又吾係我同你交收,人地講明用左一次你都要!你當時可以吾要架!甘我又吾係物主,你有佢電話你咪搵佢low !問題係你點解驗完仲要?下?
@rainbow2010 我幫朋友放個個ysl,佢話冇用過所以我post 100% new ,之後我比左條友電話我朋友佢地自己交收,我朋友當時表明post 有誤會,佢有用過,你cheak 下可以吾要,點知條友cheak 完話要,之後就狂煩我話個袋post 失實,冇錯係失實,但當時已經表明用過你可以吾要,我又吾係寄比佢,佢有見到實物的,要完一星期後要退錢wo.你煩都算,死屈我自篇自導扮吾係同一個人,話我扮自己朋友放二手呃全新,大老我個app 大部分係打二手袋,偏偏為個7000 蚊既袋打全新呃你?我一蚊都冇收人幚朋友放,而家仲要比人鬧呃人!
同意,交收時驗清楚檢查清楚,之後講咩都冇用,之前我都遇過一個極品都係好似佢咁麻煩
真係極品,我承應我個post 失實,但我吾係呃人,呃人就其他全部寫全新la !就偏偏寫依個咩!你如果當時驗完吾要我都冇所謂的,完全吾會介意,但袋都比左你la ~又冇人迫你一定要
有啲人係咁搞笑架 上次我代朋友放 朋友唔賣 佢負評我 心諗 關我鬼事咩 你話約左交收突然唔賣唔出現就話姐
幾時有話過你好評係呃番你黎呀?
賣家真係好好人,正評都真係實至名歸!!!!!
做人永遠心空寛一點比較舒服,但平時好少甘執著甘話人,但人都有底線,迫到我一定要出來還自己一個公道. @chan2016
係啊 大家買賣野係開心事.


text:
整好咗鮮芒果汁鬆餅之後, 就中場休息 15 分鐘,食兩件奇異果蘋果醬多士後,就又繼續開工,整埋個杏仁香蕉蛋糕先.
原本手頭上有兩個香蕉蛋糕 recipe 想跟住做,一個係 muffin 專家 Motonako.A 上次俾我個 recipe,另一個係整餅天后 Vanlily個 Chef Bo 食譜,當我仔細比較兩個食譜,諗住睇吓今次整邊個先,點知發現兩個食譜都好相似,於是我就 combine 埋兩個食譜,變化出一個 Kestrel 自家食譜喇,呵呵!
呢個香蕉蛋糕同之前嘅鮮芒果汁鬆餅一樣焗得咁靚!
材料:
香蕉 2隻
糖 70克
牛油 80克
雞蛋 1隻
高筋麵粉 150克
梳打粉 2克
鹽 3克
檸檬皮茸 一個份量
杏仁條 適量
以上材料份量可約做 5個 muffin.
- 用180 °C 預熱焗爐,與此同時,可放入牛油熱溶同焗香杏仁條.
- 雞蛋拂打成蛋液,香蕉用叉壓成果茸,備用.
- 將溶牛油同糖拌勻,靜止 5 分鐘.
- 之後就加入蛋液同香蕉茸拌勻.
- 篩入麵粉,梳打粉同鹽,加埋檸檬皮茸,用切拌方式拌勻.
- 將麵糊倒入焗模後,放上適量杏仁條,然後放入爐焗約 20 - 25分鐘,當插入牙
簽後抆番出嚟時係乾爽,無麵糊黐喺上面,咁就代表蛋糕已經焗熟.
條咪有啲似「嘉頓孖寶蛋糕」呢?
整俾阿馳同 Winnie 嘅蛋糕就咁睇好似好靚.
但當換個角度就睇到兩個蛋糕都焗到爆哂,麵糊流哂出嚟,因為倒得太滿喇!
因為呢隻蛋糕係用咗整麵包嘅高筋麵粉,而唔係平時用開嘅中筋或低筋麵粉,所以口感唔係鬆軟,而係比較有彈性,再加上香蕉茸就更加濕潤.我個人就比較鍾意用低筋麵粉做出嚟果隻質地喇!除咗香濃嘅香蕉味之外,仲有淡淡嘅檸檬清新香氣同杏仁嘅香味,真係一次味覺享受!
Notes:
- 檸檬皮唔一定要落,只不過見 Motonako.A 嘅食譜有落到檸檬汁,而之前整奇異
果蘋果醬時又有用到檸檬汁,於是就唔好浪費咗個檸檬皮,將表面啲黃色皮層預
先磨定出 o黎.
- 杏仁或其他果仁用之前都要先用白鑊炒香或放焗爐內焗香,否則香味就唔出.


text:
- 今日一早去左Terminal 21行左一陣
就去左Central Embassy五樓嘅Audrey Cafe醫肚
知有呢間餐廳係朋友介紹話好好食
去到都見到有遊客先知原來都幾出名
佢係屬於泰國fusion菜
全部嘢食都好有驚喜
個人認為好食過Greyhound
冬蔭公pizza同泰式奶茶蛋糕真係不得了!
之後去左附近嘅MBK商場行左一陣
係Swensens坐低食左個雪糕火鍋同parfait
我地仲要盲”中中”咁完全無睇menu以為個parfait係芒果雪糕加糯米飯
點知原來係榴連我地全家都唔食...
好彩仲有個雪糕火鍋
係泰國食只係六十幾蚊港幣一個二人火鍋
抵到爛
食完後發現MBK唔係好啱行
就出發去Asiatique
見到咁大個月亮先忽然醒起係中秋節!
第一次中秋係外地過
我地係一間雜貨店大量入手手信後(小老板紫菜同百力支真係好抵!)
就去一間叫Good Fish嘅海傍酒吧醫肚
因為食左幾餐泰國嘢偶爾都想食下西餐:P
食完後繼續行欣賞呢度嘅夜景
唔知點解以前嚟泰國都會覺得Terminal 21好得意好好行Asiatique又多靚衫賣
今次嚟反而覺得啲舖頭已經唔係好啱行
focus去左食嘢度
泰國嘅餐廳依然係又抵又好食
另外今晚嘅中秋夜係曼谷過都幾特別:)


text:
男人有話兒(13)爛桃花沒完沒了?你是「唔小心收咗兵既女仔」嗎?
由結論講起,柳臣係唔相信有女仔「唔小心」收咗兵既.
兵同娘娘係一種互動既關係黎,無娘娘就無兵.兵仔想要付出,都總不能無中生有.呢種關係可以由一方做主動,但如果另一方拒絕的話,對方亦都無機可乘.
舉個例,做兵隨傳隨到,比錢埋單,買禮物,攝時間.呢啲行為全部都係要女方比機會,甚至女方主動配合,兵先可以叫做兵.
會唔小心收咗兵既女生,大多都係曾經發放錯誤訊息俾對方,令對方以為有機可乘.
你有冇莫名收過貴重既禮物?你有冇約過對方單獨食飯?你係咪鐘意得閒無事就搵下對方打發時間?
呢啲行為,係「唔小心」既女生心目中可能只是隨意之舉,但係對於本身就對你有意思既男生而言,就已經係發放緊邀請對方既訊號.
女生唔應該用「朋友」兩個字黎做擋箭牌,除非你真係覺得自己係天生麗質,所有男人都應該拜倒在自己石榴裙下.除非你覺得男人對你示好係理所當然既,否則你應該要意識到呢個世界無男人係天生鐘意整電腦,請人食飯,同被你打發時間.
為咗自己好,亦都為咗對方好,好多對方既心意,必須要果斷地拒絕.
甚至有時係唔怕直接同個男仔講到明:「呢啲野我唔可以接受/呢件事我只會同男朋友做.」
或者可以咁講,娘娘收兵,係有心發放「我好易追」既信號;但所謂唔小心既女仔,其實佢地係無意識地不斷向身邊既男士發放「我好易追」既信號.
而後者係比前者更大殺傷力,前者都只係一枝具針對性既狙擊槍,而後者係一顆無差別唔知幾時爆周街走既核彈.
但就結果而言,呢兩種女仔對男仔而言係無分別,因為男仔都只係會接收到「追我啦」呢個信號.
除咗女士應該要察覺到男人既目的之外,另一方面,男仔又要識得係適當既時候講明白俾對方聽.
「嗱!我唔係鐘意整電腦架!見係你炸!同埋我唔係次次整架!如果你當我係工人或者純朋友就算啦.」
雖然男人都係好要臉既生物,又怕瘀怕輸.但有時你唔講到出口,雙方都只會心存僥倖.
女人心存僥倖覺得對方「做到咁未必係鐘意我既,佢對朋友好姐」.
男人心存僥倖覺得對方知道自己「做到咁佢應該知道我鐘意佢啦」.


text:
本來中大學生報選舉舞弊事件,我唔想再寫,因為件事公共性欠奉,本來.只不過,獨立媒體班左膠,特別好似 黃俊邦 呢啲無恥之徒,仲喺度鼓勵師弟從事選舉舞弊行為,我覺得我作為其中一個老鬼,一定要同呢啲都係老鬼搞出嚟嘅歪風對抗,否則中大啲左膠,只會越嚟越面容扭曲,搞到同土共都無乜分別,完全無資格土共喺真正嘅選舉搞掌心雷.
黃俊邦 完全忽略螢係發表虛假聲明
無錯,駢用臥底手段搜證,喺道德上有問題,但本身唔犯選舉法.而螢係虛假聲明,係道德同法律都一樣站唔住腳,喺現實世界,一早要坐監,最高係坐三碌,如果螢呢班友係洗心革面做人,係應該唔好再選學生會或學生報,甚至連院系屬會幹事呢班友都係不適當人士,如果佢地搞社運,我都會有十分嘅保留.你依家 黃俊邦 寫到呢班好無辜咁,究竟呢啲係乜左翼嚟,定係學咗中共嘅手段,為咗保住權力或者奪權,就可以乜都亂寫,乜都亂咁出,呢個仲係唔係當初好多人有份支持果個獨立媒體?獨立媒體係唔係淪為某啲政治集團嘅私器,我十分之懷疑.
喺選舉舞弊呢個行為上,我唔理本土派定左膠,我都係無商量餘地.選舉舞弊就係舞弊,如果可以因為自己「目的高尚」,可以無惡不作,咁呢班友,同中共以及赤柬有乜分別?赤柬當年有幾多喺法國留學,攞法國極高學歷果啲知識分子,結果佢地以為達到自己嘅共產主義理想,可以乜都得,殺人殺得幾勁.而呢幾年,左膠果啲為咗達到政治目的,不擇手段嘅傾向,極度令人擔憂,以往覃俊基呢班友,已經可以為自己嘅政治理想去老屈人地,跟住依家發展到係為咗保住自己嘅權力,可以玩選舉舞弊,被黃毓民教壞嘅唔少本土派,都未做到呢個層次,如果俾呢班友掌握實際權力,我都係第一時間買機票離開香港,因為呢班友一定會有權用盡,甚至比梁振英玩得更盡.
為咗政治理想,將自己嘅無恥同無惡不作合理化,呢樣係最危險,我唔係教大家要做東郭先生,就算係李登輝,喺Hack中華民國呢個過程裡面,都做咗唔少污糟嘢,但可以避免做污糟嘢,都應該要避免.但依家呢班左膠,似走火入魔多啲喇.


text:
成個廣告拍到騎騎呢呢,同譚仔果D又宿又臭既炸醬一撚樣,不過就畀足錢D KOL去讚讚讚,D人就睇啦?肥西唔睇又自可,一睇就屌左一聲出黎.係條片入面,阿歐小姐游自由式,游到3分27,D隊友就好似食撚左弗得咁同你打氣.3分27?掛住拍野,冇練水呀?歐鎧淳早排先叫人留意你專業,好,我就睇下你專業係點啦?
唐詩詠同洪永城分手單野,最撚搞笑既係,個女既就係咁話要低調低調,低調完呢?就自己出黎見記者,又話要解釋又喊晒咁.喊?喊乜野呀?
唐詩詠咪同洪永城分手既?同時係instagram上文已經夠核突,點知講撚完一大堆好撚好聽既說話:「要開始一段感情很難,要放低一段感情更難,尤其是當兩個人都互相認真相愛過.兩年多是一段不長不短的時間,我和Tony在這段時間經歷過不少的高低起跌,互相愛護,鼓勵扶持,在這段期間,我們都更認識對方,了解自己.可是在經過深思熟慮後,我們認為對待這段感情的最好方法,是變回好朋友……」
娛樂版話,梁栢堅最近因為食女,搞大左一個二十歲既女仔個肚,之後俾個女仔個「閨蜜」大爆料,話梁栢堅呃條女上床,又話自己「年紀大,唔會搞大人個肚所以唔使用套」,之後條女有左,就「俾D胃藥佢落左佢」.喂你老味真係好撚有幽默感,肥西真係笑撚到腸都飛鳩晒出黎,再塞撚返入去先可以繼續打埋落去.
老老柒柒,分享咩餐單呢?記渣搵你做訪問,你唔撚做咪唔會畀人誤會囉,你係專業運動員,日撚日就郁就跳就跑,你覺得你食咩同D中三女生食咩,可以相提並論咩?雷博士發咁撚大脾氣我都明既,因為健康,根本就唔撚係而家演藝圈班女明星果隻身型.總之,而家運動員身型呢,係大銀幕,係電視,就會畀人叫肥閪,又話可以拎支美極出黎食三日,識食一定食肥婆咩咩咩,係咁撚樣架啦.
當你細心D睇撚下條片,你就知其實係個記閪講D好撚挑釁既說話,無禮貌又仆街,特登整嬲陳冠希做新聞.留言都一面倒咁屌果條記閪.個記閪仲夠膽死答人,話自己有讀過大學.屌你老母臭閪有讀過大學做D咁撚樣既工,日撚日講D咁撚冇禮貌冇教養既說話出黎激嬲個痴線既黎做新聞?am730仲夠撚敢膽死話自己係公信第一.公咩信第一?
我成撚日都話,港豬真係冇撚用.點解冇撚用?最冇撚用果班大學生,死撚晒去做marketing,仲要係女人,所以呢,Marketing 行頭係最撚多蠢閪既.好撚多marketing 蠢閪呢,就將自己返工同自己拍拖D諗法溝撚埋一齊,總之要結得成婚,就搵個同呢D蠢閪一樣咁撚蠢既男人食四五六手飯就搞掂.而佢地做野呢?成撚日都話:呢個又話要錢果個又話要錢,我邊撚度賺錢呢?於是,就成撚日以為畀D垃圾D電台DJ呀,四線明星仔放上網,求撚其其叫做有D網上coverage就算.
有個女歌星,明明佢都收左山,埋街食井水架啦,但唔撚知點解,係咁撚中意係個網度話畀人知,佢個乳頭日日都畀個男人大大力咁啜.係呀,係佢個仔.細路食奶就係咁架啦,你純文字討論又冇相又冇片,咁講黎做咩?你畀有錢仔中出完生埋仔,而家又畀個有錢仔個後代啜乳頭真係需要話畀我地知,之後仲要變成娛樂新聞咩?
D女人呢,唔撚戴眼架.拎住個手機係度睇劇,之後呢,就畀D地鐵廣告引左埋去,唔撚睇路,撞到個阿伯,個阿伯都未起佢圍,條港女就開始係咁細細聲細細聲咁講野,話個阿伯「撞到佢,想搏懞!」
香港就係有堆仆街,自己已經唔撚使做,上晒岸離撚晒地,就話自己其實生活平平淡淡安安樂樂就好,唔明其他人做咩咁辛苦咁賤捱生捱死.好似有D大學教授,退左休就去台灣避世,但得閒屎忽痕又要寫專欄,教D後生仔:喂,你唔好唔開心呀,好似我咁,唔開心囉,咪打下坐,整下美食手打烏冬俾D家人,去行下山,希望咪在人間囉.
個世界會同情肥西老死咩?唔撚會架,佢一日唔撚去自殺,一日唔死撚左,冇人會理佢地架.佢地只係係大學呢個巨塔入面既loser.而其實,你死撚左都冇撚人理你架.你估呢幾年,中大自殺人數少咩?2015年到而家,六件啦.
上星期,娛樂新聞講既係港台果個貴花田疑似有裸照.喂,阿姐,大佬呀,你地班友有冇咁撚重口味呀?佢叫得貴花田,都唔會靚得去邊啦.仲要疑似咋,連照裸照個皮都見唔撚到呀,班人就係度講啦,照廣傳照睇.呢個星期呢?李錦聯同(唔算靚唔算後生)女助手去買魚係周刊封面.你想知咩?唔好撚玩啦.
好似最近果個檸茶廣告咁,明明就係引你班撚樣鬧,先搞到而家咁撚樣啦.個廣告男主角李拾壹屋企冇鏡呀,個街都有啦?個街搵唔撚到鏡呀,佢痾督尿照下自己個樣,都唔會蠢撚到覺得佢係同果陣時既鄭伊健鬥緊啦下嘩?擺到明呢單野就係玩惡搞,玩你地呢班香港撚啦.玩乜撚野?玩情懷囉.
國貨城都五張野,仲娶到個廿幾歲既大陸閪,係佢叻.唔通佢咁既貨式會娶個五十歲收左經既港女做老婆?男人係咁撚賤架啦?要食鮑魚梗係食隻多汁嫩鮑,都唔會食D乾鮑啦.仲有呀,而家佢娶條女,做得佢個女又點?
如果佢係女人,又係運動員,佢應該可以扮下歐鎧淳,一面叫人留意下佢個某幾個角度先知靚既靚樣同唔係好搵到既事業線,一方面就可以拍廣告賣洗頭水賣運動鞋.換轉係李慧詩?你估李慧詩可唔撚可以講叫人留意佢內涵唔好留意佢外表?歐鎧淳條命就好撚過胡紅軍好撚多啦
你班香港閪人可以睇咩?睇王馨平囉.五十路連bra都唔撚戴,一戴一露都唔使,唔戴就露,你都冇得唔撚服佢.


text:
外太空
找慰藉!盤點日本單身男神
Ads by Google
日本長青男神福山雅治宣布結婚,全亞洲女士無論已婚定係未婚,頓時失去人生目標,患上「失去福山症候群」,師奶們話唔煮飯,少女們話唔返工,隨時影響埋社會運作!
天要下雨,男神要娶人,可以點?惟有接受現實,重新振作,快啲搵過第二個罷啦!仔死仔還在,日本其實仲有好多未婚男神俾大家「移情別戀」,今次為大家盤點五位日本藝能界 35歲以上仲未結婚嘅男演員,希望可以填補一下心靈空虛!
竹野內豐
今年 44歲嘅竹野內豐, 90年代起已經迷倒唔少女 fans,當年嘅《悠長假期》,《 Beach Boys》,《冷靜與熱情之間》等等,點都睇過一兩套!佢同福山雅治一樣,多年來甚少傳出緋聞,私生活一直好似謎一樣神秘,甚至有傳過佢係同性戀,不過女 fans一樣係着迷,畢竟 44歲依然咁有魅力,愈來愈成熟,有男人味,而且仲要係單身,日本藝能界真係買少見少.可惜竹野內豐同福山雅治唔同,上年 10月宣布同細佢 17歲嘅女演員倉科加奈拍拖,守咗長齋咁多年,終於肯公開戀情,證明態度認真,相信離婚期不遠矣.有報導指竹野內豐今年暑假已經拜見倉科加奈嘅父母,並且有計劃喺 12月女朋友嘅生日正式結婚,今年年尾可能又一個男神封盤喇!
倉科加奈 佐佐木藏之介
喺結婚同公布戀情嘅熱潮下,被稱為「最後希望」嘅係佐佐木藏之介.今年 47歲,雖然無做主角嘅命,不過喺好多日劇入面做綠葉角色,係公認嘅演技派.佐佐木藏之介雖然已經到咗適婚年齡,不過一直無同女演員傳過緋聞,加上高大有型,喺日本女劇迷心目中一向都係理想老公嘅人選之一.佢多次喺節目上講過享受做單身貴族,不過上年年尾被週刊踢爆,有個細佢 20歲嘅藥劑師女友.莫非男人真係無論幾多歲,都係鍾意廿幾歲嘅女仔?
伊勢谷友介
日本藝能界首屈一指嘅花花公子伊勢谷友介,今年已經 39歲,佢嘅情史比佢嘅作品更加精彩,廣末涼子,常盤貴子,木村佳乃等等,同佢傳得緋聞嘅都係靚女,認真識食.近年行得最埋嘅係大眾女神長澤正美,不過有指正美 BB多次向佢逼婚,伊勢谷友介都無動於衷,且看女神可唔可以綁得住呢隻無腳嘅雀仔喇.
長澤正美 長谷川博己
38歲嘅長谷川博己成名較遲, 2011年先至憑《家政婦三田》而為人所熟悉,最近同渡邊杏合作日劇《約會》,飾演唔擅長拍拖嘅宅男,口碑同收視都唔錯,迷倒唔少女劇迷.長谷川博己幾年前同 47歲嘅鈴木京香合作而擦出愛火花,不過最近因為聚少離多而分手,回復單身.嗱,下個女朋友唔准係廿幾歲嘅女仔呀!
鈴木京香
撰文:關錦雯
mailto:nextplus.nextmedia.com


text:
日日運動唔只身體好,身體線條仲會變到好靚添,難怪啲女藝人一有時間就做健身啦,好似鄭希怡(Yumiko)同宋熙年咁,佢兩個簡直fit到漏,最難得嘅係,佢哋做運動嘅時候,身邊都有一位重要嘅人陪住,Yumiko有囡囡梁浸浸陪,宋熙年就有老公仔陳智燊陪,不過呢兩位「陪做」嘅朋友仔,就似乎似搗蛋多啲喎!
話說Yumiko喺健身室做運動,正當佢全力以赴之際,一個小小嘅身影突然由鏡頭右邊衝過,呢個身影咪就係梁浸浸囉,佢呢個舉動搞到媽咪企喺度大笑,以為梁浸浸淨係亂入一次?咁就錯啦,之後佢再相反方向衝多次入鏡,網民仲留言話要數吓佢究竟最終亂入幾多次?答案係四次!
最後嗰次亂入Yumiko忍唔住抱起囡囡,將佢當啞鈴咁舉重,梁浸浸亦相當配合,Yumiko都有留言話:「開始騷擾我做運動啦 #和我一齊做運動 #由細培養 #健康人生 #呢個啞鈴都幾重 #點解妳咁有活力」,網民都話呢對母女好搞笑!
除咗兩母女做運動嘅場面夠溫馨夠搞笑之外,宋熙年同陳智燊兩公婆做運動一樣咁搞笑㗎,佢兩公婆喺健身室一齊做運動,原本舉緊重嘅陳智燊做咗幾吓,可能覺得好攰,用手印一印額頭啲汗就行開咗,相反宋熙年就keep住未停過,不停拎住個波左郁右郁,搞到網民都叫陳智燊唔好偷懶,要跟番老婆個節奏呀!
網民有話兒:
hoixxen601:佢唯一唔騷擾你應該係你幫佢做緊勞作嘅時候
cixxy_lee_cxxdy:好勁,抱起個女黎(嚟)做都得
yulxxlm:浸浸爆可愛呀
welxxelivy555:Sarah u r so slim. Love u
ilovexxpcakes2:Haha u two are sweet
2017年6月7日 星期三
搞搞震梁浸浸!鄭希怡將囡囡當啞鈴嗌重 __,梁浸浸,鄭希怡,
日日運動唔只身體好,身體線條仲會變到好靚添,難怪啲女藝人一有時間就做健身啦,好似鄭希怡(Yumiko)同宋熙年咁,佢兩個簡直fit到漏,最難得嘅係,佢哋做運動嘅時候,身邊都有一位重要嘅人陪住,Yumiko有囡囡梁浸浸陪,宋熙年就有老公仔陳智燊陪,不過呢兩位「陪做」嘅朋友仔,就似乎似搗蛋多啲喎!


text:
自己做內容,當然慢慢知道啲廣告收入可以點嚟,除咗驚啲契丹同俄國clickfraud黨,如果係做好SEO,其實廣告收入係可以好穩定,even Google Adsense一類嘅programmatic adv.但programmatic adv呢個營運模式,其實某程度上,就係 內容農場 嘅元凶.
內容農場 同programmatic adv關係
撇除垃圾內容不論,以SEO角度,其實幾個內容農場係做得幾實淨,呢個係有解,因為 內容農場 係靠廣告賺錢,而adsense或facebook instant article派traffic,其實都係基於算式,當GOogle或facebook發現某啲keyword突然好多人search,或者有可能好多人search,推算到成一個trend果陣,就會派traffic到newsfeed,或者喺search result ranking按既定算式突然提升排名,跟住人流多,你啲廣告自然多,件事就係咁解.
所以對大榴槤系統嘅 內容農場 ,佢地唔在乎挑動各地矛盾,佢地只在乎多唔多人睇,所以港鐵尖沙咀縱火案,警方都未話元凶係邊個,大榴槤班仆街就夠膽亂吹同iPHone 7有關,因為縱火案加iPHone 7係最大收益嘅組合.
programmatic adv由於係好多傳媒嘅基本收入,結果好多傳媒日後揀新聞準則,走向比市場主導模式更離譜嘅純SEO主導,純SEO主導下,啲新聞梗係作得有咁過火得咁過火,反正好難查出網主真身,當facebook block佢,google penalize果啲網站果陣,佢地已經賺咗好多錢走人,至於社會後果?你同班無名無姓嘅五毛講新聞道德,咪玩喇.
所以我呢度雖然如果靠廣告營運,照未來趨勢,只要我跟足facebook嘅變態要求,係可以嘅,但亦好容易走火入魔,變咗 內容農場 ,同埋變咗facebook主導編輯權,呢個係好唔健康,所以遲一兩日,寫埋BNO居歐權系列嘅文,我就寫SEO文係收費,亦會有新日本生活文係收費.亦持續鼓勵捐助,甚至月訂,因為我自己都感覺呢種做法好唔健康(24×7都要寫都夠攞命)


text:
圖片來源:互聯網
Hi 貽興︰
你好.一向都好欣賞你既文筆同風格,對事情分析得好透切(徹)而且永遠一針見血,有種「好辣」嘅感覺.近來有一件事困擾得我好緊要,希望你可以幫我分析一下.
我係一間公司做左差唔多三個月就辭咗職.A 同我唔同部門但日日都朝見口晚見面,佢嘅職位比我低但唔算係我下屬.佢係一個結婚差唔多有一年嘅中年男人,份人成日講笑仲時不時會講衰野.聽人地講佢未結婚之前,雖然自己有女朋友,但都好鐘意同人搞曖昧氹女仔,但結咗婚之後就收斂晒.
初初我唔知佢d 歷史,淨係覺得佢好似個大哥哥咁(我初時唔知佢結咗婚,因為佢冇戴戒指,但其實全公司都知佢已婚嘅),所以我成日黐住佢揾佢傾偈.講真佢對我真係冇曖昧嘅行動,我覺得佢好刻意保持距離添 (唔知係我自己敏感定係點).有次佢講笑咁問我要唔要佢電話號碼,我話好,但佢又藉故講d第二d野,唔肯比佢電話號碼我,佢亦都故意唔問我拎電話號碼.我心諗其實電話號碼好閒啫,我十個同事九個都有,洗唔洗咁?其實我同個個男同事都好多嘢傾,唔係淨係同佢.
而且佢好奇怪嘅,離遠就成日望住我,但同我講緊嘢/近距離嗰陣,就好似好唔想望到我咁,永遠望住第二度,就算望住我對眼都好快閃開.但你話佢討厭我,又好似唔係,佢都周不時會同我講笑講下衰嘢咁(但佢對個個都係咁講笑講衰嘢).總括嚟講,從佢嘅行為睇,佢對我係完全冇野,但我直覺上卻覺得佢對我有d 野.
到我遲(辭)職,佢知道咗都冇咩反應咁.但到咗last day 嗰日,我臨走嘅時候佢就走過嚟要同我握手.我地握住大家隻手好一段時間都冇放開,之後佢突然間攤開雙手(即係要擁抱嗰種姿勢),講咗句「嚟啦」.我嗰下呆咗幾秒(因為我覺得同佢嘅關係未熟到可以用擁抱嚟道別),佢又再講咗句「嚟吖」.
我始終企硬唔肯就範,始終去攬一個有婦之夫實在有違我嘅原則.佢見我唔肯,佢就掉頭走,咁我見佢走我又跟住佢走,跟住佢都重係唔放棄,再話「嚟啦」咁.我跟住同佢講,我係唔會攬有婦之夫.之後我離開咗公司,msg 佢,佢嘅回復比我嘅感覺係唔想再同我講野咁.
其實點解佢會想攬我?我唔肯,點解佢要咁堅持,好似一定要我比佢攬咁?
自問平時都好檢點,同男同事唔會有身體上嘅接觸,佢亦知道我係一個好純嘅女仔.我同個長輩傾過,長輩一口咬定佢係衰人,話如果嗰下我比佢攬,就會有下文.比佢攬即係承認咗鍾意佢,咁佢就會去馬同我發展婚外情.
貽興,其實你嘅睇法係點?我自己覺得佢唔係壞人,你認唔認同我長輩講嘅野?定係我比佢嘅感覺唔檢點,所以佢先會咁?定係其實我諗多咗?
Beatrice
Hi Beatrice︰
佢又唔係你老豆,你又唔係佢條女,嚟咩?問心,一個麻甩佬係咁叫你嚟啦嚟啦,嚟咩春?
姑勿論佢係咪有心同你婚外情,但有意抽水就唔洗多講.明知你要辭職,冇機會再見,拖手唔夠,攬一下都好吖,至少扮咗咁耐正人君子,覺得蝕咗焯,知你要走,咪攬番夠本囉,反正有人講咩佢又可以大條道理扮係送別goodbye hug,進可攻退可守,呢啲咁識避忌同放線嘅情場老手,算吧啦,你呢啲單純嘅羊牯係冇可能夠佢玩架啦,嚟兩個殺一雙啦佢.
就係因為知道你純,唔識將身心分開,身動就心動,攬咗之後你一定心如鹿撞,為留伏線,佢點都要令你之後忍唔住繼續搵佢,所以先至一再引你入局.明未?
唔好相信一個婚前鍾意搞曖昧四圍撩女嘅男人婚後會有本質上嘅改變.靜極思動,潛伏一段時間,佢就會故態復萌,分別只係婚後唔再可以明刀明槍,所以先要用咁隱晦方法覓食,睇啱獵物,再引到僻靜地方落手,食完唔吐骨,你蝕底冇人知,真正死咗都唔知咩事.
純品唔係壞事,但遇著壞人就大件事.成件事睇你可以用「發姣」二字講完.發姣冇問題,正常求偶反應啫,但從你咁寂寞咁易畀人攻陷嚟睇,唔該你一係醒少少,好好學識保護自己;一係就揀個值得一啲嘅男人,先將自己交出去,如嗰唔係,以你對壞男人嘅認識程度,真係死十次都嫌少.
唔好以為長輩思想一定老土過時,佢見嘅人多過你,佢食鹽多過你食仔,多啲聽吓長輩意見,唔好懶醒,你會受少好多不必要嘅傷.
祝 多聽長輩話
貽興


text:
「坤哥」
如果你唔認識吳業坤唔緊要,因為年年都有好多新人係螢幕上面出現,而坤哥其實係無綫早幾年前舉辦嘅超級巨聲二入面獲得第五名嘅參賽者.但係過去咁多年其實大家都有可能忘記咗叫歌手嘅身份,因為佢大部份嘅時間都係做主持同拍劇.最近亦因為佢有份主演嘅「愛.回家」所以基本上晚晚都有機會見到佢.但係今年最令我記得坤哥嘅其實係佢嗰兩隻歌「原來她不夠愛我」同「陽光點的歌」.
「堅持」
雖然坤哥今年先至係唱歌方面獲得認同,但係我相信好多人都會戥佢攞獎開心.我只可以講嘅就係,有志者事竟成,堅持自己夢想,最終修成正果.真係可以講句守得雲開見月明!不過大家唔好淨係睇表面,因為除咗係螢幕見到坤哥之外,其實佢一直都無放棄過唱歌.佢今年攞獎真係講得上實至名歸,因為佢嘅努力無白費.學佢話齋,大家記得佢叫「坤哥」就已經足夠!
「啟示」
平時你以為坤哥傻下傻下,戇戇居居,但係當你睇佢每次唱歌嘅時候,佢都會表露出熱愛音樂同尊重音樂個專業態度.當然除咗係傳統媒體之外,其實佢仲有係其他平台繼續佢嘅音樂路,只不過有幾多人關心佢?一定唔係班家庭主婦!而且除咗係大台之外,今年佢亦都入選叱咤嘅最受歡迎男歌星嘅五強.咁係因為大台嘅原因?其實坤哥真係坤得我哋透,因為佢一啲都唔傻,而且好醒目!
Also published on Medium.


text:
註冊日期: 2003-06-03
文章: 1,109
每對鞋總有你入手理由- Kyrie 3 Bruce Lee
2017-10-13, 12:06 AM
每次入手一對鞋,身邊總會有人話:「你買鞋總有你理由,所謂有意義藉口!」對於每一位鞋痴/ Sneakerhead,買鞋係一種基本生態,有佢理由都好正常.
Kyrie 3 MM ( Mamba Mentality),一對近期令好多人瘋狂嘅籃球鞋,有齊Kyrie 同Kobe 特色,又有李小龍影子,仲要限量發售,唔令人瘋狂無咩可能囉!推出當日甚至見到好多人突變Kyrie fans ,喪屍式去搶......發售日係星期五,我無可能請假去排隊,唯有前一日搵幾位朋友幫手上網搶,但佢哋都問我同一條問題:「依對Kyrie又點解要咁隆重搵咁多人幫手?」
我簡單答:「假如你係佢未紅之前已經係佢Fans, 仲畀你有機會係無人識嘅年代,親身聽住本人坐你面前,豪無顧忌咁講解佢同對鞋嘅故仔, 而今日突然將整個故事以一對鞋嘅形態呈現你眼前,換著你會有咩感受?」
對我嚟講真係好神奇,記得2012 - 2013 年由留意佢打波插花,係NBA Fantasy 經常用佢,到YouTube 見到Uncle Drew,唔覺意就成為一位Fans;之後參加一次活動竟然有機會面對面同佢傾計,係你面前講點解最鍾意Kobe V ‘Bruce Lee’,分享自己有一個新logo,仲可能真係佢第一次同其他人講,今日諗返真係好似發緊夢.
我曾經試過將KI 與Kobe V ‘Bruce Lee’ 講解過俾打波嘅朋友知,但大部分人都只係覺得一位球員有一兩對有特別意義嘅鞋又有幾特別呢?無錯,對好多人講一對鞋背後故事的確無咩意思,不如直接話我知可以炒到幾多錢啦!不過能夠睇住成個系列由零成長到今日,能夠睇住佢首次奪得All-Star MVP ,總決賽受傷,到下一年傷後復出,第七場絕殺奪冠,到今年離開母隊出去闖,感覺真係好夢幻,令我對依對Kyrie 3 MM 有更深層次意義,我衷心感激當年安排活動嘅每個組織,團隊.入手的確好困難,香港Nike / Footlocker 網上入手基本上被完美KO ,但如果真係對自己咁有意義,當然要自己諗辦法入手啦!最後入手價依然合理(雖然係貴...),而依4年經歷確實係無價;以上就係我嘅入手意義,或者可能只係一個無咩意思嘅理由,但依個就係Sneakerhead 所經歷嘅故事.
(鞋已經推出一段時間,細節唔再解釋,感激當日幫手的每一位)


text:
政情:郵輪碼頭趕客謝偉俊:似停屍間
政府斥資逾八十億元興建嘅啟德郵輪碼頭,早前審計署發表審計報告,批評上年整體郵輪停泊船次,旅客人均消費都唔及當初向立法會申請興建時嘅預期,就連立法會九龍東議員,曾經做過立法會旅遊界議員嘅謝偉俊(Paul)亦都狠批政府,話郵輪碼頭營運多時,但個交通配套就搞到「半桶水」.除此以外,阿Paul亦批評碼頭入面十分冷清,仲話好似「停屍間」咁.講到咁恐怖,都係歸咎於商務及經濟發展局局長蘇錦樑(Greg)做得差囉!
審計報告轟部門監管不力
審計報告力數郵輪碼頭多宗罪,當中包括碼頭商業區內有大約一半地方都係吉舖,電視幕牆由營運至今都冇帶來收入,營辦商冇更新交通管理,搞到唔夠免費接駁巴士,甚至連內部嘅維修同保養都做得唔好,搞到七十幾部升降機同自動梯中有成廿幾部都壞過,有啲仲要壞成十幾次,報告仲直指旅遊事務署監管不力添!
郵輪碼頭係Greg蘇負責嘅範疇,雖則被審計署鬧爆,但佢日前回應審計報告時,仍死撐郵輪旅客來港數字已達標,又指有信心郵輪旅遊方面會有持續發展.
倡發展酒吧夜店搞演唱會
唔知係咪覺得Greg蘇咁講,係唔肯認錯,阿Paul睇唔過眼,尋日喺社交網站facebook鬧爆碼頭冷清成個停屍間咁,認為政府應該要充分利用碼頭空間,建議可以發展酒吧,夜店等行業,而且佢仲建議利用碼頭嘅露天空間,得閒搞下啲體育活動同埋演唱會,提高郵輪碼頭嘅吸引力,增加人流.
阿Paul仲鬧爆碼頭嘅交通配套做到半桶水,佢話一路有向政府提出建議,就好似興建連接觀塘同碼頭嘅交通浮橋.佢解釋,浮橋除咗可以紓緩九龍灣,觀塘去碼頭嘅交通問題,同時亦都可以創造更好嘅休憩空間.
老實講,郵輪碼頭營運咗三年幾,亦曾經搞過唔少演唱會同戶外活動,但人流仍然都係小貓三四隻,商場就拍烏蠅,唔知Greg蘇所謂嘅信心又從何而來呢?
贊助商:


text:
是咁的,最近瘋傳緊鄭家群組嘅對話內容,原本對話都無咩嘢,都係約吓食飯,講下邊個比錢咁. 點知有人唔爭氣自己衝出嚟 Se7en !! 正當大家傾做冬嘅事講到鬼咁起勁時,姐夫突然間send咗一條AV片出嚟,再補一句:「呢條女仲勁過我老婆個妹呀」 明日花啵~其實又真係唔係咁易大過佢.不過姐夫咁講法,其實阿妹都應該係有返咁上下. 好多人,包括小編都好想知最後鄭家可唔可以同步過冬,有人仲話唔駛做冬,直接做忌添. 仲有人認為姐夫食咗個妹先咁清楚,不過有樣嘢可能肯定係姐夫水洗都唔清,然後細佬竟然食花生唔幫手出嚟解圍. 不過小編覺得危機處理真係好重要,好似姐夫咁就錯哂啦,仲要成8分鐘後先話自己Send錯. 就算真係要兜呀,應該講話forward錯人地嘅對話嘛. 再唔係學吓高官或者明星講句「個account 比人hack咗」咁咪一了百了囉,至少唔駛好似依家咁閉門一家親嘛! 到底以後點樣面踐外父外母呢﹖然後見到阿妹又應該點算好? 睇嚟今次呢單野仲好睇過安全套兄弟姊妹團啦. 可惜嘅係無人知之後發生咗咩事,亦都再無下集嘅更新啦!
Copy and paste this URL into your WordPress site to embed
Copy and paste this code into your site to embed


text:
hime呢個囡,越唔似玩具嘅嘢佢就越鍾意玩.
簡單嚟講,準備掉落垃圾桶嗰啲佢都會鍾意玩.
早排見到大size嘅泡菜抵買,買咗一桶返屋企.
將啲泡菜轉落啲細樽度分開幾份嚟裝,好快就吉咗個大膠樽出嚟.
見個樽洗乾淨後唔覺有泡菜味,諗住俾hime,睇下佢有無興趣玩.
若果無興趣就諗住用嚟裝佢啲玩具啦.
結果係
・・・・・・佢變咗一隻太空貓
2013.04.26 ホシノ食パン
整完兩三轉butter roll同bagel之後,我又再整返食パン(方包).
本身自己都好鍾意整食パン,最直接嘅原因係造型時間少.
但成日都食住白麵包的話,我會覺得好悶.
所以就諗住轉吓款,練吓其他造型啦.
放假時男友知道早餐係果Jam搽方包時,不知幾咁開心.
話唔會怕悶,因為白麵包最多もちもち(軟熟)嘅地方,所以食幾多都唔會悶.
素朴が一番!
simple is the best!
男友諗住俾hime多個地方可以玩,於是就DIY整咗呢個閣仔俾個囡啦.
曾經喺網上見過呢類product: ねこ用ハンモック
我哋就用索帶+安全扣針+咕臣套,喺餐枱櫈下面整咗呢個吊床仔俾hime.
阿囡喺張床仔度好優哉游哉.
優哉游哉到仲打喊路添.


text:
10/07/2008(星期四) 天晴 蘇黎世(Zurich)→提拉諾(Tirano)/ 聖莫里茲(St.Moritz)
原本今日係plan咗去梅恩菲爾德(Maienfeld)嘅海迪村,但之前有對香港夫婦話嗰到得個行字冇嘢睇!而且見議我我坐車去提拉諾(Tirano),只須要喺車上面已經飽覽到好靚嘅風景,所以今日係我哩個旅程唯一一日冇計劃過嘅行程.
雖然話只係搭車,但因車程比較長,而且轉車次數比較多,如果一miss咗一班車就可能影響好大,所以都幾緊張嫁!
我哋食飽早餐就去搭7:37開出班車,預計去到提拉諾(Tirano)係13:24,即係要坐5個鐘頭47分鐘,中途重要轉4次車添呀!
差唔多9點去到Chur轉車去Samedan,今日真係勁多人呀!
Bergun / Bravuogn
Preda
哩輛就係貝尼納特快車(Bernina Express)嘅觀光車啦!
喺Samedan搭一個站去到Pontresina再轉,哩個站完全冇指示牌,又成個站都掘緊路,咁我哋跟住人潮去到對面月台,見到已經有車咪即刻上囉!但 坐底一陣就比人手指指喺到耍手擰頭,我都唔知佢哋講咩,但B女話佢哋話我哋坐咗佢哋啲位喎!吓!唔係呀嘛!張枱明明都冇掛住Reserve個牌,冇理由坐錯,但除咗我哋都有好多人比叫離開哩個車廂.真係唔明,但其他車廂都滿晒啦!連企位都冇咩啦!平時放單車個車廂都企滿人,個查票員都好無奈咁比啲人企啦!因為真係好full啊!
開車啦!
我哋好好彩,搭咗一個站就已經好多人開始落車,原來佢哋嚟哩到係行山同踏單車嫁!
我哋開始進哩條路線最靚嘅路段(由Bernina Diavolezza至 Brusio)
費恩冰河
雷尼亞黑湖,哩個係一座雨水驟積嘅湖泊.
拉哥∙皮安哥湖,又稱白湖,哩個湖同上面嘅雷尼亞黑湖之間係義大利同瑞士的分水嶺.由哩兩座湖泊流嘅水最後係注入遙遠嘅亞德里亞海同埋黑海.
原來哩個白湖都好出名嫁 !瑞士旅遊局重攞佢嚟做Catalogue嘅封面嫁!
Alp Grum
波斯基亞佛(Poschiavo)
波斯基亞佛湖
哩條路線最具代表性嘅係有一段路係一座巨大嘅環狀橋
過咗哩座環狀橋再過40分鐘就會到達咗意大利嘅提拉諾(Tirano),我哋初初都唔知會去到意大利嫁!火車上有個伯伯重好關心咁問我哋有冇visa呀!如果唔係唔入得嫁!冇問題,我哋個特區護照咁巴閉,去歐洲都唔使簽證吖嘛!
意大利提拉諾(Tirano)出入境關口,啲人都係自出自入都冇人查證件.
哩到好多意大利餐廳
基本上我哋都係落一落車,大槪六,七分鐘我哋就跑返入去車站,見到有班車係去聖莫里茲(St.Moritz)就上車嘞!大槪三個鐘到就到咗啦!
之前plan行程有略略睇過聖莫里茲(St.Moritz)嘅資料,但見哩到係滑雪勝地,所以我哋冇考慮到嚟,但而家竟無意中嚟到又覺得哩到好靚,我同B女都好鬼鐘意哩到呀!
聖莫里茲湖
可惜今次無咩時間,我哋只係喺車站附近逗留咗半個鐘就要走啦!如果下一次真係有機會再拜訪瑞士,哩個地方會係其中一選呀!
我哋搭17:04班車返蘇黎世,都要三個半鐘先返到去呀!差唔多九點先返到去,今日搭車都搭到夠晒,淨係今日嘅車費都夠cover返個Swiss pass呀!
黃昏下嘅蘇黎世
B女本來話今晚豪一餐落街食,但今日雖然淨係坐車,但喺間車裡面僕嚟僕去影相都好鬼倦,明朝重要搭早機落巴黎,所以最後都係決定返去食埋最後一包麵早啲瞓嘞!為咗滿足B女要豪一餐嘅心願,就用CHF5.00買條腸比佢送麵啦!
食: 香腸3條: CHF15.00(CHF5.00 x 3)
Supermarket: CHF5.15
(果汁2枝: CHF1.60 x 2
乳酪3杯: CHF0.65 x 3)
住: CHF102 (CHF34.00 x 3)


text:
講到Ubisoft今年E3公布咁多新遊戲當中,最令人覺得驚喜嘅一定係呢個Switch平台嘅《Mario+賤兔 王國之戰》.但同時令人感到意多嘅係呢隻Game既唔係動作Game,亦唔係小遊戲集合Game,而係一隻SPG.另一邊廂,有隻睇落好似《超音鼠》嘅遊戲《Super Lucky's Tale》,但出嚟又唔係好似《超音鼠》,究竟依家啲Game搞乜鬼?
《Mario+賤兔 王國之戰》
原本一公布時筆者覺得非常驚喜,因為無論Mario定係賤兔都係筆者嘅飛佛系列,加上喺新寵Switch上面推出(不論唔係佢仲有邊部吖?),即時已經覺得係期待之作.但當知佢佢係以戰棋型式咁玩嘅時候,心裡面不禁打咗個凸,竟然將大套以有趣可愛為賣點嘅角色,用最沉悶嘅戰棋方式表現出嚟?點知玩過之後就發現雖然同樣係回合制方式攻守,但遊戲唔單只啲角色生鬼有趣,連攻擊嘅選擇彈性都非常之大,例如你可以直接用同伴幫你以彈跳方式去到更遠嘅地方進行攻擊,又例如可以借助戰場上水管兜去敵人後方攻擊等,配合角色嘅生鬼表情同動作,非常得意好玩.
《Super Lucky's Tale》
一隻起初會令人誤會係《超音鼠》嘅遊戲,不過當你睇真啲,就會發現佢玩法其實係似立體版《Mario》比較多.其實《Lucky's Tale》本身係一個喺Oculus Rift上面嘅VR遊戲,而今次喺Xbox One平台上嘅《Super Lucky's Tale》,就主打充滿正能量嘅故事,比起上面單純係搞笑嘅《Mario+賤兔 王國之戰》,多咗一份教育意義,比較適合家長買畀小朋友玩.


text:
新天鵝堡(巴伐利亞國王路德維希二世的行宮之一)(photo via cc Flickr user Polybert49)
德國聯邦州制度點嚟呢?
1871年德意志帝國成立,係參與德意志帝國嘅日耳曼民族主權國家,一齊交出部分主權畀帝國,本身就有類於今日香港嘅情況:明明應該係獨立嘅,但軍國大事交由另一主權實體處理.
所以德意志帝國嘅結構,其實就係一個帝國政府,由26個類似今日香港嘅政治實體組成(另外帝國領地阿爾薩斯洛林).呢26個政治實體入面,其中一個:普魯士嘅君主兼任帝國嘅君主,某程度上扮演住依家中共嘅角色(中共有文化大革命,普魯士主導嘅德國都有文化鬥爭,攻擊天主教勢力,雖然冇中共咁野蠻……).香港嘅狀況就係好似其他25個帝國成員咁.
26個德意志帝國成員國,都保留自己嘅原有制度,除咗3個自由市本身冇君主之外,其他嘅君主都依然在位.名義上佢係一個帝國,結構上佢係一個聯邦.就好似今日嘅馬來西亞咁,各邦(州屬)有自己嘅君主或元首,共奉一個最高元首,而各邦喺一定事務上可以各行其事.不過唔同嘅係,馬來西亞最高元首係輪任,而德意志帝國皇帝係由普魯士國王世襲;而且馬來西亞以聯邦自命,而德意志帝國以帝國自命.
呢26個成員國,除咗其中一個薩克森勞恩堡,因為佢嘅君主本身就係普魯士國王兼德意志皇帝,所以1876年就併入普魯士之外,其他25個都一直存在.只要唔係軍國大事,佢哋都仲有話事權.例如話,一個人有冇德國國籍,都係由呢啲成員國政府決定.好似話愛因斯坦佢一度放棄德國國籍,但佢成名之後獲得「普魯士王國」嘅公民權,又重新入籍德國.再遠少少,希特拉1932年之前都係個旅居德國而熱衷於德國政治嘅奧地利籍人士,1932年佢為咗參加德國總統大選,先至由 Braunschweig 自由邦政府度獲得 Braunschweig 嘅公民權,咁先可以去參加總統大選.
時間到咗1918年,德國於第一次世界大戰落敗,全國爆發革命,而各成員國君主亦十分識趣咁退位走佬.25個成員國全部改組成自由邦.冇咗君主之後,就開始出現成員國合併嘅呼聲,部分地理位置接近,規模細嘅自由邦就開始合併:例如圖林根一帶幾個小邦合併成新嘅圖林根自由邦,除咗哥堡選擇併入拜仁冇跟到;另外畀普魯士自由邦完全包圍嘅華督皮蒙亦都併入普魯士.但各邦依然有高度嘅自治權,但同樣有「普魯士獨大」嘅問題,安哈特呢啲小國,同埋漢堡,不萊梅呢啲城邦依然存在;而普魯士呢啲大國亦唔願分拆.
1933年,納粹德國當政之後,喺法西斯主義嘅理念之下,厲行中央集權政策.納粹執政初期,仲會將部分邦繼續合併,但到咗1938年,納粹德國索性將邦虛級化,成立「郡」呢種行政單位,攝奪邦嘅事權.郡制好處係每一個郡嘅規模比較平均,但同德國建國時嘅聯邦體制南轅北轍.二次大戰結束之後,郡制亦告廢除.
二戰結束,對德國嘅「善後」方式,當中亦包括咗邦份改劃.首先,「普魯士自由邦」被視為德國侵略性嘅來源,盟軍決定消滅其建制.於是,盟軍佔領其中一項工作就係喺原普魯士領土上面就成立新邦,現時德國各邦,除少數幾個(拜仁,漢堡,不萊梅,圖林根)之外絕大部分都係當時新成立嘅.不過,東部五邦好快就因為東德成立,赤色法西斯又再厲行中央集權,喺1952年就廢除咗,直至1990年先重新建邦,以便併入西德體制之內.當時亦成立咗現存德國城邦嘅第三個:柏林市.
睇返成個制度發展嘅脈絡,可以見到,德國嘅聯邦州制度係源於神聖羅馬帝國嘅封建體制.神聖羅馬帝國解散之後各個封建領地成為各個日耳曼民族主權國家,然後佢哋再交出主權建立德意志帝國,建國時各邦保留嘅權力就係聯邦州制度嘅起點.我哋會見到,香港嘅景況原來同德意志帝國嘅小成員國非常相似,某程度上亦都係所謂嘅「一國兩制」嚟,只不過普魯士遠不及中共野蠻──之但係共產主義本身就係普魯士精神嘅糟粕嚟囉.另一個分別就係,又冇咩德意志成員國因為畀另一個成員國欺壓而要求脫離咁囉.
但話分兩頭,陳國師又提城邦論,又話邦聯論,講嚟講去其實就係將我以上講緊呢個聯邦州制度嘅發展歷程,以中共同香港作為主角重新講一次.所以我先會話 #香港城邦論只係德國聯邦州制度嘅中文翻版.咁你話如果真係可以共建一個德意志聯邦共和國出嚟就話啫,弊在佢係要同普魯士嘅殘渣一齊建國呢.咁搞法就真係敬謝不敏囉.
而且,既然德國聯邦州制度就係一種一國兩制,咁樣根本城邦論就係同一國兩制同出一源加殊途同歸,亦唔難解釋點解城邦論會變成「永續基本法」.因為一國兩制就係靠基本法運作,同出一源又殊途同歸嘅城邦論亦都需要基本法.咁你仲同我講陳雲真係為香港好?
呀~不過香港人幾豬都唔豬得晒,陳雲得票仲低過鄧家彪,全港熱普城得嗰十五萬票(超區末席係廿四萬票呀即係有熱普城選超區都會輸畀王國興呀),新界西冇得揀先選出個扯白旗旗主.至少,香港人都仲知道,同中共一齊建立聯邦,同依家畀中共欺壓,係一鳩樣架囉~~


text:
嚟到東京,抽少少時間認識當地嘅發展,玩起上來就有更深體會喇!位於両國站附近嘅「東京江戶博物館」展出由江戶時代至現代東京嘅生活同文化.展館主要分開兩層,由六樓開始展示江戶城嘅規劃,到五樓介紹江戶文化同現代東京.一樓就設有特別展,如果想睇哂常設展同特別展就係一樓買pass喇!記得學生有優惠嫁!
而今期特別展就做緊「大妖怪展」,展期到8月28日.常設展學生價45蚊,「大妖怪展」學生價就80蚊倒,兩樣一齊買就有優惠,加埋大概都係100蚊左右.
今期「大妖怪展」我親身去咗喇,覺得十分值啊!日本有唔少用妖怪做題材嘅動漫,睇過犬夜叉,鬼太郎呢啲作品嘅話,應該好有共嗚!呢個展仲有一part介紹近期好hit嘅「妖怪手錶」,細路大人都啱睇啊.大妖怪展總共有四章.第一章首先介紹咗江戶嘅妖怪世界,例如係雪女,土蜘蛛,天狗!第二章就主要講下呢啲妖怪去係中世紀嘅形象,當時嘅妖怪同人類已經有愈嚟愈多嘅互動,人類對於佢地嘅想像亦都變得更具體同多元啊.第三章就追溯返妖怪出現嘅因由,主要都同人本身嘅恐懼心同宗教興起有關.最後一章就係現代妖怪喇,除咗一般都市傳說,仲有講「妖怪手錶」!可惜呢個展唔俾影相,想睇真係要自己去喇!
至於常設展,分江戶區同東京區.江戶區入面模擬返當時人民嘅生活,除咗商業活動,日常生活,仲包括咗充滿神秘感嘅「吉原」.
江戶區去到東京區之中有好多俾參觀者體驗嘅設施,好似係造型拍照,入屋體驗,馬車,單車.
今次去到十分好彩,有津輕三味線嘅表演睇!
去到東京區,就有「經濟高度發展期的東京」,「空襲與東京市民」,「關東大地震」,「東京復興」等等展區,仲展出好多東京人嘅生活啊!
全力支持:大新銀行,香港航空,中國平安保險


text:
2016年6月14日星期二
失去主力反而會贏 - 方卓如
2016年6月14日 - 信報
NBA第五場,Draymond Green要停賽,唔好以為幫Warriors頂住LBJ,咁就整定Warriors可以贏波封王.點解冇咗個主將反而會贏?Warriors嘅口號係strength in numbers,文雅啲講係「人強馬壯」,俗啲講係「疊馬」,Warriors就係人多,後備嘅都可以對付你.而且呢隊波知道自己實力高一班,睇住食,慢慢發力.
而家主力畀LBJ害到要停賽,成班波嚴陣應戰,同你嚟真,我話嘅,贏硬.
失去主力反而會贏,世界就係咁矛盾,成日都出乎意料,成日都估你唔到.如果說好的大爆煲真的來臨,應該係史上最多人估中嘅大跌市.從來大跌市都係殺你個措手不及,在歌舞昇平中突襲,不知不覺間令你輸錢,邊有好似今次,全世界都話會大冧,沽空大鱷走在你面前提示「我哋嚟沽喇」咁體貼?1987年,1997年,2000年,2008年,有邊次係大家一早預備定等大跌市來臨?無!全部都係一個浪殺過嚟,由你唔信殺到你驚.基於市場應該係啱嘅人少錯嘅人多,咁多人估一定大冧,全部買莊,你係咪應該買閒?
說話可以亂講,銀紙係最誠實.如果咁多人睇淡要沽,唔使爆煲個市都會畀你沽冧.美股仲係貼近歷史高位,如果你相信市價係反映晒所有市場預期,咁即係而家吹到咁大嘅冧市危機,都未係咁恐怖.究竟你應唔應該瞓身盡沽市場,等待終極一跌?太早估中輸得慘過估錯,視乎3個要點:你意志夠唔夠堅定,你夠唔夠子彈,同你條命夠唔夠長.
唯一最強嘅冧市先兆係全世界10萬億美元國債畀人買到變咗負利率.你而家應該知道點解日本畀人話咗經濟衰退廿幾年,日圓竟然係避險貨幣而唔係危險貨幣,因為佢係唔會賴賬唔還,同埋滙率係唔可以完全自主,要為美元利益效力.而家跌到負利率或接近負利率嘅,係德國同日本10年國債,佢哋係最後嘅必然還債國.你買俄羅斯債券,佢有唔還錢嘅前科.
買美國國債,佢有本事令債主得不償失.資產是否安全,除咗係睇資產嘅種類,最重要係睇資產嘅國籍.
訂閱: 發佈留言 (Atom)


text:
食譜唔記得睇咗邊個. 煮法係用薑炒香啲蝦米, 落瓜炒出水. Last落粉絲.
2014年8月5日星期二
蝦米粉絲煲
食譜唔記得睇咗邊個. 煮法係用薑炒香啲蝦米, 落瓜炒出水. Last落粉絲.
58 則留言:
你果邊啲翠玉瓜瓜皮係墨綠色,我買係淺綠色帶黃色,無苦味喎!回覆刪除
呢味我都LIKE回覆
如果用西人煮法有苦味刪除
節瓜都冇咁慘呀?回覆刪除
我個仔唔鍾意蝦米瑤柱啲味,又係話臭,攪到我好少煮呢啲.回覆
呢度好多o野都冇架.刪除
包蝦米貴唔貴?回覆刪除回覆
唔記得幾錢了. 今日搵又唔見有.刪除
這款菜式,我也喜歡!回覆刪除回覆
我好like食蝦米刪除
又係成日食既家常菜.回覆刪除
節瓜,翠肉瓜屬同類 .
你有冇試用佢既花釀ricotta cheese 再炸, 超正!!!回覆
翠肉瓜花我呢邊冇人食架. 我只係見過一次超市有賣.刪除
翠肉瓜煮粉絲樣子靚過節瓜 .回覆刪除回覆
係呀 , 可能節瓜較梗煮耐些才稔 , 所以顏色冇咁鮮綠 .刪除
我都唔敢買蝦米, 怕唔靚, 會臭, 所以係香港帶回來.回覆刪除
我又係怕翠玉肉有苦味, 唔夾呢個餸, 依家你煮過, 又like, 我都試吓.回覆
我覺得翠玉肉出咗水會冇咗苦味.刪除
好清爽嘅一道麵食,正!回覆刪除
我都好鐘意食/煮呢個餸架回覆刪除
呢個我like架回覆刪除
btw我終於見到節瓜啦......
清清地, 唔錯呀~~回覆刪除
泰國產, 有保證少少? 起碼好似好過......回覆
我盡量都唔買made in China o既.刪除
翠玉瓜有苦味?叻仔!識得用煙肉粒代替 (我常用),用蝦仁都得架!回覆刪除回覆
如果grill仲特別苦.刪除
唔覺翠玉瓜有苦味喎回覆刪除回覆
如果grill仲特別苦刪除
原來有泰國蝦米,第一次見呀!回覆刪除回覆
我度有d係泰國出o既中式食材.刪除
黃牙白蝦米粉絲煲都好食㗎回覆刪除回覆
用煙肉粒個次冇影相咩!回覆刪除回覆
冇影到. 你自己用吓想像力啦.刪除
節瓜粉絲蝦米,我久唔久都會煮架!回覆刪除
加多啲上湯當湯都好味㗎 (湯飯)回覆刪除
淺色翠玉瓜唔苦深色嘅就苦啲同平的回覆刪除回覆
淺色翠玉瓜呢邊唔多見.刪除
青瓜都可以啦回覆刪除
好似好少見你煮中菜,原來都唔錯咁喎回覆
因為物資短缺,真係比較少煮中菜.刪除
我呢邊買既翠玉瓜都會苦架, 所以我屋企人唔鐘意食.回覆刪除
我都係買呢隻蝦米...同埋,我一直都對翠玉瓜有保留,唔係太鍾意個口感,見你咁整我又試下.回覆刪除
我唔知點解次次係外地都食到d好難食的西人翠玉瓜ga! 不過你改用左瓜就萬無一失啦. 勁~~回覆刪除回覆
西人翠玉瓜要冇苦味我先食.刪除
放冬菇(切細)做素菜都好食架!回覆刪除回覆
我未食過用冬菇煮.刪除
我都好鐘意食,但鐘意落蝦乾多d..回覆刪除回覆


text: 搭飛機去日本玩,相信大家都有試過,但去到日本之後再搭郵輪周圍玩大家又試過未?今次就同大家介紹下「日本郵輪之旅」啦! 今次郵輪之旅有咩咁特別? 一般人對郵輪嘅刻板印象可能都仲停留喺「上船賭錢」,不過我今次呢個「日本郵輪之旅」就好唔同,除咗本身郵輪已經有show睇有嘢玩之外,每日郵輪仲會喺唔同地方泊岸,所以每日都可以落船玩,變相可以去多咗好多地方!之後我會逐一介紹郵輪設施同特別嘅景點! 分享下成個郵輪假期嘅行程先,一共玩五日四夜(因為第六日一早落船,所以唔計,哈哈): Day 1 : 福岡 Day 2 : 舞鶴 Day 3 : 金澤 Day 4 : 境港 Day 5 : 韓國釜山 Day 6:福岡 首先我地會喺福岡上船,喺登船之前仲有啲時間,所以第一站當然要拜訪福岡必去嘅太宰府天滿宮喇! 太宰府天滿宮 雖然全日本總共有12,000座天滿宮,但福岡呢個先係「龍頭」總寺院,所以嚟到點都要去參拜一下! 首先了解吓天滿宮嘅故事:天滿宮係為文學世家官原道真而建,話說佢5歲就識詩吟和歌,文學天分過人,所以個個都稱佢為神童.可惜樹大招風,太多人嫉妒佢,於是醍醐天皇繼位後,就將佢降職為大宰府嘅權帥,令佢終日鬱鬱寡歡,不久就離世了. 後來人們為左崇敬道真係學問上嘅卓越成就,於是起咗呢座祠廟,當佢係掌管知識嘅神咁拜.不過其實亦


text:
好多謝問我呢邊有冇受影響啊,叫我小心 d 既你,多謝你百忙中關心我既生命安危(認真).
其實恐襲呢 d 野冇得小心,驚又冇得驚,唔通全日留係屋企咩.我有唸過如果真係發生,我可以點做呢?走快 d?走邊個方向?攤係地下詐死?恐襲呢 d 野根本係估唔到,正如比人淋漒水都係估唔到.預測唔到估唔到既,我地望個天保佑,望自己運氣?
倫敦個單野都冇咖,係今次曼城一事,屋企番工放工都見到好多警察攞住支大槍細槍,先感覺自己真係生活緊係一個亂世,個種亂世已經唔係以前 d 人打仗咁直接避啊,走啊,係一種怕都怕唔黎既心寒.(然後我當然冇比自己心寒落去,唔唸咪唔寒囉)
好多人覺得,小心 d 啊差,伊斯蘭教教徒,有冇唸過所謂嘅伊斯蘭教嗰啲極端分子,係唔係都會認自己係原兇(我唔係指佢地唔係),等全世界怕左佢,自殺式呢 d 襲擊,真係可以係一個傻既人喺冇參與組織既情況下以為自己做左英雄,又可以係一個真係變態想殺下人既舉動嫁播?
而當全世界去憎恨同怕伊斯蘭教教徒既時候,受益既可能係美國呢 d 愛生事國家,有更多既借口,去糖衣自己去中東大肆破壞,而又順便攞晒 d 石油?
咁住係所謂充滿極端分子嘅國家嘅普通白姓呢?蒙受痛失家園摰愛公平嗎?如果你係一個平凡䖍誠既伊斯蘭教教徒,咁樣比人責罵,出街比人望,公平嗎?
歧視,偏見,呢 d 唔經大腦,冇同理心既行為仲恐怖.
如果真係比你殺晒 d 恐怖份子咁簡單,當年拉登被殺後,唔見得呢個世界和平?
上年巴黎單野,同同事 A 大嘆世界好亂啊,點解人同人之間唔可以和平共處?(好天真托住下巴望住天花咁)感到幸福唔係必然,要珍惜生命,隔左一陣,就繼續問自己仲咩生左粒瘡既時候.
另一位生於戰亂頻繁國家,離開剛出生幾個月既仔,搬到世界另一邊,由教師成為洗碗 既同事B話,
”……係我既人生當中,冇咩邊 d 日子係冇戰亂,冇人死.你可以感恩,知足,但你唔可以怕死,生活仍然要繼續…”.
而講呢翻說話既佢,係一個好樂觀,好快樂既人.
戰爭,人個種自私,無法理解既思想,根本控制唔到.
雖然我係一個好怕變態殺手啊,鬼同昆蟲既人,但我其實唔怕死.
死左有咩大不了姐,死左就唔識痛苦,分分鐘可以同逝去既親人係某個空間食花生.
我唔怕死,但我好怕在世既摰親會怕生活落去.
我相信不幸遇害既人當時已經唔識怕,只係想愛既人好好咁生活落去.
所以大家無論係世界既邊一個角落,唔係要擔心,唔係要怕.
都係要 好好 好好 好好 好好 咁過得開開心心,唔好後悔咁生活吧.
RIP
Photo: Inews.co.uk


text:
評選香港三大靈異地區 第三集:銅鑼灣
Sun Apr 10 2016 18:11:46 GMT+0800
撰文︰Take It e時
上兩集講過華富邨同屯門,但咪以為香港得鬼同UFO,原來香港有個好多人好繁榮嘅地方,竟然出現過狐仙傳說,佢就係銅鑼灣!唔好以為多人就唔會有怪事發生呀,除咗狐仙之外,仲有一間百貨公司都曾經傳出有…….
溫莎公爵大廈狐仙殺人傳說
事緣喺1981年,當年呢個地方仲未叫「皇室堡/皇室大廈」,而係叫溫莎公爵大廈,當時大廈嘅低層至二樓分內唔同嘅商店,三樓係美心皇宮大酒樓,當時事件就喺酒樓入面發生.
當時有一夫婦喺酒樓幫剛滿一個月大嘅BB擺滿月酒,本來成晚都開開心心一啲事都冇,但係夜晚返到屋企,太太夢見一隻牙尖尖好樣衰嘅狐狸喺床側邊行來行去,狐狸仲衰到挑機:「個地方係我嘅,過嚟擺酒都唔敬老子一杯,即係要我食咗個BB啦!」太太驚醒後嚇醒埋個老公,兩公婆即刻去睇下BB,點知個BB竟然面都青埋,就嚟停止呼吸,送去醫院時已證實死亡.
▲四個角落分別係網上搵到嘅狐仙現形圖,唔知來源,難辨真假;另外中間嗰隻係真.狐狸仔.
事件發生後,太太回想起惡夢入面出現過一塊大理石,即刻搭車返溫莎公爵大廈,竟然見到酒樓外一幅大理石牆上有一個好似狐狸頭咁嘅嘢.
呢件事當年傳媒有廣泛報導,仲有電視台採訪,就連舊電影《大迷信》都有提過.唔,件事真假難証,但係狐仙感覺上好似比鬼堅抽好多,真係見到唔通餵佢食寵物罐頭就冇事咩!
銅鑼灣崇光點解冇八樓
其實呢單嘢,除咗坊間流傳,網上亦有一文字流傳版本,就係話銅鑼灣祟光冇八樓嘅原因,係因為有鬼,話本來八樓係用嚟擺嘢,點知搬晒啲嘢上去,第二日啲嘢竟會自動移晒位…….
崇光百貨曾經帶記者參觀八樓,解釋整件事,話八樓只係「防火層」同埋「員工維修部」......
係啫,咁唔可以証明冇鬼㗎喎.
估唔到位於鬧市之中嘅銅鑼灣,邪氣比屯門同華富邨有過之而無不及,所以話你班銅鑼灣友,唔好以為英雄主義,疊馬就大晒呀!不過咁,銅鑼灣依家比以前更多人,好似近年真係少咗啲靈異事件喇,會唔會係因為自由行比鬼怪更可怕呢?


text:
本來中國高鐵玩割地一地兩檢已經激慶香港人,甚至德國駐港使館都抽水.不過, 港鐵 似乎嫌局勢未夠膠,去年中環站玩過停電,今年仲勁,嚟個 港鐵 觀塘線,荃灣線,港島線電力系統中大獎,乜同新加坡SMRT鬥膠係好好玩.
港鐵 大停電嘅問題喺邊度
任何鐵路系統都會老化, 港鐵 荃灣線系統由啟用至今超過四十年,其實係要一次大型更新,唔單只係依家更新訊號系統咁簡單(依家開始更新到Thales SelTrac CBTC,應該2018-2021左右正式使用),而係電力系統同路軌嘅保固.但依家香港鐵路為本政策係乜至得,就係除咗 港鐵 ,你根本無任何替代交通工具揀,喺香港路面情況,亦唔適合歐洲嘅單車玩法,結果就係港鐵根本唔可以停落嚟做任何重大系統更新.你話德國Wuppertal成條線趁暑假停六個禮拜好退聯(我之後會親去Wuppertal一次,話俾大家聽點解德國咁玩退聯都無問題),但如果香港仲係玩乜嘢乘客都塞晒入 港鐵 嘅黐線政策,就會好似德國咁,因為S-Bahn,DB Regio,ICE等等用到啲路軌盡晒,一係唔維修升級,一維修就要成條鐵路停晒人人搭巴士.你話Dusseldorf,Wuppertal呢啲城市人口密度低,咁玩無所謂喇,香港?同倫敦啲Tube一樣咁密喎,呢次大停電咪證明俾班運吉署啲官睇,咁玩係會死人.
所以所謂「鐵路為本」交通政策嘅鬧劇應該結束,香港人應該考慮一下, 港鐵 嘅容量係唔應該去到overload嘅地步,如果地理上香港唔可以容納更多新鐵路,除咗減少人口,驅逐中國移民之外,另一樣要考慮係點樣善用小巴,小輪,巴士嘅運輸力,因為香港呢三樣嘢可以有唔同運輸用途,例如小巴係作為鐵路嘅feeder(當然紅小要執咗佢),巴士可以當另類鐵路提供點對點服務,小輪可以紓緩渡海嘅運輸需要.如果過多十年廿年後,玩到好似Wuppertal式嘅玩法,屆時唔係一件遠喺德國嘅膠事,而係現實發生喺香港嘅膠事,我真係留名食花生,想知屆時香港可以亂成點.


text:
註:以下文章經過高登粗口filter
過濾.
老老實實,小弟唔講粗口,但係睇到近日區議會
啲恩人既表現,真係唔Hi唔得.
人民力量
個個主席7up話民主黨單仲偕
唔會係密瓜樹選區做嘢,反正佢同黃楚峰
都係建制派,寧願要黃楚峰咁話喎
.
我真係好明白區議會議席係得咁多,爭得一席得一席,爭地盤呢家嘢都係參選人既常情,建制派都同建制派爭地盤啦,何況係民主派同建制派爭地盤!如果坦坦白白講:「人民力量都要生存架,我唔理係民主派定係建制派,總之我係爭緊地盤吖,吹咩!
」我真係好相信大部份香港人係會buy呢套架,好肯定冇人會怪人民力量
搞事,係咪認咗佢囉.
我仲記得舊年五區公投個陣,民主黨
唔肯參加五區公投,仲同阿爺傾政改,搞到好多香港人like佢,只有社民連
同公民黨
仲堅持落去,結果有五十幾萬選民投票.不過,社民連陶君行呢隻羚羊縮沙,於是有人民力量呢個組織出嚟.
但係人民力量真係令我好失望,除咗嗌幾句「票債票償
」之外,我真係睇唔到人民力量對民主有乜建樹囉.我好明白爭取民主唔係靠民主黨,而係靠全港幾百萬選民一齊參與,又有好多網友都話支持人民力量,我真係好有興趣睇吓佢地點羚羊壽味.
假若係今個星期日區議會選舉見到人民力量呢班恩人,記得要慰勞吓佢地,講一聲Hi Auntie
,呢啲係基本禮貌嚟架!


text:
千雪BB,唐寧最靚!6位女神實測大熱「卸妝神APP」,估下邊個素顏最得人驚?
Trendy 人氣熱話
·
Lifestyle 生活
·
Girl's Talk 女生物.語
唔少女仔POST相之前都有執相嘅習慣,唔好話美白,推一推甚至仲可以無痛瘦面瘦身,都咪話唔扼得吓人!不過有得美顏又點會冇得素顏!各位女神嘅剋星嚟喇,近期網民瘋玩嘅「Makeapp」就可以一鍵由化好妝還原到素顏樣,小編今次實測咗6位女神級人馬,睇下邊個素顏最得人驚!
#唐寧
其實凍齡女神唐寧平時都係化好淡妝,除咗超童顏之外皮膚仲係好似BB咁吹彈可破,真係照妖鏡都唔夠佢嚟啊!
呢個APP除咗會幫你卸走啲妝之外,仲會靜雞雞幫加深埋個黑眼圈同埋令到你膚色暗啞啲,諗落又真係幾似女仔卸妝嘅情境!
睇完唐寧素顏相,發現呢個app絕對係醜化咗佢!
#岑麗香
話香香係女神相信真係冇心會反對,就算係呢個咁邪惡嘅素顏APP魔掌之下都一樣咁靚!卸完妝之後仲更加清秀添~公平咩!
不過小編發現正面相嘅威力係比37面強啲嘅....
真素顏香香一樣咁有仙氣~素顏出街完全冇有怕!
#朱千雪
講到女神又點少得千雪BB?雖然化咗妝之後的確更明艷照人,不過素顏都絕對係個真‧靚女嚟!
咁樣拼埋有對比效果點都會誇張小小!
不過除咗個面色之外,其實個app嘅還原度又真係幾高!
#Angelababy
貴為唔少女仔整容範本嘅baby,唔知素顏又係點?
只能夠講句,BABY個樣真係好上妝!
#阿SA
出名童顏嘅夠SA平時都係以淡妝為主,素顏樣仲即時減埋齡!
點解做明星成日捱都仲咁keep得咁好架!
#王心穎
嗱!公道講句,又唔係話真係好似蔡一智嘅.....不過係有少少似咁囉......
我諗差得最多嘅都可以話係心穎BB喇,一秒變男人亦得得咗~
其實個APP真係幾神還原!
呢個APP除左有REMOVE MAKEUP玩之外,仲有ADD MAKEUP玩!不過小編覺得REMOVE MAKEUP呢個功能就出色啲~大家想睇邊個素顏都可以快啲DOWNLOAD嚟玩!整完有咩開心大發現記得同小編開心SHARE~
source: presslogic,instagram
(誠徵Bloggers!)想分享你的美容,時尚,感情和生活日常,請將投稿連同不多於100字個人簡介和近照一張,電郵到:
[email protected]
,我們會幫你開設個人專欄,文章經編輯部潤飾後更有機會刊登在FB專頁,快點踴躍投稿吧!
Follow Instagram:
girls.presslogic
Share to Facebook


text:
每週一相片大行動
2015 Week 11
第二次跟首爾道別,依然依依不捨.其實之前出差早咗返香港冇預過會再嚟,結果有第二次首爾行,都是緣份同好多陰陽交錯所賜.
我好榮幸喺2006同2009兩年,有份搞Method同Dark Mirror ov Tragedy兩隊韓國一線band嚟香港開演唱會,TRHK簽DMoT出第二隻碟時,亦有份幫手宣傳力谷,結果隻碟賣到斷市;
上年十二月到韓國做嘢,睇fest撞返八年冇見嘅Method,挑起嚟韓國睇show舖癮;
一月中一連五日嘅現代信用卡文代節,本來開始之前個禮拜先被香港急召返去,最後居然可以留多一個星期,仲要唯獨Avenged Sevenfold出show當日唔使OT準時走人,至有得睇佢哋場首爾演唱會;
而唔係去到睇A7X的話,就唔會撞得返Dark Mirror ov Tragedy鼓佬,更加唔會知差唔多五年未正式表演過嘅佢哋二月底會搞一場十二週年演唱會;
跟住睇完Avenged Sevenfold,大家去飲酒嗰陣見到Arch Enemy "War Eternal Seoul"海報,原來正正三月頭DMoT場show一個禮拜之後,仲要係Method做opening,我就知道就算要早返香港,無論二月底三月頭有幾忙,都一定要返嚟首爾一次;
到訂晒機票酒店買晒飛,至發覺個日子好有意思.冇特別計劃過,但睇完Arch Enemy第二日上機,就同如果跟足原定計劃出差留足三個月至返香港個時間表一樣,今次返嚟只係過返本應喺韓國過嘅最後一個星期,仲要走前睇到晒兩隊曾經合作過嘅樂隊.好多年前種落嘅因,今次一次過開花結果俾我過嚟收成,仲要個時間夾到咁靚,真係一切皆冥冥中有所註定.
雖然話今次除咗睇show仲想補做返好多上次個半月冇做未做嘅嘢,但飛到嚟都要繼續跟香港啲project,自費旅行都有一半日子要返工,又有兩日睇show,除咗終於走到去江南最西邊探探行家Misanthropic Art Productions了咗個心願,都唔係行多好多地方,不過多謝各位韓國同事帶我去食咁多好嘢,新村真係一個食之不厭不盡嘅好地方,一日未再去韓國,喺香港一日都唔會再食韓燒同炸雞.
本來打算留兩日滑雪,可以參加即日來回滑雪團,但我覺得點都要仆足一日街先會學得識第二日至正式開始玩,同要留喺office跟咁多嘢,想揳到兩日出嚟走到咁遠玩其實好難.而且落機已經覺得冇乜feel,隔一個月再嚟熱咗好多,話就話得幾度我著住羽絨都可以流晒汗,日頭就算唔著褸其實都冇問題.熱成噉自然唔會落雪,其實有兩日落過,但都係剛開始飄幾粒落嚟就出太陽,而天氣咁「熱」時,硬係覺得去滑雪好古怪喎.睇一年之後有冇機會啦.
噉當然希望唔使過足成年至再嚟,我都好想快啲再過韓國同可以留耐啲,呢兩個月印象係雖然冇啖好食,但我對韓國好感更甚於日本,因為今時今日嘅首爾其實就係香港本應發展而成嘅情況,唔太過西化唔太過份摩登,東西並存中保留一份傳統舊區風情,日本大城市相比都太過煩囂喇.所以喺首爾住得越耐越唔想返香港,即係你去行一行清溪川,然後望望城門河,再睇睇首爾中間條江,跟住返去維多利亞港,點解韓國做到嘅香港唔得?
想搵藉口過去又唔係冇or難嘅,睇show已經是個萬能key啦,呢啲嘢梗會一早睇定,其實返到嚟已經搵到下一個:25/4係其中一個本土年度大metal fest Hellride Fest,又係DMoT同Method有得一晚睇晒佢哋,仲有上次Still Crazy睇完好鍾意嘅Crash,另外加多三隊,不過撞正24/4 Suffocation + Truth Corroded香港站...係咪禮拜五晚一睇完佢哋,星期六朝早立即上機睇埋首爾場Hellride咁激?(然後禮拜日機返香港禮拜一返工,假都唔使請,一撚流)
劉Sir個網
lau-sir.com
劉Sir個blog
http://lausirisual.blogspot.hk


text:
是咁的,話說我路過一間便利店,忽然一位店員用9秒9速度跑出嚟,一支箭咁跑向前面,話咁快就就追上咗一個目測有超過60歲嘅呀叔.
店員一手拉住呀叔嘅背囊,大喝一句:「喂!先生你未畀錢喎!」
呀叔:「我叫咗收錢無人應,都無人係到,我就梗係走㗎啦!」
我見到呀叔手上拎住嘅只係一份蘋果日報…我聽唔到店員之後嘅回應,唔知係比錢了事定係報警.如果我係店員,一係報警,一係就屌到佢仆街再報警!
好多人都話香港係一個文明社會,但原來係香港,依然有人會厚顏無恥地講出呢種歪理,而且理直氣壯,學楊法官講,根本就係unhealthy wind!有時都唔係好明呢種廢老個腦到底係點運作,如果好似佢咁講,只要無人係到,就可以拎任何嘢走,呢啲係偷竊罪,講一堆廢話其實都改變唔到呢個事實!
呢班所謂嘅上一代人,即係今日我口中嘅廢老,一邊就教廢青們要腳踏實地,另一邊就明刀明槍做呢種事,真係不知所謂.如果人人都用呢種思維,呢個社會又會變成點呢?
都無人係到,我就梗係強姦啦!
都無人係到,我就梗係打劫啦!
都無人係到,我就梗係搶嘢啦!
都無人係到,我就梗係非禮啦!
都無人係到,我就梗係偷嘢啦!
都無人係到,我就梗係貪污啦!
呢班所謂食鹽多過我哋食米嘅廢老,就係敗壞社會嘅源頭,講一套做一套,見到佢哋嘅咀臉,真係覺得好嘔心,聽到佢哋嘅說話,真係覺得難聽過粗口.廢老,係應該被送去劍橋護老院好好享受.


text:
正在瀏覽這個版面的使用者: 沒有註冊會員 和 1 位訪客
poelam 寫: 為咗啱啱開嗰個chdbits account既ratio, 我B咗
leeon 寫:poelam 寫: 為咗啱啱開嗰個chdbits account既ratio, 我B咗
係一個好難決擇 咁垃圾港產片
concyclic 寫:leeon 寫:poelam 寫: 為咗啱啱開嗰個chdbits account既ratio, 我B咗
係一個好難決擇 咁垃圾港產片
保住個account重要d
concyclic 寫:leeon 寫:poelam 寫: 為咗啱啱開嗰個chdbits account既ratio, 我B咗
係一個好難決擇 咁垃圾港產片
保住個account重要d
poelam 寫: 為咗啱啱開嗰個chdbits account既ratio, 我B咗
miipp 寫:concyclic 寫:leeon 寫:poelam 寫: 為咗啱啱開嗰個chdbits account既ratio, 我B咗
係一個好難決擇 咁垃圾港產片
保住個account重要d
要谷 ratio 都搵套多人 download 架啦
ahpeanut 寫:poelam 寫: 為咗啱啱開嗰個chdbits account既ratio, 我B咗
x2 B緊


text:
我相信很多球手都遇過球落在冇辦法打的地方而果度又冇樁既情況,例如深草區,矮樹叢等.其實,個波唔需要真係在一個打唔到既地方你先至可以利用BallUnplayable 呢條例去take relief.無論任何時候,個波o係球場任何地方(除左水障礙區),球手都可以應用Ball Unplayable 呢條例.即係話就算個波o係個四平八正既地方你都可以話佢係Ball Unplayable (不過我就睇唔到點解要咁做,除非因為一D特別原因你需要加多幾杆!).
如下圖,球手開左個波落深草區而果度係好難打既,你有以下既選擇:
1.你可以play as it lies(不用罰杆).
2.你可以o係波位既兩支杆長度內drop波而drop波個位唔可以比個波位更近旗杆(要罰一杆),不過如果個波在沙池里面,個波就一定要在沙池里面drop.
3.你可以o係pin與波位既無限延長線上drop波而drop波個位唔可以比個波位更近旗杆(要罰一杆),,如果個波在沙池里面,個波亦都要在沙池里面drop.
4.如果用(1), (2)和(3)都找唔到個好位打波或drop波,就請你回去Tee台再打.(原地Tee台再打已經係第三杆!).
在以上呢個例子,你時常見D球手都會應用“Ball Unplayable” 罰一杆而二話不說地在深草附近既球道drop波,又冇度下drop波是否在兩支杆長內,其實咁係唔係咁o岩既!罰左杆唔代表可以脫離困境既.
用番上面既例,球手開左個波落深草區,佢驚住唔到找個波而開多個provisional ball(記住要講呢個係 “provisional ball”同埋係幾多號波),而個provisional ball就開得鬼咁靚,球手去到深草區,找到個波但發覺個波位好難打,無論play as it lies,兩支杆長內drop波,或無限延長線drop波都唔係咁掂,在此情況,究竟可否引用“ball unplayable”罰一杆而去打果個provisional ball呢?
答案係“唔可以!!”
因為一旦你在深草區找得到原來個波,個 provisional ball已經係無效,你原來個波仍然係ball in play,如果你發覺play as it lies,兩支杆長內drop波,或無限延長上drop波都唔掂既話,咁就對唔住,請你回去Tee台再打,再打亦未必比剛才個provisional ball打得好.
你可能會問,“咁我找唔到個波仲好過找到個波??”
係呀!有時真係找唔到個波仲好過找到個波架!所以,作為一個醒目既球手,在咁既情況,如果你覺得找到個波可能仲大鑊既話,咁就唔好勉強再找啦!當然,如果你真係找到個波,你亦都唔可以唔認佢,否則構成失格行為.
各位球手珍重!
高球BB


text:
經過一連串既Facebook洗板,榴槤BB終於到我啦:)
是咁的,食野對我好重要,我雖然唔係瘦,著衫硬係BI咁少少肉,但從來無嗌過要減肥,皆因「肥」係唔會死既,但無好野食,我係死梗.
榴槤我唔算太好,但有次去旅行食過一次貓山王就上癮了!!!
但原來而家上網有得訂,仲直送到家,等呢個榴槤搞到我流足成星期口水呀XD
原個樹上熟既極品榴槤貓山王,原個直接抽真空保鮮包裝,急凍處理直送香港.
密封包裝,包住個時係完全無味,送去公司都唔怕俾同事知.
平時香港食到既通常係泰國榴槤,未熟就收割,運送期間用化學物質催熟.
但馬來西亞既貓山王係唔可以用呢個方式催熟,係每日早上清晨時分,要等樹上完熟既榴槤自然落果先可以收集XD
加上貓山王嬌生慣養,極易受大雨天氣影響,產量好少,極罕有.
咁味道上當然有差別啦.
我人生中第一次開榴槤,真係為左食,可以去到好盡XDD
係榴槤底搵5條線,順住切.
我屋企連菜刀都無^^"
是但搵把切肉刀就照劈都OK喎XDDD
幾成功XDD
我唔客氣啦!!!
呢到我一個人食哂,岩岩好當一餐XDDD
我認我都幾大食,2-3個人分啦,就差唔多啦.
「榴槤 BB」直接從自家果園精心培植挑選,全部係廿多年老樹榴槤,比一般幼樹既榴槤味道更有層次,肉質飽滿,仲勁勁勁香>v<
甘甜得黎帶微苦,肉質軟到好似食緊雪糕,但同時可以拉絲.
食完成晚都俾榴槤味圍住,訓教都覺得自己食緊榴槤呀!
有興趣就快D訂啦!手快有手慢冇!


text:
立冬之後天氣變得乾燥,但係乾燥又有咩好怕!最怕就係生活枯燥乏味啫!提到乏味,好多男女上床嘅時候只慣用兩三個招式,真係好悶囉!當然,要做出不同體位的確需要上乘技巧同體力,更需要高度柔軟嘅體質至得,今日就為大家帶來5位喺日本AV界出名嘅軟體女優,一齊欣賞佢哋多變嘅床上體位啦!
前AV女優,現為官能小說作家嘅小泉梨花早前搵來145名成年女性協助調查,睇吓佢哋最鍾意用邊幾個體位,結果發現頭三個常用體位係正常位,後進式同騎乘位.至於最鍾意喺床戰當中換幾多次體位呢?結果最多人認為一次床戰換三次體位為最理想.另外,調查同時透露最多女仔鍾意男方用正常位作結尾.從調查結果睇得出,大部分都鍾意正常位,但係實在太悶喇!男士們可能會好無奈咁話:「悶都冇計!你估有咁多女仔肯同你玩咁多體位咩?」咁又係,而且新奇又高難度嘅體位對於初哥有一定危險性,真係千祈唔好亂試!既然係咁,我哋就將高難度體位交畀日本AV界一眾軟體女優示範啦!
年齡:21歲
身高:5呎1吋
三圍:34F-23-34
絕技:拱橋正常位
簡評:日菜菜彩音青春可人,獲AV大廠S1大讚外形整潔又極具透明感,身材婀娜誘人.雖然唔少AV迷都表示畀阿妹隻處女作嘅封面呃咗,睇佢演出至發現真人同封面個樣差一大截!之不過,日菜菜彩音嘅精彩演出足以令AV迷平息怒火,一來阿妹敏感度高,上床反應肉緊又容易爆發潮吹,二來佢活潑好動,同男優激戰時不斷轉換體位,最正係表演正常位嘅時候往往因為難抵快感衝擊而做出拱橋姿勢!
年齡:23歲
身高:5呎
三圍:32D-23-32
絕技:勾魂一字馬
簡評:雖然君戶步實唔算係一位人氣高企嘅AV女優,但係論實力以及演出上所花嘅努力就一定可以名列前茅!君戶步實6歲開始練習體操,長大之後筋骨依然保持高度柔軟性,而步實將之活用於AV演出當中,大家可以見到佢好多時都會喺騎乘位當中表演一字馬,立定一字馬同男優交歡更係指定動作.然而,步實不論用咩體位都好,都好容易興奮到噴出大量泉水,拍得住新一代潮吹天后大槻響.
年齡:23歲
身高:5呎3吋
三圍:33B-23-32
絕技:拱橋吹奏
簡評:美織舞前名叫麻宮玲,自小練習芭蕾舞,曾經參加過第37屆洛桑國際芭蕾舞比賽,亦做過芭蕾舞團舞蹈員.美織舞舞姿優美,佢經常將芭蕾舞嘅優雅舞姿帶到AV作品入面,同男優以各種高難度體位激戰時亦保持靈活特性,欣賞指數高企!對於美織舞嚟講,一字馬激戰絕對係指定動作,更值得欣賞嘅係佢做拱橋為男優吹奏,以及將雙腳抬到上頭同男優玩正常位嘅新奇刺激場面.
年齡:19歲
身高:5呎5吋
三圍:32B-23-33
絕技:背越後進式
簡評:出身於Kawaii嘅香苗玲音被廠方稱為擁有「壓倒性之透明感」,論美貌及胴體的確誘人.而佢有一個特點,就係身材纖瘦而高挑,十足十跳高女運動員一樣!事有湊巧,撐竿跳當中有背越式跳高,香苗玲音一樣擅長使出背越後進式體位,喺床上同男優玩後進式嘅時候,往往興奮到拗晒腰,上半身仲愈拗愈後,條腰彎成香蕉形,呢個時候玲香就會同男優一邊玩後進式一邊錫錫,動作難度指數相當高!不得不提,玲香出水量驚人,好多時都要緊急分體「排洪」!
年齡:24歲
身高:5呎2吋
三圍:35G-24-35
絕技:一股擎天
簡評:江上詩穗身材豐滿,甚具肉感,正常嚟計,如此身形實在唔似有做開運動,身體亦唔會柔軟得去邊,之不過江上詩穗嘅柔軟度出奇地高,原因係佢平時有做瑜伽,喺演出當中以溫香軟肉滿足到大家嘅視覺,諸如一字馬,拱橋等都可以輕鬆做到,而佢最擅長就係前半身貼住張床而屁股朝天,呢招極需要腰力同柔軟度o架!
撰文:賢


text:
中秋節雜談
今個中秋仍然悶熱.唔知係咪實行咗屋村扣分制,望出街都唔見到處火光喇.我都幾年冇落街燒蠟燭(都成廿歲人囉!),中秋節嘅氣氛一年年下降.
不過,相信呢個並唔單止係我個人嘅轉變.感覺上,好多小朋友都對落街點蠟燭冇咁熱衷,可能大家都搵到一D更好玩嘅嘢去過中秋喇卦.不過都啱嘅.唔同年代,生活方式係有轉變.
以前,未到中秋節,大家都已經人人一個塑膠燈籠(仲記得當時我有個幪面超人燈籠,同我差唔多高),而且仲會買定十盒左右嘅蠟燭.我仲記得嗰時返下晝班,所以就算第日要返學,當晚都可以玩到1am先走.
講到煲蠟,咁我當然冇煲過啦.唔係扮乖,因為煲蠟都唔係乜壞事,只係一向份人保守,玩嘢細細地就夠,從來唔敢玩大鑊嘢.(如果煲蠟煲得大,真係大鑊㗎.燒親自己燒親人都唔好啦!好傷㗎.)
不過以前中秋,我就興玩殘忍嘢--燒蝸牛.通常D人會鍾意燒蟻,但我覺得太殘忍,一隻蟻好地地又細隻.但可能因為我好驚同好憎蝸牛,所以嗰時燒得幾過癮.
除此之外就燒下紙盒,燒下西柚皮(哈哈,不過西柚皮其實係燒唔著嘅).
再講下月餅,相信大家都鍾意食月餅,近來仲有好多新口味,但我就真係從來都唔食月餅.其實冇話乜怕肥,唔健康嘅,只係我一向都唔鍾意食中式肥膩糕點(所以乜嘢年糕,蘿蔔糕我通通唔食㗎,甚至連糉都唔食… 哈哈).所以D人成日同我講乜冰皮呀,白蓮蓉呀.我通通都唔係好明口感,味道有乜分別…
今個中秋節,我只係喺屋企過,但係就好輕鬆.呢兩日我將所有重讀嘅壓力拋開,呢一年要面對嘅考試壓力都唔理住.或者我係逃避啩,趁住節日氣氛而逃避生活.
不過算啦.半年時間係短,但唔易過㗎.要跑長跑,都唔可以一直開衡turbo嘅.


text: 大阪YMCA於 1882年創立,1969年開設日文學校.有半世紀的日文教授經驗. 本校除咗有為準備升讀日本大學,大學院或者專門學校而設嘅日文教育課程﹝綜合日文課程﹞ 之外,同時設有最短三個月或以上嘅日文課程﹝實用日文課程﹞,適合打工仔或者响日本生活上有需要用到日文嘅學習者. 本校除咗有為準備升讀日本大學,大學院或者專門學校而設嘅日文教育課程﹝綜合日文課程﹞ 之外,同時設有最短三個月或以上嘅日文課程﹝實用日文課程﹞,適合打工仔或者响日本生活上有需要用到日文嘅學習者. 除此之外,本校亦都設有兩個星期嘅夏季集中課程,學日文之餘仲可以體驗日本文化,同日本人交流. 配合唔同程度同需要嘅學習者,度身設計長期留學到短期語言進修課程. 學校嘅教師係教育日文嘅專家.根據學習者嘅需要同學習進度提供合適嘅練習. 除咗提高「聽.講.讀.寫」嘅能力之外,同時為日文能力試同日本留學考試做準備. 由大阪YMCA日文學校教師所編寫嘅教科書,係大部份日文學校所選用嘅暢銷教科書. 實用日文課程入面嘅選擇科目﹕譬如商業課程入面嘅「商品企劃開發」,會分組挑戰開發新產品. 總結校外學習嘅感想,再用日文發表報告.提升發表能力. 當然仲可以同朋友享受學校舉行嘅活動同交流會.


text:
以粵語授課可謂係香港大學教育應有嘅重點.
大學教育嘅目的就係培養各界嘅精英,以學術訓練提升學生嘅能力,昇華學生嘅思想,再回饋社會,達嘅話則回饋國際社會,稍遜嘅都可以回饋本地社會,而要做到呢點,以粵語授課可以謂不可或缺.
以粵語教學嘅優勢
喺香港,大學教育向來以英語為先,美其名為同國際接軌,然則,要同國際接軌又係咪真係憑英語教學就做到?
事實上,如果學生本身嘅英文能力唔夠,唔係去到 C1 程度(而香港大把人包括大學生都未到呢個水平),則吸收能力大減,尤其喺 lecture, tutorial 上面,要求嘅係學生嘅 listening and speaking,更加要熟英文.
如果強制性用英語教學,顧此失彼下,雖然係扮到國際化,但實則學生嘅能力遠遠追唔到國際.
唯一可行嘅方法,就係用粵語授課,notes 用英文寫,啲 jargons 用英文講,咁嘅話,學生可以用返自己熟悉嘅語言學習之餘,又唔會對學術詞彙陌生,他日想做研究,惡補完英文之後,亦方便寫 paper,睇 paper.
喺呢點上,中大做得唔錯,至少哲學系係咁.
但係,近日港大中文學院有一半課程用普通話授課,原因又何在呢?官方講法係因為請唔到本地人材.但係有母語為粵語嘅講師,喺教授古詩嘅課程時亦都被強制要用普通話授課,可見官方解釋實屬子虛烏有.
可能有人話,其實港大不嬲都用英語授課,中文用普通話教都冇乜嘢.但係,英語尚且可以話係要同國際接軌,中文用普通話教唔通又可以話同國際接軌?接軌係真,不過恐怕為同中國接軌.為政治原因而不惜犧牲學生嘅學習,背叛咗大學教育嘅目的.
要進行以粵語授課,必須由教職員開始做起
港大話難請本地人才呢句其實錯唔曬,香港嘅大學唔知點解同好多香港人一樣輕視「本地貨」,大家都願意請歐美名校嘅博士多啲.
但係中文嘅嘢,始終做研究嘅都係以兩岸三地為主,請唔到歐美名校畢業生嘅情況下,根據外來貨香啲嘅原則下,自然都係台中兩地嘅畢業生矜貴過香港畢業生啦!
殊不知,要做一流名校就要有名校精神,除咗抌錢落去請人做大量研究,重金禮聘知名學者外,最緊要嘅就係對自己嘅學生有信心,請返自己嘅畢業生,薪火相傳,咁先係頂尖名校.如果自己都信唔過自己嘅貨,邊有人會信你?
講返教學語言,其實香港嘅大學,應該強制學生學粵語,你去英美讀書可以唔識英文咩?去德國讀書都要識德文,點解喺香港讀書唔使識粵語?
而對於教授,講師,則鼓勵佢哋學粵語,同時將識唔識粵語列入續約嘅考慮因素,咁樣先可以建立到自己一套嘅大學教育.
其實歸根究底,點解大學唔請返自己友?唔係自己友比出面嘅人差,而係輕視粵語,輕視本土.你唔係喺英美畢業,甚至教過幾年書,我點知你用唔用到英文教書?
教育係灌輸本土意識嘅重點,而大學係培養精英嘅地方,只有本土嘅大學,先可以培養出本土嘅精英.而大學要本土,必定要重視本土嘅語言,用粵語授課,否則喺課程中流露出一絲絲輕視粵語嘅態度,潛移默化下,出嚟嘅學生自然會認為英文,甚至普通話都高粵語一等.所以,要搞本土,大學以粵語授課可謂不可或缺.


text: 肉肉肉,食到就黎變一舊肉 今日由本身喺燒肉店做緊Part time嘅 LikeJapan特派記者大川頼(OOKAWA RAI)帶大家嚟到Gottie's BEEF食肉. 原本諗住只係去食海膽烤牛肉飯,點知受到鋪頭熱情款待,睇到都飽,食到胃都反轉埋,睇埋下面就知道. 海膽烤牛肉飯1,680円 首先都係要食番呢個海膽烤牛肉飯,而大川頼父母咁啱就係北海道人,話細個嗰時打開雪櫃都有海膽喺入面,由細細個開始食海鮮嘅佢對海鮮特別係有要求.其實海膽由海膽殼到拎出嚟兩日就會溶,為左保持海膽形狀唔會散開,用左一種叫明礬保存劑令海膽唔會咁易散開,但缺點就會降低海膽味道.大川頼就話呢到海膽可能用明礬比較多,味道唔夠好(我個胃食乜都一樣唔知啦下).但牛肉就上質值得一讚,點講都好,呢個組合好豪華. Tomahoawk Steak 每克11YEN 使用嘅肉係美國芝加哥上質Aberdeen Angus牛乾燥熟成研製,呢個名嘅由來係因為佢係一個斧頭嘅形狀,為咗可以保留最佳肉味,廚師精心烹調以半熟狀態上碟.可能係乾燥熟成嘅關係,味道有小小類似羶味嘅味道,羊肉味我就食唔到,但呢個味就幾鍾意.本身食到呢到已經想走,點知,,,,,,,,


text: 暑假又係去日本嘅高峰期,大家有冇計劃「返鄉下」呢? 不過而家兌換日元方法有N咁多種,有時真係唔知道用咩方法好…… 其實今時今日要唱錢(斨錢),比起以前已經好方便同多咗好多方法(雖然仍然有好大班人係同朋友唱XD).要其中一個最傳統嘅手法,自然係去銀行換啦.其實部分銀行係有日元現鈔畀你唱,不過手續費就多數就唔甩啦.一般嚟講冇戶口嘅話隨時真係要燒舊幾水先落到樓.不過認真,以方便嚟講其實銀行唱錢真係幾OK,四圍都有,不過要預約都係個問題…… 如果唔方便去銀行,都可以直接去ATM撳外幣,有部分銀行嘅部分ATM係可以直接撳到日元嘅.不過留意係「部分嘅部分」啊! 而且通常匯率都係比較貴…… 其實而家好多時你手上嘅提款卡,係可以直接喺日本嘅ATM撳錢.只要事前喺香港過e-banking,電話理財或親自去銀行啟動咗「境外提款」,就可以於日本直接提取日元.不過有兩點要留意返:第一,請留意你張卡係屬於邊個自動櫃員機網絡,通常都係離不開Visa嘅E PLUS,MasterCard旗下嘅Cirrus或者銀聯其中一種,記得對返部機個網絡.例如E-PLUS對郵局機,銀聯就「7仔」等等.仲有記得留意每次撳錢都要俾20港元左右嘅手續費. 另外一個比較熱門嘅方法,就係去幫襯找換店,一般找


text: 身為一個初中雞時代已經日日聽JPOP嘅90後,一開始得知有機會專訪Orange Range嘅時候我係非常喜出望外,腦入面自動播放「イケナイ太陽」,「上海ハニー」等聽咗差不多10年嘅經典快歌.出道15週年巡迴演唱會,呢隊沖繩男子並冇將香港樂迷忘記,繼3年前滿場嘅live之後佢地再次踏足呢個比沖繩更南更潮濕更熱嘅城市,再次同香港粉絲相聚. Anne:恭喜你哋結成15週年!可否分享下感想呢? RYO:其實15年真係過得好快,而喺呢一年入面我哋有機會做咗好多訪問,畀咗好多機會我哋回首過去,諗起好多回憶同點滴,係非常有意義嘅. Anne:咁你哋回首過去,有冇咩最難忘嘅事,或者係最令你地開心嘅事? RYO:例如喺香港睇海景,其實我哋每次出國喺異地開live都非常開心,每一次都係非常難忘嘅回憶. [圖左起:(吉他)NAOTO,(高音主唱)YAMATO,(中音主唱)HIROKI,(貝斯)YOH,(低音主唱)RYO] Anne:之前有個日本電視節目入面有個Ranking,就係最代表20代(20~29歲)嘅年青人嘅搖滾樂隊,第一位就係Orange Range喇!無論你哋嘅快歌定慢歌,好多經典作品都真係陪住我哋成長嘅.你哋自己又最中意邊首歌? HIROKI:其實全部都係我哋嘅作品,真係好難揀呢,我哋首首都好中意. YAMATO:係呀,都係我哋可愛嘅作品. Anne:係咪真係好似自己啲親生仔女咁,揀唔到


text:
好耐冇喺《聚言》投過本地時政嘅稿了,而事實上,自上年立法會選舉之後,同自己講唔再點評論香港政治.
呢一年低處未算低,選舉過後,反對派(光譜太闊喇,呢度包括曬城邦,熱血,普羅,本民青,民族黨,眾志等)嘅抗爭生涯步入寒冬,先係一連串不知所謂嘅清算,篤灰,踢爆,抹黑呢啲政圈應有嘅黑暗面出曬嚟之外,對外再有基本法同意書事件,人大釋法,DQ事件,魚革清算,到前幾日一連串政治領袖被判處入獄,呢一年反對派嘅勢係弱嘅,搵唔到議題,停留咗/沉迷喺soundbite嘅政治討論上,再加上動員能力有限,根本除咗捐款同游行之外就叫唔郁香港班大帝.小弟亦都曾經喺自己page都講過唔少次,政治疲態或者係原因之一,但係將啲議題放錯重點,領袖們亦有問題.
好喇,當大部分嘅領袖都畀人拉咗去坐監,就係時候反思一下前路會係點.
喊口號之外,亦需相應嘅行動
首先,大家要反思自己有幾相信依家個司法制度.所謂「政治犯」,「政治獄」其實係頗政治性嘅口號,好睇你背後唔滿意嘅係乜.質疑個判刑?做緊公民抗命嘅時候,一直都要有心理準備接受抗命後嘅後果,服務令係公民抗命嘅彰顯,坐監就係政治犯咁嘅說法其實講唔通;質疑律政司政治檢控?呢個亦講得通,因爲係問緊究竟律政司係為公衆利益定係權貴服務;質疑法官判詞?呢點就睇你有幾相信目前個司法制度,每個人都有佢嘅政治立場,法官都唔例外,問題係究竟佢嘅政治立場影唔影響佢專業嘅判斷,又或者大家個人有幾相信佢嘅專業先係關鍵.
唔同嘅質疑,行動亦相對要有改變.質疑律政司嘅話,呢個係對政權嘅不滿,係政治上嘅角力,只不過戰場係法庭而唔係立法會,再者,律政司選擇性提出檢控已經唔係第一日嘅事,DQ一案已經係咁,但目前除咗游行同捐款行動上係冇寸進;質疑法官嘅判斷,就係對成個制度嘅控訴,仲要係一個嚴重嘅指控,講緊嘅係你唔相信香港係一個有秩序嘅社會——警察,法庭呢啲司法制度裏嘅產物唔再信服.既然大家覺得係政治獄,「法治已死」就唔再係一個普通嘅口號,大家口中嘅「公民抗命」亦因制度嘅緣故變成藍絲口中嘅暴力,換句話講,你如何「和理非」都好,都會係水洗都唔清.唔好誤會我講行動上需要升級,而係,唔可以大家一路嗌「公民抗命」之餘,仲同佢喺制度裏講程序公義,玩文字討論,係咪?
呢度想借啲位講講基督徒應該點做(嗯,我又喺度傳緊教).作為基督徒,一直覺得唔應該係目前香港嘅政治光譜度歸邊,而事實上的確冇一個能夠全面反映到基督徒嘅價值觀.世界越來越敗壞,基督徒亦唔屬於呢個世界,相信唔少基督徒都清楚知道,但至於如何入世,小弟覺得係如何能夠將基督嘅國度帶入目前呢個世界,為社會帶來一點光明,先係香港基督徒要做嘅事.「願你的國降臨」唔係只係主禱文裏面嘅一句空話,而係見到社會制度上嘅敗壞,天國嘅制度又如何在地上實踐呢?我諗,當目前社會制度唔完善嘅時候,基督徒除咗盼望主再來之外,可以做得更加多,特別係基督徒應該係唔怕死嘅,係咪?
依家判咗監下屆冇得選議員,咁可以做乜?
放心,小弟唔覺得眾志會亡黨,三軍未動,糧草先行,一直都會有捐款,又點會亡黨呢?但大家睇吓呢幾個月,吖唔係,應該話呢一年,作為政黨嘅眾志究竟有邊個議題係做得出色嘅呢?斗膽講句,仍然停留咗喺學民年代嘅動員能力,所謂嘅「自決」論述並無寸進.國際連結係做得好嘅,基本上接住做緊李馬田呢二十多年嚟嘅事,國際社會對香港問題認識唔再停留咗喺八九民運同回歸嘅時間點.但問題係,喺香港本土入面,政治討論嘅層面係卻越來越壓縮,呢一年嘅打壓比得上過去十幾年,有啲事好似比國際連結嚟得更逼切.
好喇,依家冇得選議員(其實得返阿庭一個比較有機會,但我唔想佢走去選老老實實),真係冇得再次喺制度當中作出抗爭,喺時候要再考慮其他嘅出路.直接啲講,眾志會否破釜沉舟呢?考慮到街頭抗爭,社會運動仍然無力,有組織提出嘅方舟計劃亦唔會係佢會考慮嘅方案,出路大概都係果兩三個,係睇妳敢唔敢做嘅.第一,繼續街頭社運,嘗試以愛與和平穿透子彈和坦克,但預見將會有更多政治犯;第二,搵返立黨時嘅原意,做返香港前途問題嘅議題,依家冇得做議員,除咗國際連接,更重要係公民嘅覺醒,深耕細作,甚至考慮培養政治人才,將黃之峰,羅冠聰同阿庭嘅社運光環慢慢轉移到其他人身上,但要考慮到時間同金錢;第三,認真考慮全民制憲嘅可行性,目前制度唔單止唔公義,而係要認清唔再適合去遵守(即係大家口中嘅程序公義,議會暴力),咁嘅話就要諗點樣重新制定游戲規則——呢一點有美國同法國革命做例子(當然亦有老師謂符合現實政治嘅永續基本法).咁當然,呢幾個月眾志唔會點做嘢㗎喇,休養生息,但的確需要喺呢啲時間考慮下一步做咩.
老實講,呢一連串「政治獄」事小,DQ案反而對香港政局同法治影響更大更深遠,只可惜話題炒唔起,所謂公民覺醒仍然係三分鐘熱度嘅參與,政治尚未啟蒙.下一個戰場將會係二十三條立法,畢竟中共同香港政府始終覺得二十三條立法能堵住目前社會不和諧嘅漏洞,或者呢個就係林鄭口中嘅大和解.依家冇咗議席,冇咗1/3關鍵少數,唔能夠單單要求「撤(切)」咁簡單,更何況林鄭唔同前任特首,佢冇得「切」,所以一定會硬推.唔係話其他議題唔重要,例如一地兩檢,土地發展,全民退保等,但當個游戲規則越來越唔適合大家玩嘅時候,集中喺對游戲規則嘅抗爭先係上策.眾志作爲政黨必需提出一啲前瞻性嘅議題去影響政局,否則嘅話,失去群眾支持之餘亦對香港冇咩幫助,咁就真係亡黨喇.


text:
平時買買埋埋咁多化妝品,要將一樣化妝品用到見底真係唔容易,除非你真係好愛佢好好用啦!今次小編就同大家介紹下幾款日本妹會用到見底回購再回購嘅彩妝好物啦!
KATE 3D造型眉彩餅
呢款唔止日本女生,小編都用清咗好幾盒!呢盒眉粉有3種色,可以跟你頭髮顏色混合使用,附送嘅眉掃好易控制,尖頭部分可以勾畫眉尾,仲可以當埋鼻影用,都係超自然架!
ESPRIQUE Select Eye Color
ESPRIQUE嘅單色眼影可以話係日本女生長年愛用品!眼影含鑽石粉體,粉質夠晒幼細,一啲都無厚重嘅感覺,而且唔易飛粉同浮粉!入面仲可入咗保濕成分,眼周嘅皮膚就無咁易乾啦!最緊要最緊要係佢勁閃勁上色!鍾意Bling Bling眼妝嘅sis真係會用到上癮啊!
LUNASOL SKIN MODELING EYES
到另一款眼影,就係LUNASOL嘅呢款四色眼影,大地色嘅配搭非常易襯,一盒有齊深淺色可以輕易就做到漸層效果,簡直係日常妝必備!日日用唔怪得之會用到見底啦!
REVLON 光感透肌蜜粉
呢盒紫色粉餅香港未有小編已經聽化妝師講去日本果時順便買埋,因為真係超好用!紫色可以提亮膚色就不在話下,佢粉質好幼細,可以修飾毛孔,有時化咗半日妝塊面會變得暗沉,用佢嚟補妝即時提亮返,個人都精神返!佢入面有少少閃粉仲可以當Hightlighter用添!
Canmake Cream Highlighter 光亮修容膏
Canmake嘅產品不嬲出名平靚正,唔止佢嘅胭脂眼影好用,呢款光影膏都好正架!佢質地好幼滑易推,仲非常貼薄上完面好似自己皮膚透出嚟咁!小編自己除咗攞嚟做光影仲會用嚟做眼影打底添架!
Source:instagramスキンモデリングアイズ instagramクリームハイライター instagramデザイニングアイブロウ instagramスキンライトプレストパウダー


text:
親子餐廳你去過邊幾間?但係食物質素同遊玩場地同樣兼顧到的又有邊幾間?呢個Butcher and Baker Cafe實在值得推介給大家!
我哋今日搭港鐵第一次踏足堅尼地城站,我同媽咪都好鍾意呢隻色呀!😍
佢哋兩個真係好可愛,走去車頭前同港鐵講拜拜!有陣時又激死人,但係有陣真係覺得佢哋好天真
喺C出口步行大約5分鐘就到㗎啦!有咗港鐵站真係超方便
出站後沿左手方向一直行,旁邊石牆全係樹根!樹嘅生命力真係超強
行到科士街同西環邨轉角就是了
星期日的下午特別多人,幾乎一個位置也沒有,大家記住要預先訂枱,如果唔係可能都要等好耐.
一入到餐廳就見到這兩個盆,一個裝着Kids Free Lucky Draw,一個裝着朱古力,全係免費任攞,真係心心眼都彈咗出嚟!當然我哋要保持住禮儀,Lucky Draw唔中就唔再抽留機會俾其他朋友,朱古力都少食所以冇拎...好多!
相信Lucky Draw都係些小禮物逗小朋友開心
餐廳有好多外國家庭,不過再晏少少開始多香港人,可能香港真係習慣晏起身...哈!
門口呢個水吧真係好正,即刻幻想自己喺度工作都特別型仔
餐廳環境十分大,中間有個整Pizza嘅大爐灶同埋Bakery嘅地方
呢個爐燒出嚟嘅Pizza一定超好味,未食口水都開始流出嚟
所有侍應都好好禮貌,服務態度超好.起初嚟到呢種咁多外國人嘅地方,以為實會大細超唔點招呼我哋
再行到裡面有其他座位,真係可以食得好舒服好Relax
呢兩張沙灘椅真係爽,真係三五知己食完嘢可以過嚟坐低密密斟
最裡面向門口方向影番出嚟嘅角度,另外原來最裡面呢度就係兒童遊玩區
所以都未坐定,哥哥就一支箭跑咗入去
Photo by CANON 5D Mark IV, Len | EF 24-70mm f2.8L II USM
呀劍評語: 親子餐廳好食嘅冇幾多間,雖然佢俾小朋友玩嘅空間並非真係好大好好玩,但係對小朋友嚟講都已經玩得夠開心,始終親子餐廳都應該係嘢食先係主打!最大賣點係仲有個零食糖果Buffet,真係怪獸家長既剋星!
營業時間
星期一至日: 07:00-23:00
西環堅尼地城加多近街57-59號安發大廈地舖
交通
港鐵堅尼地城站 C 出口, 步行約4分鐘
電話
2591 0318


text:
啱啱影完婚紗相,好失望,D相好差,係揀唔落手,唉...
-
小小
我係大陸影,之前朋友都係個間影,我見效果幾好,所以都費是揀,諗住OK,我TOTAL用左大約$7000,7套衫,D境其實好靚,但問題係化�萓PSET頭真係好差,我第一套件衫係要化濃��,smoky eye,但原來之後佢只係轉eye shadow,d下眼線全部要番曬,假眼捷毛用兩排,對眼真係好浮誇,敢我平時完全唔化��,見到敢咪同化�萛v講叫佢唔好敢濃��,但佢話影出來好淡好多,敢佢係pro,我咪信佢law,第一,二個頭都ok ga,因為係standard穿特色服及旗袍,但之後個d真係好嘔心,因為出左外景,我完全唔知佢整咩頭比我,係尾我叫男友幫我影張相先知
-
Daisy
其實,我total影左兩日,第一日出外景,上午去一個附近的外景影特色服,化�萓Pset頭係standard,化�菑姠et頭前我已經同化�萛v講要點樣,拿埋本書比佢參考,下午去海島影婚紗及旗袍,上午影完相係婚紗店食lunch,之後就換�菗嚘X袍,其實換完�菑w經feel到好濃,好娘,同佢講佢話唔會,之後要坐船,所以婚紗及手飾都要帶埋去,我就係見佢旗袍d手飾佩得幾好,所以無看佢帶咩手飾,我去到碼頭先知原來係坐公眾船,去到d人已經眼望望,影完旗袍換衫原來係當街換,有人圍張布,坐地下,我已經好唔習慣,之後佢拿d手飾出來,我比佢客親,好浮誇,好嘔心,我問佢有無第二條,無law,成個look好似埃及妖後,好俗
第二日影室內景,我諗住會有塊鏡睇住佢幫我整咩會好d,整之前我問佢會點整,聽左之後我唔仲意,同佢講個�菢n清清地,個頭要簡單d,咁佢又同我講同一番話,我室內景穿兩套晚裝及一套婚紗,第一套晚裝個爆炸頭好嘔心,同佢講又講d野,又話呢樣個樣,件衫係掛頸露背,我睇相先知呢件衫好多張相都走光,露左件girdle出黎,完全無人提我,我諗因為係影樓全部男人唔好意思卦,之後第二套晚裝,化�萛v幫我整個簡單ga頭,但我覺得好求其,我都無咩心機,今次d手飾就ok,最後件婚紗,化�萛v同我講會點整,我話唔仲意,佢再拿多幾個頭飾比我揀,我都唔仲意,咁我咪同佢講我想點整,其實佢已經梳緊個頭,跟住我話唔想咁樣,跟住佢就跟我意思整,但佢一路整一路話咁樣好老氣,真係嬲爆...
我本身已經唔上鏡,又唔識笑,連男朋友都話我笑得好鬼祟,反而佢就影得幾好,我真係覺得一個好ga化�萛v好重要law,之後,我揀另買左的毛片比d朋友看,初時佢地話我係咪要求真,但後尾比佢地看佢地笑到肚痛,話我個眼�萓n恐佈,完全唔認得係我,仲話好彩唔認得係我咋,d手飾好俗,真係好hurt
-
小小
邊間影樓咁差?可以講名嗎?唔好咁傷心啦,去另一間再影過!


text:
秀茂坪警署離奇命案,由個犯用USB線自殺,到用LAN線,到扯甩LAN線,RJ-45咁難扯都居然扯得甩.一切物理學解釋唔到嘅事,都發生晒,但政府無認真講過嘢,而消息人士就係咁編古仔,編到你想斬人.咁樣嘅情況,唯一解決方法,就係搵個 湯川學 出嚟,用最正統同經典嘅物理學方式,做一次實驗,去證明政府一大堆消息人士,根本係一派胡言.
用 湯川學 精神擊破警方消息人士
警方消息人士係咁亂放風,其實目標都好清楚,就係要公眾唔好再查呢單好可能涉及濫用酷刑嘅命案,我相信秀茂坪警署嘅警員,未必有心要殺人,但為求破案,特別慣犯好多時,會選擇不作一言,拒絕透露案情,為咗迫供打犯打死咗人,又有乜出奇,特別對住風化案,好容易會有人火遮眼.
如果有人嚴刑迫供死咗人,政府唯一可以做係交個警員出嚟,接受法律嘅處置,但依家好明顯,濫用私刑本身,係梁振英,張曉明政策嘅一部分,一方面將香港警察公安化,另一方面,亦要用呢啲暴力去作為鎮壓反對運動嘅力量.所以一大堆嘅所謂消息人士,隨時未必係PPRB,而係新府新聞處,甚至馮煒光呢啲人.所以唯一可以做,就係用學者嘅精神,將果啲完全挑戰物理學定律嘅一大堆胡說八道推翻,依家搞到好似日本果啲偵探小說,密室殺人案一樣.雖然我依家成個人身處日本,但都唔係諗住見到香港變成一個黐線到日本推理小說咁嘅城市啩話.
最終姦劫案嘅真正罪犯係邊個,呢個問題留番上帝去裁決,雖然有人懷疑係休班警,甚至係中國嚟嘅遊客.但如果依家疑犯係因為嚴刑迫供而枉死,嚴刑迫供本身係更大嘅罪案,因為呢個係以行公義之名,知法犯法行邪惡之事,而且侵奪法官嘅權力,呢個亦係點解我認為警察以為自己可以隨便用私刑果啲,係必須立即炒咗佢,如果有啲係淪為政權打手,好似依家仲未捉到,當年威脅要強姦陳巧文果個人渣,係直頭係要追到天腳底.
我依家就睇,明天果班編劇水平去到爛片級嘅消息人士,又會放啲乜嘢搵鬼信嘅匪夷所思消息俾大家聽,秀茂坪自殺疑案,the truth is out there.


text:
上個禮拜六有撞倒行人車禍,今日都有,清水灣道銀線灣對開,難得雙程證旅客依照燈號過馬路,就有香港膠司機唔理燈號係咁撞過去,仲要由得個傷者喺大玻璃上七百米至停車,完全係黐線.呢件事,令大家睇到 假日司機 嘅問題有幾大.
假日司機 唔識踩brake㗎
我大概介紹吓銀岬路附近清水灣道係點,其實唔複雜,雙線雙程行車大直路,至少喺過路燈前一段,係好清楚有紅綠燈,而由於銀岬路有車出入,所以正常嚟講唔應該衝紅燈,更加唔好過撞人.呢個人,應該係 假日司機 ,唔熟環境兼且自己駕駛態度有問題仲想搏大霧衝紅燈,結果依家就真係膠到無朋友.大佬,不顧自己撞到人衝到孟公屋路口至被人截停,隨時係因為孟公屋口等小巴啲居民,見到情景太過得人驚,所以立即截咗先講.因為截停果個位,係有個小巴站,一向有唔少居民等去將軍澳港鐵站嘅小巴.
香港交通太膠, 假日司機 出現係正常,問題係, 假日司機 本身已經唔係揸得熟,自己駕駛技巧唔高,唔係要揸得慢(揸得慢同揸得安全係兩回事),但最好係當自己仲係考緊牌咁揸,喺燈位前見黃燈就收油,然後停,唔係諗住仲踩多兩腳衝埋佢,因為你唔知有無行人膠出現,好似上次果啲行人膠都死得人多.只不過,依家有啲 假日司機 ,自以為好醒放假就以為放監咁,喺郊區啲道路亂咁舞,呢場車禍好大機會係咁發生.仲要依家咁嘅情況,完全唔似係撞車黨所為,因為燈號好清楚係紅色.相反,係咁由得個傷者喺大玻璃上面停都唔停,仲要沿線有巴士站做避車位都唔停,呢種仲衰過發生意外後不顧而去,真係衰啲講句,你屈個司機想將傷者遺棄喺路邊,葬埋都有人信.相信法院考慮呢單案果陣,呢部分都可以令到個司機極之大鑊.
香港已經好多膠司機,但 假日司機 呢樣嘢,就更加係膠上膠,呢個絕對係香港炸彈嚟.都係果句,香港唔係事必要揸車,但如果真係決定要揸車,唔該你確保你嘅集中力,體能等各方面係合適至好揸,因為依家香港揸車簡直係炸彈世界嚟,做行人都有風險,更加唔好講係司機.所以我喺香港唔揸車,係有我原因.


text:
多數幾耐先會換一次屋企d傢俬?
-
anglechan
屋企d傢俬都用左差唔多成十年,雖然冇爛但佢由白色已經變成啡啡地色咁,d皮都甩得七七八八,跟住d櫈腳都甩甩地色,電視櫃都甩皮甩貴,有個變左勁難開,d螺絲好似磨蝕哂咁,我話要換,但屋企人話仲用得換咩鬼呀,其實你地多數幾耐先換一次?
-
joslynl
最多用5,6年, 自己忍唔住屋企d野爛茸茸咁
-
chengeric
十年差唔多要換啦
尤其係果d四腳櫈
咁耐d櫈腳好易變質
容易拗斷
因住坐坐下出事
小心為上好
-
anglechan
chengeric said:
十年差唔多要換啦
尤其係果d四腳櫈
咁耐d櫈腳好易變質
容易拗斷
因住坐坐下出事
小心為上好
我都驚,諗住叫屋企人換櫈先,同埋想問下去邊買櫈好,唔記得左之前去邊到買
-
chengeric
anglechan said:
chengeric said:
十年差唔多要換啦
尤其係果d四腳櫈
咁耐d櫈腳好易變質
容易拗斷
因住坐坐下出事
小心為上好
我都驚,諗住叫屋企人換櫈先,同埋想問下去邊買櫈好,唔記得左之前去邊到買
我去開home 21到睇既
裡面d傢俬質地好似好啲
同埋外國牌子多 會有保證


text:
cyber 寫:力奇 寫:cyber 寫:力奇 寫:cyber 寫: 其實重有小小疑點...
女仔初初話佢30左右,但條友48
唔通條友個樣好後生???
報導中無提到佢買水時比CCTV影到,只係佢用受害張卡去撳錢比CCTV影到
會唔會真正犯案人有同黨???
女仔部IPHONE重未搵到,咁快賣得出???
睇佢被捕時著短褲,應該無皮帶
咁容易係警局內吊頸自殺
其實呢單案好多疑點,USB線原來可以綁得實對手強姦人,仲可以負荷到一個人體重唔斷比佢吊頸自殺,點解我大力小小就連個USB頭都會扯斷咁兒戲?唔通我買咁多條都係假貨?
報道改左Lan線了
犯人在警署羈留室自殺使用的電腦線是「LAN 線」
警方真係要好好比個報告市民,條友點係警局攞到條LAN線?
羈留室內又點樣吊到頸?
點解無搜身清曬啲野先比佢入去羈留室?
呢單野死因庭都應付要開
疑點重重
lan線就合理啲,但好人當初連USB線Lan線都唔識分?
羈留室天花頂無橫樑又點自殺到呢個疑點仲未解釋到,越遲出黎解釋呢單案就越有屎
呢個真係奇怪
而家新個啲羈留室,應該無橫樑,門都應該加左硬同細窿既鐵絲網
佢用邊個位可以上吊??
但記錄又指出近年都有幾單係羈留室自殺到既記錄
所以第一點,差佬是否無搜身比佢入去
第二點,佢點攞到條lan線
第三點,羈留室內用咩位上吊
同羈留室設計是否出左不為人知既問題,令到近年有幾單野成功在羈留室內自殺個案
偷慣野襯差佬唔覺順手掛, 有心要吊死門柄咁高都吊得死人....


text:
女友屋企人睇唔起我揸巴士,去見家長 女友老豆聊我隻揪...
同佢拍咗三年拖,上星期第一次見家長.....
一入屋,個氣氛開始唔對路,不過大家都恭恭敬敬咁打招呼
到自我介紹,佢兩隻老野開始嚟料
以下係我哋嘅對話
女友老母: 做盛行㗎?
我: 揸九巴
女友老母: 人工幾多?
我: 加埋有二萬
女友老母: 嚇!人工噤少,你點養我個女啊?
女友老豆: 係囉,得二萬,半個月嘅生活費都唔夠啦
女友老母:你住邊㗎?
我: 屯門置樂
女友老母: 嘩,仲要屯門,肯定係臭飛啦
女友老豆: 間屋邊個買?
我: 父母
女友老母 :diu,仲要痴飲痴食,睇嚟你養唔起我個女啦,食埋餐飯好離開我個女啦
GreatDaily
我開始忍唔住,不斷據理力爭咁講自己父母仲有返工,唔駛交好多家用,不過個女仔老豆一路係咁貶低我,仲話揸九巴係乞衣,我亦開始唔同佢客氣
我: 既然世伯話揸巴士係乞衣,咁世伯以後唔好搭巴士啦
女友老豆: 啊死衰仔你仲頂嘴
之後條老野打咗我一把,我做咗47年人除咗老豆老母都未試過比人打塊面,當然我都不甘示弱咁還擊
我: X你老X,你個女個西鑲金㗎?你條小巴佬憑乜話我乞衣?
之後我將成檯餸推曬落地,用檯上隻白斬雞一野車落條老野個頭,隻老野就扯爛我件衫,如是者打咗45分鐘
最後差人嚟到,我哋都放棄追究對方,差人剩係抄低我哋幾個嘅身份證就走
而我最後都返咗屋企,女朋友當晚就block咗我嘅whatsapp,唉.....


text:
我哋喺中環交易廣巴士站集合,一齊搭6號巴士去到黃泥涌
喺油站落車後沿樓梯行上去,跟住公路一直向陽明山莊方向行,眼見周圍好似係啱啱日出咁
經過雅栢苑再行多大約3分鐘就見到黃泥涌水塘同埋衞奕信徑的路牌
跟住再行多一陣就會見到陽明山莊,到咗大潭郊野公園入口啦!
領隊先跟大家講解所有要注意嘅地方,因為特別小朋友如果唔一開始同佢講清楚,就有機會破壞咗自然生態同埋影響其他團友嘅活動
我哋行咗冇幾耐,好快就已經發現第一隻小動物,小朋友都叫佢蛙蛙,其實係「黑眶蟾蜍」
佢哋好鍾意周街跳或者匿埋喺山坡去水管位置
你估呢隻係咩?係咪以為係蝴蝶呢?其實係飛蛾嚟㗎
導賞員跟我分享如何分辨蝴蝶同蛾
周不時都會發現甲蟲仔同其他昆蟲!哥哥載住盞頭燈,手拎住電筒成個探險家咁,四圍搵昆蟲,一發現就即刻話俾我同導賞員聽
不過好多時佢連發現普通到爆嘅昆蟲都好似搵到寶咁話俾人知~
俾我發現到竹節蟲呀!
呢隻個樣好似曱甴,如果喺屋企見到佢可能會唔覺意打死佢
有四大蛙之稱嘅其中一種蛙俾我哋發現啦
佢叫做「沼蛙」整個行程都只係見到呢隻咋!
知唔知咩叫金蟬脫殻!
原來呢隻就叫做「鼻涕蟲」,但係小朋友都係嗌佢做冇殻嘅蝸牛
第三款蛙俾我哋發現到,佢叫「大陸蛙」...唔係!係「大綠蛙」先啱
真係唔好彩啦,成日俾人以為佢嚟自國內咁唔受歡迎,其實4款蛙我覺得佢最靚仔
最後一種蛙我哋就搵唔到,就係有「性格歌㗋」之稱嘅「白頷樹蛙」,佢叫聲真係好似機關槍咁!
最後導賞員帶我哋去睇吓其他植物,呢度我覺得好似童話故事裡面嘅仙景咁,呢種植物必須在流水附近先可以發現!
蛙生,下次再嚟探探你啦!
海洋公園保育基金 夜探大潭動物明星 簡介
日期
2016年7月30日
時間
19:30-21:00
費用
每位$90(會員)/$180(非會員)
3923 2323
網頁
http://www.oceanpark.com.hk/tc


text:
自從塘人七月回家途中俾條醉酒鬼佬督過屁股, 條頸就每逢塘人坐兩三個鐘就開始痛到好似俾針督一樣, Keep住睇個脊醫幾個月都他媽的好唔到;
臨回港前的星期一脊醫想幫塘人玩新療法, 佢一玩完首先塘人起唔到身, 然後就行路痛到仆街, 然後第二日星期二叫條仆街輕手啲唔好咁重手, 雖然最後佢真係好似輕手咗, 但塘人仲痛過星期一, 行路直頭要彎住嚟行, 逐漸覺得條友都唔知係咪幫塘人傷上傷, 便萌生轉脊醫的念頭;
在香港臨上機的前一日, 塘人去搵咗個北菇去按摩, 俾佢又踩又砰砰砰咁推完成個人直頭真係鬆哂, 件仆街脊醫用幾個月, 使咗保險公司幾千美金嘅治療不及一個四百港元嘅北菇兩個鐘頭使盡奶力去按, 真係搵唔啱醫生就真係永遠都醫唔好病;
不過坐完廿粒鐘機後北菇嘅努力好似八成報廢, 塘人條頸又想嚟料;
塘人一返到美國就開始Train人, 不過係因為之前個Trainer搞呢兩條粉腸唔掂, Training上司想睇下塘人有無法子搞掂佢哋, 塘人第一樣做的就係叫兩條粉腸去Training Deapartment度簽張生死狀, 即係星期五前佢哋無Improvement就炒;
當然叫佢哋簽之前就講得好Nice, 問下佢哋有咩方法公司可以幫到佢哋完成Training, 實質當然係做下樣去問你, 然後仲Train唔掂的話就返屋企;
其中一個仲有得救的(塘人個老Friend)當然知道簽呢張嘢的意圖(塘人就係連Friend都唔放過), 另一個在成個Training入邊只識食同痾的廢柴還以為自己有機會抒發己見, 老屈塘人和之前Trainer唔識教佢, 實質塘人已經挖好個洞, 等住星期五或六炒燃咗佢;
塘人星期三自製咗個Day Off, 原先自以為好爽地搭巴士去驗肝, 不過睇完醫生後發現Miss咗班車之餘下一班車要兩粒鐘後至到, 而且還未計要搭半粒鐘車;
Google Map一望原來行返屋企就只用一粒鐘, 咁就用11號順便行夠一萬步, 行咗大概45分鐘, 行到平時老婆睇開, 叫塘人轉咗好耐間脊醫度, 就入去問有無Appointment , 櫃檯就話可以即時入去睇;
個脊醫聽完塘人個Case, 就開始用和之前脊醫唔同嘅方法去醫, 又lock骨又推又電又熱pad又凍lotion, 俾佢玩完好似又鬆返八九成, 不過佢話最好去照個MRI睇下有無傷咗肌肉邊度, 又介紹咗個車禍律師給塘人, 另外如塘人覺得Massage work的話也可以順便Schedule埋;
幸好塘人因為投資房地產和自己報稅, 所以好Organize自己手上的文件, 一見律師就隊哂所有嘢俾佢, 佢一睇就知道條醉酒佬100%錯哂, 保險公司包哂塘人的所有醫藥費, 呢舖拖到而家真係隨時過成皮嘢美金;
律師費個度佢話其實係由保險公司的賠償金額中再另外付33%給他們, 所以此筆費用完全與塘人無關, 塘人心想他媽的之前脊醫唔見佢介紹個律師嚟, 讓塘人浪費了大量時間與保險公司交代, 而家全部嘢由律師搞掂, 唔使煩最好;
所以話係美國炒車好多嘢做和煩, 下下用的是時間, 未計要上Court睇住條醉酒仆街鬼點俾法官判入獄然後係入邊俾人隊屎眼, 呢單嘢真係唔知玩到幾時至肯完.


text:
兩個人已經拍咗拖一段長時間,但對方依然無提過任何結婚嘅打算?咁樣其實好可能代表住你唔符合佢心目中老婆應有嘅特質!
根據YouQueen嘅統計,如果女人有以下嘅5種特徵,會令男人卻步,唔希望同你結婚,相處一世.
1. 好似阿媽咁長氣
「天氣涼左記住著多件衫」,「記住要食早餐」等等,或者第一次聽會覺得好sweet,但如果事無大小都想干涉,提醒男朋友點做點做嘅話,男人只會覺得你好煩.
2. 一直命令佢做嘢
兩個人相處係要互相尊重,而唔係命令或凌駕對方,就算想男友幫你做嘢,都應該留意自己嘅語氣同感謝對方.
3. 心情經常都好差
每次心情差都發洩喺愛人身上,或者係個性好神經質,咁會令不擅處理女人情緒嘅男人唔知點做好.如果情況持續係咁,令相處經常落入低落嘅氣氛,兩個人都會好辛苦.所以建議你難過嘅時候唔好只係發脾氣,不妨試吓撒嬌,等男人錫返你.
4. 生活太單調
細水長流嘅愛情的確係終極目標,但咁唔代表係每日都過住單調乏味,一式一樣嘅生活.兩個人可以間唔中試吓新鮮嘅活動,餐廳等,亦可以為對手製造小驚喜,咁就平凡得嚟又浪漫喇~
5. 生活唔穩定
每個人嘅目標都唔一樣,當你想去外面闖下,比如話長途旅行,工作假期等,對方未必想陪你周圍走.喺呢個時候,最重要嘅就係兩個人要好好溝通,即使意見唔一致,都應該理解對方嘅諗法,再達成共識.
(圖片來源:tumblr)


text:
防曬其實要幾高先夠架…
-
leungkaikopp
其實宜家成日又話污染又話咩紫外線勁高甘, 而且又詰玻璃折射都可以透到紫外線, 好似好恐怖甘…
都唔知平時如果搽防曬既應該搽幾多先夠? 而且要搽幾多層先夠?
-
Kong_kanna
樓主你講咩咩要搽幾多層先夠啊? 係粉定係底霜先? 我自己就無話特別計住搽幾多層既, 不過防曬度就一定要choose番夠高既product先買囉
-
chuchuhk
我都係buy呢套架, 防曬度呢樣野真係好重要, 尤其我係果D好易出色斑既人, 真係少甘D防曬度, 就會lai野…好似我宜家就係, 岩岩新入左lancome新出果盒奇蹟亮白粉餅, 佢個防曬有成SPF35, PA+++, 足夠晒做個底妝
-
bluesquare
你話呢隻個遮瑕度點啊? 我本身都有D暗瘡印…唔知遮唔遮到呢? 同埋會唔會太白…我驚自己唔岩色
-
chuchuhk
遮到啊~~而且佢個粉都好薄, 唔會搽完好似一pat粉甘, 好自然架, 暗瘡印果D完全無問題
-
CaCathyCa
係咪一般30都夠,如果太高會阻塞毛孔,加上除非你係有outdoor game, 否則30已足夠!!!
-
芝芝
我同事之前買防晒丸,送了個牌仔,有紫外線個牌會變紫色,我試過用太陽眼鏡蓋著半個牌,大陽眼鏡真係抗到紫外線. 我公司落地玻璃,但真係透紫外線,我試過了!
-
芝芝
不是防晒丸,係美白丸.


text:
唔同日期唔同時間都有唔同收費! 今日星期六$120包一大一小
但係我先俾$10做咗會員先, 就可以用$105入場, 如果大家係5:30先入場仲可以平好多$85
每個入場朋友都會有條手帶, 只要一直帶喺手度就可以全日無限進出
兩個嘢一入咗裡面第一時間就係去波波池!
其實我一向都覺得波波池好污糟, 不過我入到裡面望一望都覺得幾乾淨
佢哋聲稱每日都會清潔, 仲引入咗部洗波波機, 保持每個波波都好乾淨
瀡滑梯前面嘅波波幾乎瀡走哂, 所以周不時我要將D波波踢番過去!
D波波散落哂去窗邊, 所以呢邊好好玩, 如果夠細粒真係可以活埋喺波波池裡面
元朗Play House正好對住實惠, 所以好易搵!
喺波波池隔離有個「泡泡球激戰區」呢度有好多部泡泡球發射機, 中間仲有架噴射機
小朋友當然最鍾意就係爬嚟爬去, 但係大家唔駛驚追唔到佢哋, 因為呢個迷宮都足夠地方俾大人爬入去, 所以可以陪住自己小朋友入去
(不過我見到好多家長都係自己坐埋一邊撳電話)
呢邊嘅瀡滑梯就少D人玩, 因為瀡咗落去之後佢冇一個位置可以行番出嚟
一定要入番迷宮爬爬番上去先離開到, 所以設計上有少少不便
呢邊都張彈床, 不過當有好多個或者年紀相約嘅小朋友入去跳嘅時侯就有少少危險
雖然佢外面都貼咗上限人數同埋年齡限制, 不過有D小朋友話自己好細個, 但係佢生得起大舊...(無語)
芊芊每樣嘢都玩一陣, 款款都試一試!
哥哥就最鍾情呢部足球機, 如果要玩呢部機, 粒波要去Reception度借
不過要留低$50按金, 不設找贖, 所以如果你得$100就要留低$100
到你還波嘅時侯佢會俾番你! 不過借嚟借去都幾麻煩
不過避免小朋友爭同整唔見粒波都冇辦法
玩呢部足球機要留意小朋友, 因為佢哋未夠高, 好多時另一邊推支棍會撞到佢哋心口
我哋玩玩吓其他小朋友都走過嚟一齊玩...
足球機芊芊就玩唔到喇, 唯有繼續去試玩其他嘢! 同埋番去波波池無限次瀡滑梯
呢個氣墊球都係同足球機一樣, 都係需要放底$50按金, 但係芊芊玩玩吓覺得唔好玩
所以唔夠3分鐘又番去還嘢拎番按金!
我哋玩到大約3點鐘, 我就帶哥哥去上畫班, 跟住工人同芊芊繼續留低玩
2粒鐘之後又同芊芊一齊去接哥哥番嚟玩
玩咗1個鐘之後等埋媽咪放工, 就落去Pizza Hut食晚餐
食完又上番嚟玩大半個鐘(當時已經冇哂人咁擠), 跟住就搭車番屋企lu...全日入場3次, 乜都抵番哂啦!
Play House 簡介
Play House @ Yuen Long 是 Play House 在本港開設的第六間大型兒童室內遊樂場,目標為12歲或以下之兒童提供集健體,遊戲及家庭樂於一身的活動場地. Play House @ Yuen Long 位於新界元朗大馬路123號(即青山公路元朗段)開心廣場三樓,位置鄰近輕鐵大棠路站,交通便利.新店佔地近7,000平方呎,今次我地特別將海洋世界帶進兒童室內遊樂場. 場內分為十一個區域包括:海底歷奇迷宮,泡泡球激戰區,開心BB樂園,Play House潛水艇,動感賽車場,海底花園,沙灘健身區,岸邊攀石區,海洋世界活動室,王子公主活動室及特色玩具零售區. Play House 以健體,遊戲及家庭樂的室內遊樂場設計,勢必成為本港兒童遊樂的新指標!
地址
香港新界元朗大馬路(即青山公路元朗段)123號開心廣場三樓
營業時間
上午十時至晚上九時
2016年特別日子包括:11/2-16/2, 29/3-1/4, 11/7-31/8, 23/12-31/12 (不包括星期六,日及公眾假期)
入場費


text:
执行省内森林植物检疫工作的单位名单
发布时间:2017-05-28 10:53:00 来源:style='width: 阅读:
赣县森防检疫站 于都县森防检疫站 崇义县森防检疫站
上犹县森防检疫站 兴国县森防检疫站 宁都县森防检疫站
石城县森防检疫站 瑞金市森防检疫站 会昌县森防检疫站
寻邬县森防检疫站 安远县森防检疫站 信丰县森防检疫站
龙南县森防检疫站 定南县森防检疫站 全南县森防检疫站
南康市森防检疫站 大余县森防检疫站 吉安市森防检疫站
峡江县森防检疫站 吉水县森防检疫站 吉安县森防检疫站
永新县森防检疫站 井冈山市森防检疫站 万安县森防检疫站
新干县森防检疫站 永丰县森防检疫站 吉州区森防检疫站
安福县森防检疫站 青原区森防检疫站 泰和县森防检疫站
遂川县森防检疫站 上饶市森防检疫站 万年县森防检疫站
余干县森防检疫站 德兴市森防检疫站 婺源县森防检疫站
信州区森防检疫站 上饶县森防检疫站 广丰县森防检疫站
横峰县森防检疫站 玉山县森防检疫站 弋阳县森防检疫站
铅山县森防检疫站 波阳县森防检疫站 宜春市森防检疫站
袁州区森防检疫站 铜鼓县森防检疫站 万载县森防检疫站
靖安县森防检疫站 奉新县森防检疫站 高安市森防检疫站
樟树市森防检疫站 丰城市森防检疫站 宜丰县森防检疫站
上高县森防检疫站 九江市森防检疫站 共青城森防检疫站
修水县森防检疫站 武宁县森防检疫站 瑞昌市森防检疫站
永修县森防检疫站 德安县森防检疫站 九江县森防检疫站
星子县森防检疫站 都昌县森防检疫站 湖口县森防检疫站
彭泽县森防检疫站 庐山区森防检疫站 抚州市森防检疫站
南城县森防检疫站 乐安县森防检疫站 黎川县森防检疫站
宜黄县森防检疫站 金溪县森防检疫站 临川区森防检疫站
崇仁县森防检疫站 南丰县森防检疫站 广昌县森防检疫站
东乡县森防检疫站 资溪县森防检疫站 南昌市森防检疫站
青山湖区森防检疫站 南昌县森防检疫站 进贤县森防检疫站
安义县森防检疫站 湾里区森防检疫站 新建县森防检疫站
萍乡市森防检疫站 莲花县森防检疫站 安源区森防检疫站
湘东区森防检疫站 芦溪县森防检疫站 上栗县森防检疫站
景德镇市森防检疫站 昌江区森防检疫站 乐平市森防检疫站
枫树山林场森防检疫站 浮梁县森防检疫站 鹰潭市森防检疫站
余江县森防检疫站 贵溪县森防检疫站 新余市森防检疫站
分宜县森防检疫站 渝水区森防检疫站
上一篇:第一页
下一篇:植物检疫的概念及其目的


text:
2014年12月2日星期二
朱鳳翎: 香港2024
聽日就係2024年既除夕.幾十年泥世界末日既傳言好似陰魂不散咁興過一次又一次.有人話,呢個世界唔會過到2024年.而屬於我既世界,係十年前就已經末日咗.
十年前,香港發生過一件事,有人話係革命,有人話係社運,但係而家,更多人話係暴亂.二零一五年開始咗冇幾耐,廿三條就好快立咗法,起初都有反對聲 音,後來社會一面倒歌頌呢條正義既法例為香港帶來新和平,本來表明反對既媒體都唔覺唔覺咁消失晒,而再冇媒體去報導呢啲媒體既消失.之後既幾次選舉,建制 派大勝.大家都知道係種票,當我地每次選舉都係信箱見到幾十份來路不明既選民通知,起初都有報警,投訴,但係多數人入到警局已經被留難.最後我地都知道, 冇人會去查呢件事.後來區議會同立法會都係民建聯既人,仲有幾個新成立既親中政黨,慢慢立法會再冇辯論,更加冇人鬧交,所有政策好輕易就通過,大家都話香 港已經得到新和諧.
街上面,到處都掛住「新年快乐」,「圣诞快乐」等等,算係中港文化通既結果.自從香港電視上訴失敗,政府答應從大陸引入多條新頻道以增加電視多樣 化.無線電視越來越少人睇.加埋素質語文校園計劃實施左之後,細路返學唔俾講廣東話,放咗學都係睇普通話兒童節目,夜晚同呀爸呀媽講我要冰淇淋.幾年前, 高鐵同東北發展一齊完成,街上面講廣東話大人細路都越來越少,近深圳既新建地區幾乎全部都係新移民.後來歧視條例規定「新移民」帶有歧視成份,一律要稱為 新香港人,新香港人對於佢地泥講係一個驕傲既身份,因為讀書搵工都會有比香港人更公平既公平機會.而家係香港生活,廣東話已經唔係必要,今屆特首係一個略 懂廣東話既新香港人.當時香港人冇失望,因為香港人好似已經唔會再為任何野而失望.
慢慢,慢慢網上唔同既大網站都接二連三出現奇怪既干擾.係香港冇明文禁止過邊一啲網站,但係Facebook,youtube等等既香港區伺服器就 被無間斷既攻擊.唔少網站最後宣佈退出香港市場,嗰段時間youku出現無廣告香港版,後來廣告返返泥,不過大家都習慣咗,少咗幾個網上都係唔好覺.反 而,大家覺得心煩既野睇少咗,久而久之大家都係心入面說服自己,咩都唔知都好,反正就算知道都改變唔到啲咩野.
我個姪仔今年九歲,係一個精通普話係細路,望到五星紅旗會感動,屋企管教下,勉強肯同父母講下廣東話,香港人已經失去咗真正既下一代.佢本常識書入 面都有講十年前嗰件事,書入面講當年香港警察英勇地制服破壞香港既暴徙.我地最唔想既事情發生咗,佢既志向係大個要做差人.偏偏佢老豆同我頸上面都有幾個 一樣樣既長條型疤痕,就係十年前俾警棍打出泥既.經過十年既潛移默化,佢老豆慢慢相信自己當年真係做錯事,好怕個仔問我地頸上既傷口係點泥,佢好驚俾自己 個仔當係暴徒.而我最後都係得返一隻當年俾棍打到骨折既手陪我年年風濕痛.
當年我地個個廿幾歲人,而家中年都泥緊.大家死捱爛捱終於儲到份首期.又有人做咗老豆,為咗個仔入到名校幼稚園就催谷佢既普通話,冇人再去提當初為 乜事搞到咁大.而家一街小店冇晒,中資公司操縱市場,樓價永遠冇跌既一日,公司升職只有新香港人份,創業更加冇可能,只係今時今日供緊數既大家冇人再敢問 點解.而我唔會生細路,因為我接受唔到自己生個仔一係就做大陸人,一係就做冇希望既香港人.
聽日就係嗰件事完結十周年,所有「十年」,「雨傘」呢啲字眼一律成為新敏感詞.同某年六月發生既事情一樣,大家就算寫係日記簿都唔敢將嗰幾個字寫出 泥.有人話,聽日,就會世界末日,又有人話,末日既只係呢個平衡時空,聽日就係時空回歸既日子云云.今日我係度諗,如果真係平衡時空爆破,我地返返十幾年 前既香港,一切都冇變,新城市廣場仲有噴水池,得閒去旺角食下茶餐廳,望住維港會覺得自豪既嗰個香港,你話幾好.可惜我地已經返唔到去,就係我望著金鐘徹 底失去希望嗰日,我既世界末日已經發生咗.日子都係咁過,唯有等聽日,睇下煙花會唔會特別多.
Posted by 混沌 at 上午7:20


text:
《信報》方如玉帥:發展商提供高成數按揭畀買家,兩成首期就可以買樓,基本上只要你肯孭起條債,你就可以成為業主.呢啲情況係咪九七翻版?高成數按揭,樓市下跌好易變成負資產,仲唔推冧樓市?今年買新樓而選用發展商二按嘅業主的確係持貨能力最低嘅人,佢哋揸乾晒手上嘅現金,買一層自己負荷邊緣嘅樓,希望時間能夠站在佢哋嘅一邊,帶佢哋脫離負資產嘅邊緣,亦令供樓負擔按年減輕.佢哋唔係同發展商對賭,因為佢哋其實同發展商同坐一條船──如果樓市冧檔,你估發展商收番層銀主樓,仲可以賣到好價錢,仲可以追收差價?肯定係賺少咗,連同手上嘅存貨都冧晒價.對賭嘅真正對手,係香港嘅地運,賭佢向上.只要香港唔冧,就算幾年後自己撈唔掂,賣咗層樓都仲可以有番啲水腳.萬一香港地運玩完,唔只樓市,全部一齊玩完,大把人陪葬,又有乜嘢所謂?記住,香港只有樓市嘅資產係保證永遠值錢,唔會停牌變零,仲係唯一可以自用,除非你攞啲股票去貼牆紙.
唔夠錢供樓變成銀主盤,而家升市嘅時候都有出現,尤其是個別知名屋苑,幾乎間間都要蝕讓,唔係乜嘢秘密.但係呢類銀主盤並無推冧樓市,一來數量唔多,二來而家係賣家市場,唔會因為其他蝕讓盤而成為殺價藉口.但係發展商一手賣出嘅時候價錢mark得盡高,的確令到買家轉售時毫無水位.而家買一手樓,要有心理準備,3年後鬆綁賣得,未必可以賺錢走人.而家買樓,要有住一世嘅準備,又或者當自己買車,出售嘅時候輸折舊係理所當然.冇呢啲精神狀態,買樓好大壓力.
(節錄)


text:
「標誌」
相信大家日常都會接觸到唔同公司嘅標誌,只不過有幾多人會知道標誌背後嘅意思?當然好多時都要問下設計師點解會有咁嘅設計.人一般處理圖像比較快,所以係生活上好多嘅嘢都會利用標誌嚟代替文字.我哋最常接觸嘅就一定係路牌,好多一睇就明白當中嘅意思.當然有時亦都會遇到一啲比較差嘅設計,除咗無達到標誌嘅目的,反而更能原本嘅意思更加混淆.
「設計」
標誌分為三大類,淨圖案,淨文字以及圖文嘅.當然標誌係可以用嚟代表一個人,團體,公司,但係要設計出一個好嘅標誌,其實唔係一件簡單嘅事.又要有故仔,又要有意思,所以要設計出一個令人印象深刻嘅標誌係需要心機同時間.大家最記得嘅標誌會係啲乜嘢,而其實你又知唔知背後或者有其他嘅意思.如果有日有人同你講,佢哋見過你公司嘅標誌,其實就已經達到目的.
「原則」
要設計出一個優秀嘅標誌其實係有技巧,一般都會用以下原則.首先標誌當然係要簡潔易明,除咗要考慮彩色嘅情況下要靚之外,其實仲要考慮係黑白層面可唔可以好清晰咁顯示出嚟.當然而家有好多唔同嘅數碼媒體,所以仲要考慮唔同嘅尺寸可唔可以有效咁顯示出嚟,因此好多用文字做嘅標誌未必係一個好嘅選擇.當然標誌最緊要嘅就係能夠充分展示公司嘅業務同性質.
Also published on Medium.


text:
我知道有其他作者都有寫過呢個「話題」
但我實在係不能再忍呢種有奇特發言講嘢唔經大腦嘅乘客
所以我要好難得咁用廣東話寫文章
呢種情況往往係回程嘅時候,每班機好似都總會有一個咁嘅人
事件一
一家三口上到機,爸爸見行李架竟然full左,郁人地啲行李,係直頭想拎落黎
個仔叫佢唔好搞人啲嘢,咁啱服務員黎到,爸爸坐定定同個服務員講:
你幫我搬走上面啲嘢佢,呢個位係我架
先生,我想講,啱,你無錯你係買左你坐緊個位,
但唔係買左個行李架喎,唔通你會話我知你準備坐行李架?
自己遲過人上機無位擺嘢真係無得好怨
因為你係搭緊廉航,係細機,邊得黎有咁多位俾你呢啲旅遊放血大客仔擺嘢呀
一係你就唔好貪平搭廉航
OK fine唔擺上去佢擺個袋係地下,唔係前座座位下面係喺中間揾對腳夾住
個服務員又行埋黎同佢講,講到單腳跪係到同個爸爸講道理
先生你要放入啲個袋喎
「我而家上面無位擺係要放呢到架啦總之我就要放呢到」
個服務員講左一大堆唔好意思令你咁狼狽嘅説話之後好鄭重咁同個爸爸講
「你放係中間,而家係無問題
但要逃生嘅時候,係會阻到坐係入面嘅老婆同仔仔,安全起見係要放落櫈底」
我真係佩服呢個男服務員態度好而且係有道理而唔係一味同你講規矩上要咁咁咁做
雖然個爸爸點都係唔忿氣架喇希望下次搭廉航見唔到你啦
另一件係尋日返香港個陣 (應該話我打呢篇文時坐緊嘅呢班機)
係好多人都一抽二能嘅時候
個日本空姐好辛苦咁執左個位俾21排嘅兩個日本人放個suitcase上去
緊係啦唔通叫人將個suitcase放櫈底咩
佢地已經有一個長嘅運動手提袋要被迫放係放唔落嘅櫈底
好啦然後22排個情侶黎到見到又無位
問個兩個日本人係咪佢地放左,跟住好大牌咁指住個no.話呢個係22號位喎
咁因為溝通唔到日本人就坐返低啦
而情侶男就恃住佢地聽唔明係咁鬧佢地坐21排擺到去22排
先生,如果你真係要鬧,就係鬧哂21排之前嘅乘客
戰利品太多所以日本人要擺去「你個位」
一係就鬧個啲唔守規矩,兩袋上機變三袋個啲大客擺q哂啲位
我前面個三個姐姐擺左格半行李架仲要袋袋都係巨型系列死未
廉航坐咩機大家有眼睇,既然搭廉航又要無止境掃貨
就唔好埋怨上機無位擺行李,你付出幾多咪有幾多囉
你可以買哂成行位唔俾人坐,咪成個行李架都係你架囉
香港人成日話強國人點點點,唔通我地唔係五十步笑百步?
有平嘢真係要買到咁?用得著?用哂啲盤川滿足啲?
我已經過左個段興奮高潮期,理解唔到
我只係想講其實真係好誇張.係機場睇,你有寄倉都還好
嘩你嗰兩個hand carry就黎大過個gip係咩料
仲要喎過完海關去免稅店再!黎!過!
我見到呢啲人真係好驚
當然啦對佢地黎講我都係異類,邊有人去日本一個背包一個手提袋仔就搞掂
我呢啲係其他人眼中都係浪費金錢嘅小孩,不過有咩所謂?
我唔洗你理解我,但至少我無阻住人先囉
好努力生左呢篇文出黎之後,真係要飲返杯抖抖


text:
男歡女愛本身係好美好嘅事,男食女又好,女食仔又好,都係歡樂嘅.
可惜嘅係,社會總係充斥住癡男怨女,一夜夫妻百夜恩(唔係百二蚊)之後,喺度秋後算賬因愛成恨玩報復.
我認為,呢種社會風氣係好錯嘅.
但無論個社會有幾沈淪,每個人都有責任保護自己,我身為男人,咁梗係講男性角度,歡迎女人自己寫食仔寫飽佢.
呢個年代,就算細個嗰陣大家都憧憬同一見鍾情嘅中學同學白頭到老,大左之後,都難免感受到現實嘅無奈,咩原因都好啦,總之就係無可能返到轉頭,返唔到去睇女唔睇頸項以下嘅純情.
anyway,無論經歷過幾多,盤水倒左去邊度都好,人生每一段關係開始嗰陣,都係甜蜜嘅,下體充血嘅感覺係最實在,呃唔到人,呃唔到自己.
但男人大丈夫,去到咁上下,就要知道,血液除左流向陰莖,仲要留返啲俾個腦用,古語有云「發乎情止乎禮」,係智慧呀.
喺呢度,我唔諗住討論對住咩人應該硬J,因為我知道,燕瘦環肥各有各好味,甚至有時我只係人哋對住我笑多幾次就會封佢做娘娘,所以討論呢啲唔會有結論.
反而,我係想探討一下,抽番個身出來(講緊係入之前就要抽身)咁諗,乜嘢特質嘅女,係不可食用.
好多男人,包括我以前都係,唔鍾意女人叻過自己,覺得女人叻,in terms of 考試成績,搵幾多錢,老豆幾多層樓之類,都係會令自己好不安,呢個我係非常之咁know that feel.
然而人大左,就會知道,無事業,或者佢個事業同佢嘅名譽無關嘅女人,先至係最食唔過.點解?
經濟學有個概念,叫成本,即係一個人做唔做某個決定,除左睇佢要付出啲咩,仲要睇佢因此放棄啲咩機會,
一條女,被人食完,十年後佢覺得後悔,然後話人性侵乜乜乜,係時有所聞,包括剛剛被法庭宣判無罪嘅仁兄.
如果條女搞大件事,係「無成本又可以玩嘢」,咁佢玩嘢嘅機會就會高左好多,即係條仔食佢然後等十年後死嘅機會就好高.
調返轉,如果條女有事業有家庭,而且佢嘅事業同埋現有嘅生活,係唔容許佢公開抓爛塊面同人攬炒,咁佢玩嘢嘅成本就相對高左.
咁當然,呢個世界好簡單,如果有人不惜一切代價都要報仇,其實兄台你都好厲害.
女人之中,一哭二鬧三上吊嘅怨婦,係最不可食用.
無論有無宗教信仰,基督教有個概念叫感恩,亦即係一夜夫妻百夜恩嗰個恩.
經歷過最溫柔共震,彼此係懷著感恩嘅心,係感恩曾經同行,定係覺得自己俾你食左,係蝕底俾你,係之後會懷恨在心乃至報復,咁呢兩樣價值觀係非常咁唔同,而呢種唔同,係反映埋喺佢嘅日常生活.
面對鬥爭,面對挫折,面對不公,面對不如意,佢嘅態度係點?係同你訴苦之後積極面對拆掂壇嘢?定係負面情緒到天荒地老,甚至衰左賴埋你?
有女唔好食住,交下心再諗是否交配,係重要嘅,如果一個唔覺意食左個怨婦,唱你事小,報警事大,煩一輪就算你啱晒,咁又點?社會保障婦孺,法庭唔開控方證人名,邊個開名就係藐視法庭,嫌疑犯呢?唔好意思,連男人都會覺得你都有今日,無人會理你.
古語又有云「喺度食唔好喺度痾」,呢度嘅食字唔係食女,係搵食,呢度嘅痾先係食女,唔好問我點解,我唔覺得痾字係準確的.
any 肥,承上,如果你食嘅女,同你圈子高度重疊,而且玩嘢低成本又係怨婦,let’s say 公司入面嘅低級職員,咁你正處於非常危險嘅境地,我會直接形容為玩命,甚至自殺.
當佢發爛,佢唔需要去報警,佢只需要向上司投訴,向其他男同事「傾訴」,就算佢會因此無左份工或者淪為其他女同事口中嘅臭西,佢咁低級咪最多搵過份,女人搵工幾咁易你唔係唔知,但係你呢?well,睇定jobs bb 你估就得?定係疊埋心水學我失業變創業?(利申失業因為廢而唔係食女)
如果條女係以前同學,真係好睇你社交手腕喇,但你勁過張儀都係咁話,至少你會喺部份朋友心目中變左陳世美,口裡撐你嘅又敢唔敢講太多?
咩話?最後先來釋義?係呀.
乜你真係知道你而家呢一刻好認真交往緊嘅人,係一定可以白頭到老?
你可能正在為對方盤算好多好多嘢,你又知佢一定會多謝你而唔係覺得你多事?
佢今日講有幾愛你,交合嗰陣騎住你擺動埋蛇腰,你又知道十年後佢唔會話你強姦?
唔係話要拍個拖都要城府深過佢港女乳溝,而係社會唔保障男人,男人就要自保,如果你只係埋怨社會不公,咁你又同啲女人有咩分別?
先要自愛,才有力量愛別人.


text:
Wednesday, March 11, 2009
青姐的淚不能白流!
競價時段勁假
今年初,港交所為勁假時段進行諮詢,一百幾廿個意見,超過半數話勁假根本唔得.連當時支持港交所,希望競價機制能減低收市波動嘅人,依家都反對,因為機制根本做唔到,仲要造市易咗.
試問,點解零零舍舍會有一批滙控(005)股票,喺33蚊成交?臨收市冇,之後嗰日都冇.所有因為滙控由37蚊突然跌落33 蚊,所以相關嘅衍生工具出事而輸錢嘅人,仲會唔會夠膽再玩啲喺港交所報價嘅嘢?
競價時段is a fucking joke!
唔好話係特區經濟支柱,如果港交所係間深水埗士多,噚日單嘢根本唔會發生.因為舊年MSCI執位令幾隻股舞高弄低之後,士多級管理就算唔炒人,都已取消呢個令特區股民變點心嘅白癡機制.
不過現時港交所被政府保護嘅一所獨大情況,根本唔可以容許改錯.唔好話改錯,連道歉都冇.政府知道,由佢哋嚟管會仲衰,不過一所獨大就令港交所同證監權力大到不得了.
詹培忠對銀行嘅憤怒,唔係咩私仇,根本係源自港交所同證監失控所致.
一所獨大難改
禮拜一,青姐(胡孟青)因競價機制提供嘅漏洞,眼見滙控股民被推落街而流淚.各位金融業朋友,係時候要政府開放交易所牌照數目,青姐的淚不能白流!
3 comments:


text:
一位英籍女同性戀者,想申請喺英國已經做咗同性婚姻嘅另一半嚟香港,申請所謂受養人簽證,點知入境處唔批,引發司法覆核.呢單 同志案 政府以為高院贏咗無事,點知依家引發十二間大iBank申請做intervener,打埋一份,十二間大行包括Morgan Stanley呢啲頂級大行,我睇間間行都會搵英國頂級御用大狀出手,如果政府輸咗賠堂費,睇怕政府為咗支持明光社,要準備一旦輸官司嘅巨額律師費.
同志案 反映嘅現實
同志案 之所以引發十二大行圍攻港府,一方面,要迫港府承認歐洲嘅同性婚姻,或民事結合,呢樣我都覺得好必要,無理由因為你政府要偏袒明光社,而要犧牲人地嘅合法權益,香港幾時同中東一樣變咗由神棍管治.
另一方面,依家入境處呢班友正仆街嚟,批中國籍人士嘅受養人簽證好寬鬆,好明顯為咗擦中國鞋,但批非中國籍人士嘅受養人簽證極艱辛,我已經收過好多投訴或查詢,問我可以點拆入境處,更仆街係,《種族歧視條例》故意定到不適用於入境法律,更加令入境處班友無皇管,所以呢幾年入境處啲高官至係咁升官,由保安局到特首辦公室,都係入境處啲擦鞋狗. 同志案 引發十二大行圍攻港府,其實係呢十二間大行嘅人事部門,已經忍咗呢班友好耐,只不過,今次借呢單案,喺法理上有藉口介入,還以顏色.特別台灣大法官會議嘅釋法,雖然對香港無任何約束力,但華人地區台灣可以承認同性婚姻,香港唔承認,變咗十分之無稽,台灣比香港更加尊崇中華文化.依家港府如果仲有捍衛傳統文化做擋箭牌,我恐怕喺法院慘死嘅機會相當大,因為台灣作為儒家文化喺遠東最主要捍衛國,竟然係第一個國家承認同性婚姻,你依家香港政府係連ground都無.
我建議呢次嘅訟費,由明光社,蔡志森,何君堯,梁美芬等人嘅私人財產支付,香港納稅人真係無乜理由為咗你班垃圾而俾咁大筆錢,或者依家批中國啲受養人簽證咁鬆手,就喺雙程證或單程證人士申請身份證果度加特別附加費支付,如果政府堅持唔改政策嘅話,攞咗香港人著數,梗係要幫香港人幫輕吓.


text:
一大班朋友玩嘅時候,同心儀嘅對象一齊有講有笑當然容易,但如果到大家都互相有好感,約出嚟單獨約會就完全唔同講法喇.兩個人去嘅地方,傾嘅話題都要好小心,因為初次約會分分鐘已經為一段關係定生死,唔小心講錯嘢令對方對你嘅好感盡失嘅情況係好常見㗎 !
韓國就針對呢點做咗個調查,統計出7個初次約會唔應該問嘅問題,想下次約會順順利利,喺對方留低個好印象,就千祈唔好犯錯啊!
問題1:你爸爸做咩工作?
第一次出街就查人家宅,問人哋家父做咩工,感覺唔禮貌之餘仲非常功利,似想知道對方家底有無錢,先再考慮發唔發展.
問題2:你人工幾多?
同上一條問題唔應該問嘅道理一樣,雖然咁問唔係查人家宅,但第一次約會就直接問人人工幾多,人哋只會覺得你貪錢,勢利,即使本來對你有興趣都即刻想調頭走……
問題3:你支持邊個政黨?
雖然兩個人拍拖嘅話,了解對方政治嘅取向都係必需嘅.但如果只係第一次約會,就應避免問太深入嘅問題.先比對方一個基本嘅好印象先,第日有機會先再深入了解!
問題4:你的宗教信仰係咩?
理由同問政治取向一樣,政治,宗教都係比較嚴肅嘅話題,當對方嘅為人,性格都未了解嘅時候,就應避免呢類較有爭議性嘅話題.萬一兩個人嘅取態相反,隨時嗌交收場!
問題5:你幾重?
記住無論咩時候,年齡同體重都係女人嘅秘密.假如對方係有啲肉地嘅,仲要俾你問條咁嘅問題,隨時會覺得你嫌棄佢嘅身形,甚或乎係取笑緊佢!
問題6:你覺得我點?
大家只係第一次見面就問呢條問題嘅話,除咗會俾人覺得太急進,仲會諗你為人會唔會太正經,講咩都好似要發表論文,係個超級大悶蛋.
問題7:有關前任嘅話題
第一次見面就問人哋嘅前任,除咗急進之外,如果對方喺上一段感情有唔開心或者被傷害,就好似俾你挖開瘡疤咁,回憶起過往嘅痛苦,感覺一定好難受……
(圖片來源:daily urbanista,tumblr)


text:
潮玩復古科幻Q車
喺日本最好賣嘅車係K-Car,因為呢類車先至係平民之車,車價又平又慳油嘅K-Car,代表車廠就有Suzuki同Daihatsu.喺嚟緊東京車展,陀地Daihatsu會發力谷新車之餘,仲預備咗大堆潮玩復古風嘅科幻Q車搶收視.
車廠率先公佈嘅參展概念車,最潮最爆嘅就係DN Compagno,玩返60年代Compagno Coupe嘅設計,科幻化後變咗實用啲嘅四門Coupe,車身起晒角又扮晒復古嘅佢,仲有disco咁款嘅車籠氣氛燈,engine就有1.2 hybrid同1.0 turbo;估係Teriors後斷車嘅DN Trek,就係正路好多嘅迷你SUV,投產嘅機會最少有9成以上.
再睇部超得意嘅DN Pro Cargo,車廠話佢用咗50年代Q車Midget嘅概念,即係一部可以裝到勁多嘢嘅貨車仔,佢賣點係有超高樓底高度(1,600mm),兼且得兩個座位嘅車籠可以變層架變櫃,雙趟門仲方便啲客埋嚟睇埋嚟揀.最後要講嘅DN U-Space,就係老正嘅高頂式K-Car(用660c.c.偈),不過就多咗升降機式左右開笠門,而且冇B柱嘅車籠設計仲夠晒開揚,擺到明用巨盒空間嚟冧客.
© 2017 - All Rights with Abc Production House Limited


text:
[故事並非純屬虛構, 絕無改篇]
[Day017] 二零一四年八月三日 於Xela, Guatemala
重回單身行行列有一年多, 除住時間沖淡, 夢見前度次數越黎越少. 不過唔知點解成日都硬係覺得差左少少野. 經過一年, 重新將重點放返落自己度, 諗下點好好令自己再進步, 好過停留喺傷心地. 上年嘅西班牙文堂, 老師嘅教學熱誠令我走上南美之路.
上個星期開始上西班牙文, 感覺幾好. 始終每日朝八晏一, 一日上足五個鐘 (不過有時放個break 又搞成大半個鐘) 有時真係有d 支力, 好處係一對一咁上, 有唔明可以即刻問. 上星期學左好多verb, 同埋好多生字… 有d想死嘅感覺. 突然諗返起小五science Miss 叫我地預習課文嘅時侯, 成頁英文有三分一都唔識嘅時侯, 有d似而加. 但係又好似冇好辛苦嘅感覺.
重回基本步, 學生字同grammar
今日星期日, 同西班牙文學校d朋友去左附近一個(睡?)火山同 一個crater lake. 讀geog就學過, 但係親身去睇同踏足一個火山口湖就真係未試過. 呢個地方叫La Laguna Chicabal, 聞說馬雅人早已經覺得呢個湖係一個好神聖嘅地方, 因為湖四周經常都會好大霧. 今日去到果然係好大霧! 由車路行左大約二十分鐘到入口, 已經喘氣到傻左. 呢座山有成2700米高, 可能就係呢個原因. 大約兩個鐘之後, 到左山頂. 由山頂望落去, 原本應該有個可以望到craker lake嘅地方, 但係都白朦朦一片. 行到已經好支力之際, 終於見到曙光! 有段落斜路! 我諗我地已經到左最高嘅地方. 照常理推斷呢條路應該係落crater lake. 嘩, 不過好斜下wor, 姐係落就冇所, 上返黎攞命嗎… 姐係咁講姐. 落緊去果陣見到個五六歲嘅len仔, 踏每一級有半個佢咁高嘅樓梯, 嘅速度仲快過我地落嘅速度時, 我地班(後生)大人真係有d慚愧 lol
講返星期五, 上晝上完西班牙文就匆匆忙忙四出搵下邊度可以搵到煮香港菜嘅材料! 點解無啦啦要煮野? 因為學校逢星期五都會有potluck (即係每人都帶少少食物果d party)/ dinner. 而今個星期係potluck! 從老師口中得知zona 3 (學校喺zona 1, 行大約半粒鐘) 有間香港人開嘅餐廳, 叫Maxim. 於是我同英國friend 呀D 晏晝就一齊出去. 去到美心, 全部客都係當地人. 入到去解釋左一輪先問到話想見老細. 老細六十歲左右, 過左黎都有一段長時間. 我問佢您地有冇咩材料賣呀, 佢話得豉油果d. 既然又冇岩嘅食材for自己煮, 不如買現醒算啦. 最後買左兩盒星洲炒米算數.
美心餐館:’)
Potluck 比我想像中正, 識左十個八個新朋友. 更加重要係識左個好靚女嘅__國女仔呀N. 她天使般雪白的臉, 加上烏黑嘅長髮, 細長的個子, 亭亭玉立, 叫路人不禁多望兩眼. 而她性格文靜, 但敢於大膽嘗試新事物, 感覺有d似我. 姐係大家都唔會係主動聊人傾計果種. 但係, 我地都有傾有講wor! 我地成班potluck後嘅下場就係喺樓下Pasaje Enriquez 廣埸飲返一兩杯. 呀N都有去. 大家傾落, 佢提及到佢同佢男朋友岩岩散, 同埋又好似好有興趣知我d野. 其實早幾日已經同佢打過招呼, 果陣我純粹當識朋友, 而加諗返佢遠處凝望住我果種眼神, 唔通…… 唔通咩丫, 人地都話星期六要去一去墨西哥啦. 因為佢喺危地已經留左三個月 (入境通常批三個月) . 不過, 佢話幾日後會返黎! 飲完散水, 臨走前攬左一攬說再見, 雖然只係外國人朋友之間好普通嘅禮儀, 但係我feel到呢一抱, 並非朋友咁簡單. 係Pasaje Enriquez廣埸中間, 我望住佢對住我羞澀嘅微笑, 我當時確確實實諗緊咩我唔係好記得, 我只希望可以快d快d再見到佢.
一抱道別之地- Pasaje Enriquez
7:30pm


text:
機師先生,有些機會還不是屬於你的......讀者投稿
2017/6/16 — 13:14
(文:阿穆)
琴晚有件事喺連登同埋Facebook都幾多人討論:有位(相信係來自國泰嘅)機師喺私人facebook分享自己日前喺八號風球下返工,最終安全返到香港嘅經歷,仲有「兩個可人兒接機」(當事人係咁講)添.當事人出咗post後好快就傳通街,最後有個相信係空姐揸旗嘅facebook page出咗個 post 招呼佢,引來大批花生友恥笑 / 葡萄.
個post鬧佢嘅重點,主要在於喺一片驚濤駭浪之中,其實當事人根本無份做降落.總之功勞係歸於Captain(機長),而唔係呢位小小嘅幼柴SO(Second Officer, 二副機師)……
咁其實即係點呢?
就拎國泰做例子.佢哋有自己嘅見習機師計劃吸納新血,俾唔少有志於做機師嘅人去開始佢哋事業生涯.「被選中嘅細路」會去澳洲阿德萊德嘅飛行學校 “Flight Training Adelaide” 接受55週訓練,當中包括學習理論,駕駛小型飛機等,而學員初接觸嘅都係單引擎,螺旋槳嘅小型飛機.其實到學員畢業之前,佢哋都係揸到雙引擎嘅小型飛機,講緊有160小時嘅飛行時數,同埋有40小時喺飛行模擬器嘅操作時數,實在未可以「揸大機」.
好喇,畢業喇,真係可以返嚟香港做SO.但初返嚟三幾個月都係喺赤鱲角居多,因為仲有一啲ground school同埋simulator training等緊你,基本上要過埋呢個階段先至可以去唔同地方周圍飛.
嚟到呢步其實都唔錯,畢竟SO終於可以「揸大機」(Boeing 777 / Airbus 330 etc.) - 但唔好意思,又係有條件.呢度亦可以對應番個facebook page果位admin講緊嘅嘢:原來架大機要去到巡航高度你先有份揸.點解呢?
因為要由頭到尾揸大機係要拎到ATPL(民營運輸機飛行員執照 / Airline Transport Pilot’s Licence),而香港民航處訂下嘅最低要求係1500小時飛行時數.其實一個初入職嘅國泰SO係擁有CPL(商用飛行員執照 / Commercial Pilot’s Licence),而CPL只要有200小時飛行時數就掂到最低要求.其實啲SO都一早讀好晒書,連ATPL嘅筆試都過咗,但就係飛行時數未過,所以一個SO始終要付出多幾倍嘅時間先可以拎到full ATPL.
不過唔緊要,呢個世界上有樣嘢叫 “rating”,就好似打機過關裝道具,附載特殊技能咁.原來民航處有個rating叫做 “P2X”,即係cruise relief pilot,目的就係俾SO可以喺大機去到巡航高度(如冇記錯要2萬呎以上)嘅時候,喺機長嘅指導下上到駕駛席操作飛機.而初入職SO都係被公司調去飛啲勁遠嘅航點,例如北美等地,公司正正就係利用飛行時間長嘅特點,靈活調配幾位機師嘅作息,令到SO可以做到cruise relief pilot之餘,又放到個別機師去眠一眠,而SO就係喺呢個時候儲鐘儲經驗,令佢哋一步一步達成拎full ATPL嘅目標.
但換句說話講,當架機唔喺巡航高度時,包括起飛同埋準備降落嘅時候,SO係冇辦法揸架機.
睇番當事人分享自己嘅經歷,佢就話自己「第一次經歷打風」,飛機下降嘅時候好多亂流,閃電閃到「有幾秒白晒睇唔到野」,雨水好似「100卡鑽石咁打落黎」,但最後都可以喺每小時35海里側風下「完美Landing」準時抵達.有啲形容或者係誇張咗,但打風時候上到空中,天氣差得咁緊要確實唔奇.好在做得機長都係訓練有素,而且依家航空科技咁發達,就算打風嘅時候要起飛降落都唔是mission impossible.不過都係果句,極大程度上呢個都唔是SO嘅功勞.
我唔想估當事人寫個status嘅動機啦,雖然佢係講到似層層,不過佢由始至終都無講到架機係由佢負責降落(量佢都唔敢),我覺得呢度都需要做番一個小小嘅留情.如果退後幾步再正面啲諗,佢根本冇蝦人唔識嘢,蝦人唔知佢嘅工作性質同範圍,我甚至覺得佢有啲無辜添…… 出個如此內容嘅post,難道就一定要俾你笑?始終一個friends only嘅post最後發到出公海俾人指指點點,相信當事人(同埋兩位「可人兒」)都唔好受… 大家食夠花生,就不如打個和啦好嗎?Super!
利申:一個對航空業有興趣 + 打算考Cadet嘅small potato


text:
自治八樓 呢個社運課題,並唔係新課題,喺我做緊中大代表會代表果陣,已經聽過 自治八樓 呢個尾大不掉嘅怪物,代表會開會實要聽駐學聯代表匯報,實講到呢部分. 自治八樓 嘅管治問題,相信唔只有十年,係有廿年.雖然 自治八樓 係2006年至出現嘅怪名,但呢舊嘢嘅問題,喺我做學生會果陣已經好清楚.
自治八樓 根本係老鬼干政嘅產品
我大學畢業之後,好少就學生會問題發言,因為我做緊代表會果陣係最憎人老鬼干政,啲老鬼點干政係我未入大學都知, 自治八樓 班友如果係有心,就應該一早學支聯會咁,靠自己籌款去建立六四紀念館.你認唔認同支聯會一回事,但支聯會絕對唔會膠到霸佔教協物業搞六四紀念館.但 自治八樓 ,可以膠到理直氣壯霸用學聯物業推廣啲左到無朋友嘅議題.如果佢地認為一啲左到無朋友嘅議題係有需要,點解我無聽過 自治八樓 會自己籌款去自購會址,或另覓會址,我相信如果 自治八樓 並唔係一啲左翼分子純粹拒絕喺社會謀食啲避風塘, 自治八樓 唔會搞到學聯中人忍無可忍,要動議落逐客令驅逐呢班友.
如果要搞社運需要一個「共享平台」, 自治八樓 咁多年話俾大家聽,係完全失敗.我想問,如果 自治八樓 真係一個社運分享平台,咁呢班友喺反國教,遮打革命,甚至魚蛋革命果陣去咗邊.港獨作為一個尋求人民解放嘅運動, 自治八樓 又會唔會分享平台,定係因為佢地一已大中華膠主張,甚至根本係另一種模式嘅共產黨主張,所以就拒絕分享. 自治八樓 班友口出狂言話學聯嘅決定無問過三萬幾學生,仆你個街,學聯啲人至少係民選選出嚟,你 自治八樓 班撚樣,又有無諮詢過依家學聯會員,究竟學聯仲駛唔駛呢班廢柴呀.
相信香港社會對呢班左膠忍夠,如果要實現社會變革,好可能第一件事就係將呢班左膠清理,唔好再俾佢地佔用珍貴嘅資源,將依家 自治八樓 佔用嘅資源,交俾其他更有用嘅社運團體,八樓借嚟俾六位被DQ嘅國會議員臨時工作之用,都有用過呢班所謂自治八樓日日喺度打飛機.恕我講得粗魯不文,但我覺得我自己都忍夠呢班大帝.唔該,要搞運動,自己搵資源,自己搵群眾支持.


text:
事實證明,就算李澤楷咁有錢,都唔會提供到免費既娛樂平台.
由TVB年代開始,我地就習慣咗扭開電視機就有免費電視睇.
到咗電視開始走下坡,大家又走去網上,尋找免費既娛樂(小說,文章,youtube).
我地都覺得資訊係免費既,娛樂係免費既,文字係免費既.係我地大量接收緊呢啲「免費」野既同時,我地都無諗過,點解有人咁笨去做免費既好野俾你?
真係咁大隻蛤乸隨街跳?我地為咗得到呢啲「免費」既野,到底付出咗啲咩?
其中最明顯一定係質素,免費意味住無監管,無成本既野大家都做到,咁仲有邊個去做好?
無必要去做好,因為反正免費既,無人有資格去監測內容產生者既品質.
你又冇俾錢佢,你憑咩要佢做好啲?
結果網上充斥住大量既內容農場,標題黨,垃圾廣告,同政治打手.
點解而家所有既娛樂平台都充斥住啲我地唔需要既內容?因為我地選擇免費,結果貪字得個貧.
免費野其實最貴.無人會無目的咁提供好既娛樂.
點解要免費?佢既然唔收你錢,咁佢收邊個錢?一係就收廣告商既錢,一係就有政治立場需要呢個平台去發聲所以俾錢去支持佢既營運.
香港人如果仲想保有自己既娛樂,就要學習俾錢買番屬於自己既娛樂.
無論係好既節目,好既作者,好既youtuber,你要記住,你唔俾錢令到你鐘意既作者生存到,最終佢就只能走去向大財團收錢,咁到時佢就係為大財團服務,唔再係寫野俾你睇.
你鐘唔鐘意唔再係佢既第一考慮因素,俾錢佢既人先係直接決定咗佢生死,佢就會去迎合俾錢佢既廣告商既口味,寫啲你唔想睇既野.
反正你要睇文,反正你要娛樂,反正你最後都係要俾錢(你唔俾錢廣告商佢邊有錢拍廣告.),咁點解你唔直接俾錢支持個作者,起碼個作者生存落去繼續寫文,可以寫啲你鐘意睇既野.
讀者決定咗呢個世界有啲咩作者,你地養起一班咩作者,係由你地決定.讀者要攞番屬於你地既主動權.
你鐘意呢個作者,你想繼續睇到呢個作者寫落去,你其實有義務去保護呢個作者.
唔洗好多錢,假設個作者有一千個支持者,如果每個讀者一個月俾$10去支持個作者既生計(一杯咖啡都唔洗既價錢),佢就已經足夠生存落去.
咁佢就唔洗每日都諗點樣賣廣告,唔洗諗點樣起個標題呃like,而可以專注提供更好既娛樂.
因為你地俾錢直接支持緊一個作者,到時你地先係掌握作者生殺大權既人,個時你地想要好既文章,作者自然會想盡辦法去提供好既文章.
小心輕看就係一個咁既平台,由讀者訂閱去支持作者既產出,每一篇文都係直接跳過中介,向讀者負責.
建立良好既風氣,使香港都可以做到文字有價.讀者同作者有一個更加直接交流既關係,用讀者手上既錢真實咁反映對每一個作者既支持.
支持除咗講一句我支持你之外,我地仲可以做咩?
唔通就只可以等stakk炒曬啲主持既時候,就走去留言話:「我好鐘意睇你拍片架!」,與其淨係用把口悼念已經失去的,小心輕看情願落手落腳去保護仲努力生存既文手.
等佢地可以自由咁創作,去為佢地既讀者提供優質既娛樂.
我知道,香港而家無呢個風氣,要讀者俾錢唔容易,呢個係一場豪賭.
但如果小心輕看要生存到,就只有呢一條路,必須要相信讀者,同時相信作者.
我有咁既信心,我希望大家同我地一齊成就呢件事.


text:
喺農莊見到有婆婆擺檔賣龍脷葉,啲龍脷葉又幾靚,加上小小豬又仲有啲痰同咳,所以就買一份嚟煲湯俾小小豬飲啦.
其實我之前都試過買龍脷葉嚟煲過涼茶俾小小豬飲,佢都好鐘意飲呀!
原本我都打算照樣煲俾小小豬像,點知當我俾錢時,那位婆婆話咳嘅時候千萬唔好加蘋果,如果唔係仲咳呀.即時教左我用龍脷葉,南北杏同蜜棗煲豬肉湯,佢話簡單得嚟又有效,好好啱小朋友飲.
雖然婆婆講到咁利害,我都有打算跟佢依個嚟煲.不過….始終都係上網搵下啲資料,咁好似安心啲啲.原來婆婆教依個湯係民間用作治療傷風咳嘅食療湯,一般傷風咳嗽之外,亦可作為氣管敏感所致之咳嗽,或者作哮喘之一種輔助性食療法.
嘩…講到咁利害,當然要即刻買材料煲啦!
龍脷葉一份$10,豬肉眼瘦肉$30, 蜜棗3個,南北杏少少及薑1片
龍脷葉,南北杏,蜜棗一齊洗淨,豬肉後洗淨汆水
待水滾後將所有材料加入
最後加少少鹽調味,就飲得啦
雖然只係簡單幾種材料,但又真係估唔到啖湯又幾清甜,飲完喉嚨又幾舒服哦,小小豬又嚟飲左兩大碗呀!
不過,止咳方面又好似未見有太大效用,小小豬都仍然係有啲咳.老公話:唉….神湯咩,飲一碗就好返晒!
咁又係哦,所以等我過多兩日再煲過,煲多啲…飲多啲….好過食西藥嘛!


text:
唯一嘅出口,就係移民走.
同一個地方,只要角色唔同,心情就會好唔同.例如街市雞檔,買雞嘅人,劏雞嘅人,等劏嘅雞,三者雖然同處一個時空,但三者心情就會好唔同.而喺香港呢個雞檔,共產黨,地產商就係買雞嘅人,賣港賊就係劏雞嘅人,而你,當然只會係等劏嘅雞啦.對於等劏嘅雞,有得走梗係走,走雞先致係唯一嘅生路;其他人同你講咩發展呀一帶一路呀強國勃起抓緊機遇呀通通都只可能係異端邪說﹗
香港後生仔女唔使旨意喺香港繼續生存落去,我咁講唔係因為我要配合中國共產黨清洗香港人嘅政策,而係你哋根本唔夠啲有勢力人士玩,正如等劏嘅雞永遠不敵劏雞同買雞嘅人一樣.壓喺香港後生仔女頭上有三座大山,座座都肥婆咁大份:中國共產黨,賣港賊,地產商.你問問自己,你有乜實力?你郁到邊個?
中國共產黨,叫佢發展生產,造福人類係難上加難,佢哋嘅本質就係一部權力機器,廿四小時日夜運作維持一個強大嘅權力旋渦,呢個旋渦只會冇目的冇意義咁不停自轉,喺受佢影響嘅範圍之內只可能係地獄.本來呢,佢企埋一邊轉飽佢係佢嘅事,不過世事唔會咁理想, 呢個旋渦會不斷擴大,以前就叫「輸出革命」,喺東南亞撞板之後,其實並冇收手,對象只係轉咗去鄰近嘅華人社會,例如台灣,香港,澳門,用民族主義繼續行騙.台灣以前有蔣介石,都叫頂得一下,而家已經完全畀中共蛀穿,連國民黨都講到明唔反共,淪陷只係時間問題.香港同澳門,唔使我多講啦,喺七十年代起已經用計舖排騙局,歐洲人都冇佢符,紛紛奉上殖民地.香港嘅結局最終只會同上海一樣,如果你接受到上海嘅生活,你可以繼續留喺香港嘅.
賣港賊,一大堆老屎窟,坐晒喺政商界中上層位置,個個月幾十萬收入,為咗保住個位,點會唔搖尾?點會唔舐鞋?五十幾歳嗰班嬰兒潮人士重有十年左右先退休,十年後香港賣剩啲咩?唔使睇《十年》你都估到啦下話. 而且佢哋可能已經培育咗第二梯隊,退休移民後又有另一班五十幾歳嘅新老屎窟上位,如果香港重有嘢賣嘅話,佢哋都會繼續賣;而你永遠都唔會上到佢哋啲中高層位置,直到死嗰刻都只會喺畀人賣嘅位置.如果你有信心上到佢哋啲位置,你咪留喺香港囉.
地產商,財雄勢大.你一係永遠住公屋,一係老竇剩落幾層樓或者幾個地舖畀你收租,同佢哋坐埋一條船,如果唔係你就一定畀佢哋生劏.你父母如果已經供滿層樓,你以為可以等收遺產唔使買新樓,但係等到嘅時候層樓已經舊,遲早畀地產商打手即係「乜生」嗰啲收樓公司收樓,人哋放火咖,你唔驚燒死?如果唔等,出去租樓,都係幫人供樓,唔想同人供,唯有自己供,最後都係焗買.呢個就解釋咗香港啲樓價無論炒到幾離地都好都一樣有人買嘅怪現象.你收入少冇首期?咪有人出鱔稿示範叫你父母按埋層已經供滿嘅樓貼落去幫你畀首期囉,銀行好樂意衝出嚟做呢啲生意.重買唔起?咪又出鱔稿話有父母幫仔女供埋層樓囉.再供唔起?咪有咁細起咁細囉.點都幫你上車嘅,所以新樓盤通常好快賣晒.
重有一樣你冇得鬥,就係印銀紙部機唔喺你屋企.各國政府都用印銀紙呢招搶劫平民財產,而中國政府印嘅銀紙,有唔少流入香港買物業對沖人民幣貶值嘅風險.由於好多靠傳統智慧嘅分析員都有意無意忽視呢點,所以都估錯市.只講基本因素而唔講貨幣供應,一心諗住樓市有周期升咗實會跌,根本解釋唔到物業價格有升冇跌嘅現象.所有價值都係相對嘅,貨幣本身都可以視為商品,只要不停印銀紙增加貨幣供應,無論物業嘅內在價值係幾多,只要以貨幣計價,物業嘅價格只會有升冇跌.傳統智慧又話,銀紙印得多,遲早會爆發貨幣危機.少年,你太年輕喇,你知唔知而家啲電腦發展得幾癲?全世界最快嗰部超級電腦就喺中國,你估匪徒喺搶劫之前冇做過沙盤推演?一早搵班精算師,工程師計好晒每年印幾多銀紙而唔爆煲嘅上限啦,重會重複舊馬克同金圓券嘅歷史咩?新時代新形勢:樓價永遠升,貨幣唔會爆,只有你嘅財產不斷縮水.六十年代一層唐樓七百呎都係幾萬蚊,而家差唔多大嘅單位要六七百萬以上,升咗一百倍有餘.好有理由相信,三十年後香港一個同類單位要賣過億.賣過億都係今日個價嘅十幾倍,如果升得急又升一百倍,應該要賣六七億.你夠佢哋玩咪留喺香港囉.
當然,我唔會點你去印度食蕉,要去,都去歐美澳紐呢啲白人主導嘅社會啦,喺呢啲社會,就算做二等公民,甚至做黑市居民,點都好過喺香港或中國做一等奴隸.講到呢度,一定有人跳出嚟話「歐美澳紐已經大把蝗蟲,你去到都係避無可避.」都黐線嘅,冇人叫你移民去華埠,少中國人甚至冇中國人嘅地方一定有.你要縮喺唐人街唔講英文邊個救到你?況且歐美澳紐假假地都係主權國,對中共嘅蠶食最終會奮起反抗.香港唔係主權國,一大班賣港賊坐喺政商界中上層,腿張開歡迎光臨,香港對中國,就好似畀人綁手綁腳任砌一樣,點打?歐美澳紐至少同中國係平起平坐,要打都重有得打.至於台灣,我就唔建議喇,應該好快會「和平統一」,同歸地獄,我唔睇好台灣有咩將來.
上面三伙勢力,你夠唔夠玩?一個你都郁唔到呀﹗何況人哋係三個串埋對付你?香港玩完就玩完,面對現實好冇?天下無不散之筵席.從今日起,咪理公益,只做啲利己嘅事;既唔使坐監,又對自己有益,何樂而不為?後生仔女,學一啲本事,儲一啲美金現鈔,準備好英國海外公民護照或其他國家護照,唔係點你,呢條先係生路,係實實際際唯一嘅出口.


text:
Bristol Lodekka
Bristol Lodekka係一款由英國Bristol出嘅前置引擎矮身雙層巴士.
喺1949年,Bristol Tramways & Carriage Company整咗兩架Bristol Lodekka樣辦車,當時佢哋嘅特別之處係用咗U形(英文Dropped-centre)尾軸,再加上傳動軸係擺埋底盤一邊而唔係正中間,令巴士嘅下層車廂地台得以降低,而車廂通道係凹咗落去.巴士嘅整體高度可以低至13尺半,但上層唔使好似其他矮身雙層巴士噉將座椅擺埋一邊.呢兩架巴士嘅尾軸係有兩個動力輸入位置,但Bristol Lodekka LD系列喺1953年投產之後,量產型巴士嘅尾軸改到得番一個動力輸入位置.後來Bristol將Lodekka進一步改良成Lodekka F系列,下層車廂地台改成完全平坦.Bristol Lodekka F系列嘅樣辦車喺1958年出,1959年正式投產.
Bristol Lodekka巴士可以配吉拿或者Bristol自己嘅引擎,利蘭收購Bristol部分股權之後亦有得揀利蘭引擎.至於車身就由Eastern Coach Works(ECW)出.
喺Bristol Lodekka推出嗰時,Bristol已經係國營企業(ECW都係),所以Lodekka巴士喺英國嘅銷售對象亦限制喺國營公司,包括Scottish Bus Group屬下同埋以前隸屬Tilling Group嘅巴士公司.後來Bristol睇見英國嘅市營同埋私營巴士公司對矮身雙層巴士有需求,因此喺1956年Bristol授權丹尼士車廠出Lodekka巴士,而丹尼士出嘅Lodekka就叫丹尼士Loline.
1968年,英國政府開始資助巴士公司買後置引擎雙層巴士,Bristol喺同年將Lodekka停產,改為全力出VR系列巴士.


text:
好耐冇寫過美容blog喇.唔係我懶冇保養呀只係最近都冇乜特別野好寫.
大家都知我之前去咗大阪啦,咁我行心齋橋行到冇野好行就走咗入DAISO行啦.其實DAISO啲野大部分香港都有啦而家,不過啲yen而家平啲嘛咁連稅都係108yen先七蚊咁上下用開嗰啲野咪好似抵啲囉😂 如果大家記得我之前都有講過十二蚊店嗰支眉gel,一場嚟到我咋咋臨入定兩支先啦梗係(題外話: 我之前喺log-on見過支類似嘅,一樣都係指甲油咁嘅packing一支賣8x蚊,十二蚊呢支係咪正先?)除咗眉gel之外我今次仲買咗三個silicone嘅mask,應該唔係新野嚟啦不過平時喺香港十二蚊唔會諗住買,喺日本見佢唔七蚊雞咪買嚟試下囉.
有邊個同我一樣去旅行就亂平野?
首先要講呢兩個face mask.左邊嗰塊係一塊過,右邊嗰塊就喺面兩邊開叉可以比你剪開兩件.
我以為呢塊兩件裝會貼面啲,點知唔知係我塊面太細定佢太大塊,結果係一啲都唔貼面,勁多空位露出,下巴位完全兜唔到.
相反呢塊一塊過嘅就好貼面喇.只有耳門前少少空位,下巴位佢係有做到立體所以兜得到個下巴.對於我嚟講個size係啱啱好.咁其實呢塊silicone mask有咩好呢?我中意佢可以固定住塊paper mask,咁我敷住paper mask都唔使只可以訓喺度坐喺度走來走去都唔怕會跌.同時佢又令塊paper mask緊貼塊面一來啲精華冇咁易蒸發二來佢拉緊又令塊面吸收啲精華好啲.所以而家我敷paper mask一定會用埋佢!
跟住就係呢對silicone嘅腳踭套.
其實佢真係好似對襪仔咁囉套住喺腳踭位置.包裝上面都有寫喇教你沖完涼搽cream再著佢咁就會令個腳踭好軟滑.我買咗之後即試,嗰時日本仲係凍同乾由其是喺酒店開暖氣超乾,我搽左lotion再著住佢15分鐘,唔知係焗住定點,腳踭又真係又軟又滑喎.而家我都係做完腳踭去死皮都會用佢敷下腳踭咁囉,咁夏天著涼鞋就唔使比人見到個腳踭又乾又多死皮咁核突嘛哈哈.


text:
近年有唔少山友唔用雙腳行山,轉而用水路探索各個島嶼及郊野地區,通常佢哋會租借獨木舟,但亦有人選擇較為冷門嘅「立槳衝浪板」(Stand Up Paddle,SUP).
SUP源自夏威夷傳統交通工具,好處係可以喺唔同嘅海面情況中行駛,唔怕大浪,喺河流,湖泊亦能活動自如.所以,呢項運動成為近年水上活動嘅新貴,唔少人都鍾意以呢種方法去探索郊野.
8月26日星期六,兩屆SUP世界冠軍Casper Steinfath,連同水上運動高手Kai Lenny嚟咗香港,參與由香港直立板總會主辦嘅「第二屆香港國際 SUP錦標賽」,佢哋呢兩位Red Bull Team嘅成員,亦順道接受邀請,同香港消防龍舟隊進行比賽.
Kai同Casper喺呢場3局2勝制嘅比賽入面,頭2局200米嘅賽事,都敵唔過由20人一齊划嘅龍舟.到第3局400米比賽,Kai Kenny最終憑住SUP嘅靈巧,以及佢哋超卓嘅技術,喺轉彎嘅時候後上贏番一局.
佢哋異口同聲都好佩服龍舟嘅速度,事後更加忍唔住一划龍舟,更大讚香港係玩水上活動嘅勝地.
外國高手都讚不絕口,大家真係好好把握剩番嘅夏天,玩多啲水上活動啦!
資料來源:Red Bull
更多:
Fitz.hk Facebook專頁
令人愛上獨木舟的理由
世界龍舟俱樂部錦標賽[email protected]南澳阿德萊德
分享連結:


text:
之後再過行左去黑門市場,基本上幾個地方都好近,我地有大阪周遊卡就梗係坐車啦!黑門市場又係星期日唔多開門,同熟食街市差唔多,只係乾淨D同賣既野全部都係日本產,漢奸心理作祟日本出品應該好D既!哈哈,以前成日笑身邊D漢奸friends,講到日本乜野都好,連屎坑都係香過人既!哈哈,唔講得笑原來此話當真,日本人真係好乾淨,電子厠所佔90%以上使用率,就連公厠都冇水積冇臭味哩下抵讚呀麻!哩D咪叫家教囉,人家自細教育小朋友要整潔有禮貌,香港人‧‧‧唉,正所謂代代相傳,都係算吧啦!
黑門市場當日唯一一間營業兼付堂食既魚生店,服務態度差之餘,俾多碟豉油都話冇,吉碟都唔肯俾囉,我地都幫襯唔少架麻,再講哩到又唔係特別平,又唔係特別新鮮,真係唔建議大家泥哩到開餐囉,個人認為7點鐘去百貨公司食品部掃魚生剌生番酒店開餐仲好過,因為臨收舖一律8折至半價不等,好抵食架!
順道去埋四天王寺參觀(免費),冇冇無聊四圍行下咁囉!唔得閒可以Skip架!時間都唔早喇,諗住日落前上到去新世界通天閣頂樓(免費)睇日落,可惜排左成45分鐘隊,上到個咸蛋黃幾乎落晒喇!
時間唔早終於輪到今日重頭戲就係去Zuboraya づぼらや 新世界本店食河豚喇,我地當然唔會一人叫一個全宴食咁傻仔啦,咁貴唔好食咪好傷,都係散叫穩陣,分別點左3個基本一人前定食1700円,然後再追加一客河豚剌身,同埋一客河豚火鍋,咁就可以試勻晒多款河豚煮法,好過位位5000円啦!再講唔見到河豚有幾鮮味喎,返香港蒸條東星班食好過啦!最後見後面檯日本客食完個火鍋有位阿E幫手煮粥,我地都唔蝕底啦,原來係要加560円既,都好呀,乜都試下呀麻,竟然哩個粥係最好食架囉!但係同廣東魚粥相比,哩到真係食唔出有魚鮮味架!唉 . . . 到底何謂名物呢!?


text:
約12cm一件
酥皮麪糰 300g
士多啤梨 20粒
無鹽牛油 60g
牛奶 200ml
蛋黃 2個
糖 60g
粟粉 25g
雲尼拿條 1條
糖粉 50g
糖霜 少量
酥皮在室溫會溶同好痴 所以最好開冷氣整
而且動作要快 酥皮變軟要回雪櫃雪硬再做
唔可以夾硬黎
撒上少許麪粉防粘
酥皮轆成約2mm薄片 大過爐盤少少
將酥皮放在已舖好牛油紙的爐盤上
面頭再舖一張牛油紙 放入雪櫃備用
士多啤梨洗淨後去蒂
太大粒太高身果d可以切去少少
令全部士多啤梨高度相約
焗爐預熱180度
酥皮上放一個網架或者焗盤 防止佢焗得太厚
180度焗約30分鐘
焗完放係室溫攤凍佢
焗酥皮時可以整卡士達醬
雲尼拿條開邊刮出雲尼拿籽
雲尼拿籽,雲尼拿莢入牛奶中煮滾後離火
放室溫攤凍
蛋黃,糖,粟粉混合
加入 [...]
300g酥皮麵糰(上一集有講點整架)
糖 45g
肉桂粉 半茶匙
麵糰轆成20cm正方形 厚約4mm
完成後大細塊由此厚度控制
砂糖玉桂粉混合
(如果唔鐘意玉桂粉味 可以用brown sugar代替玉桂粉同砂糖)
撒一半糖上面 麫糰兩邊分兩次摺向中間(好難形容呀 睇片會好d )
再撒另一半糖上卷好的麫糰
包好後雪硬佢(兩小時左右,過夜會更好)
切成3mm薄片 放上焗盤 每塊要留一倍空間
我有個朋友 無留位 焗完變左一大塊蝴蝶s酥 強調唔係我
200度 焗20分鐘 如果中心位未脆 可以反轉再入爐焗多陣
凍左就食得啦!
約600g麵糰
低筋麵粉 250g
無鹽牛油 235g
鹽 4g
水 125ml
冷氣機(夏天必備)
鹽溶於125ml水中
35g牛油煮溶加入麫粉中 再加入鹽水
輕輕撈成糰狀就可以 唔洗用力去搓
轆成25cm左右四方形放入雪櫃備用
牛油先在室溫放軟
牛油放左牛油紙上(唔係本身包住果張)
慢慢轆成扁平 要d力同耐性架
轆扁後用牛油紙幫助對摺牛油
變返一大舊再重覆轆返扁佢
直至牛油柔軟又唔溶 同麪糰差唔多質感
將牛油轆成15cm正方形
如果牛油或麵糰太軟 就放入雪櫃雪至差唔多
將牛油45度角放上麵糰
然後將麵糰四角蓋上牛油 包住成舊牛油
轆成30cm長形後 將麪糰以摺三摺信紙形式摺埋
即左邊摺向中間 右邊再摺向中間蓋住
再轆成30cm長形 再摺
完成兩次對摺就要雪藏一小時至兩小時 [...]